”ޓުވިޓާރ ކިލާ“ މަރަން ހުކުމް ކޮށްފި – DhiDaily\n”ޓުވިޓާރ ކިލާ“ މަރަން ހުކުމް ކޮށްފި\nޓުވިޓާގައި އަމިއްލައަށް މަރުވާ ބޭނުން ކަމަށް ޓުވީޓު ކޮށްފައިވާ ބަޔަކަށް އެހީތެރިވެ ދިނުމުގެ ނަމުގައި ނުވަ މީހުން މަރާލިކަމަށް ޖަޕާނުގެ މީހަކު އިއުތިރާފް ވެއްޖެއެވެ.\n”ޓުވިޓާރ ކިލާ“ ގެ ނަމުން ނަން މަޝްހޫރުވެފައިވާ ޓަކަ ހިރޯ ޝިރައިޝީ ނަމަކަށް ކިޔާ މި މީހާ ވަނީ 2017 ވަނަ އަހަރު އޭނާ ދިރިއުޅެމުންދާ ގެއިން އިންސާނުންގެ ގުނަވަން ތަކެއް ފެނުމުން އެ މައްސަލާގައި ހައްޔަރު ކުރެވިފައެވެ.\nމި މައްސަލާގެ ތަހުގީގު ދާދި ފަހުން ނިމިފައިވާއިރު އޭނާ ވަނީ އަމިއްލައަށްމަރުވާން ބޭނުން ކަމަށްބުނެ ޓުވީޓްކުރި ނުވަ މީހަކަށް ޓުވިޓާ މެދުވެރިކޮށް އެކަމުގައި އެހީތެރިވެދޭނެ ކަމަށް ބުނެ މެސެޖްކޮށް އެ މީހުން މަރާލުމަށްފަހު ގުނަވަންތައް ކޫލް ބޮކްސް އެއްގެ ތެރޭގައި ބެއްޓިކަމަށް އިއުތިރާފް ވެފައެވެ. އޭނާގެ މައްޗަށް މަރުގެ ހުކުމް ކޮށްފައިވާއިރު، އޭނާގެ ފަރާތުން ވަކާލާތު ކުރާ ގާޒީން ވަނީ އެ އަދަބު އެއަށް ވުރެ ލުއިކުރަންޖެހޭނެ ކަމަށް ބުނެފައެވެ. ސަބަބެއް ކަމަށް ޓަކަ ހިރޯގެ ލޯޔަރުން ބުނެފައިވަނީ އޭނާ މަރާލާފައިވަނީ އަމިއްލައަށް މަރުވަން ބޭނުންވެފައި ތިބި ބަޔެއް ކަމަށްވާތީއެވެ. ނަމަވެސް ކޯޓުން ވަނީ ޓަކަ ހިރޯ ދަންޖައްސާ މެރުމަށް އަމުރު ކޮށްފައެވެ. މީގެ އިތުރުންވެސް އޭނާގެ މައްޗަށް ވަނީ ރޭޕްގެ ތުހުމަތު ކޮށްފައެވެ.\nޓަކަ ހިރޯ މަރާލާފައިވާ ނުވަ މީހުންގެ ތެރެއިން އަށް މީހުންނަކީ އަންހެނުންނެވެ. އަދި އެއީ 15 އަހަރާއި 26 އަހަރާއި ދެމެދުގެ މީހުންކަމަށް ރިޕޯޓްތައް ބުނެއެވެ. މި މީހުން އަމިއްލައަށް މަރުވާން ބޭނުން ކަމަށް ބުނެ ޓުވީޓު ކުރުމުން ޓަކަ ހިރޯ ވަނީ އެމީހުނަށް އެހީތެރިވާނެ ކަމަށް ބުނެ، އަދި އެމީހުންނާއި އެކު އޭނާވެސް އަމިއްލައަށް މަރުވާނެ ކަމަށް ބުނެފައެވެ.\nމި މައްސަލާގެ ތަހުގީގް ނިމި މައްސަލާގެ މައުލޫމާތުތައް އާންމުވުން މުޅި ޖަޕާނަށް ވެސް ވަނީ ހައިރާންކަން ލިބިފައެވެ.


Leipzig balikoh Liverpool ah hamajehumeh | Mihaaru\nލައިޕްޒިގު ބަލިކޮށް ލިވަޕޫލަށް ހަމަޖެހުމެއް\nލައިޕްޒިގުގެ ހީ ޗާން (ވ) ކައިރިން ލިވަޕޫލްގެ ސަލާހު ބޯޅަ ހިފައިގެންދަނީ.-- ފޮޓޯ: އޭއެފްޕީ\n17 ފެބުރުއަރީ 2021 - 08:46\nބުޑަޕެސްޓް، ހަންގޭރީ (ފެބްރުއަރީ 17) - ޔުއެފާ ޗެމްޕިއަންސް ލީގުގެ ދެ ވަނަ ބުރުގެ ފުރަތަމަ ލެގުގައި ރޭ ޖަރުމަނުގެ އާރްބީ ލައިޕްޒިގު އަތުން 2-0 އިން މޮޅުވެ ލިވަޕޫލް ހަމަޖެހުމެއް ހޯދައިފި އެވެ.\nރޭގެ މެޗުގެ ކުރިން އެންމެ ފަހުން ކުޅުނު މެޗުތަކުން ބަލިވެފައިވާތީ ލިވަޕޫލް އޮތީ ފޯމު ގެއްލިފަ އެވެ. އެކަމަކު ރޭގެ މެޗުގައި ނަތީޖާ ނެރެވުމާ އެކު ކުއާޓާ ފައިނަލުގެ ޖާގައަކާ ގާތަށް ޖެހިލައި ލިވަޕޫލުން މި ވަނީ ކޮންމެ ވެސް ވަރެއްގެ ހަމަޖެހުމެއް ހޯދައިފަ އެވެ. ލިވަޕޫލް ދަނޑުގައި އަންނަ މަހު 10 ވަނަ ދުވަހު ކުޅޭ ދެ ވަނަ ލެގުގެ މެޗު އެއްވަރުކޮށްލައިގެން ވެސް އެ ޓީމަށް ކުއާޓާގެ ޖާގަ ކަށަވަރުކުރެވޭނެ އެވެ.\n"ވަރަށް ގިނަ ބަޔަކު އުއްމީދުކުރާނެ މި މެޗުގައި ވެސް އަހަރެމެން (ލިވަޕޫލް) ބަލިވާނެ ކަމަށް. އެކަމަކު އެހެން ވާކަށް ކުޅުންތެރިން ބޭނުމެއް ނުވި. އަހަރެން ވެސް ބޭނުމެއް ނުވި. އެ މަސައްކަަތް ދަނޑުމަތީގައި ވަރަށް ފުރިހަމަ އަށް މި ދިޔައީ. އުނދަގޫ މެޗަކުން މޮޅުވުމަކީ ކުރިއަށްދާން ފަސޭހައެއް،" ރޭގެ މެޗަށް ފަހު ލިވަޕޫލްގެ ކޯޗު ޔާގެން ކްލޮޕް ބުންޏެވެ.\nޖަރުމަނު ސަރުކާރުން ކޮވިޑް-19 އިން ރައްކާތެރިވުމުގެ ގޮތުން އަޅާފައިވާ ފިޔަވަޅުތަކުގެ ތެރެއިން އިންގްލެންޑުން އަންނަ މީހުންނަށް މި ވަގުތު ޖަރުމަނަށް އެތެރެނުވެވެ އެވެ. އެހެންވެ ލައިޕްޒިގު ދަނޑުގައި އެ ޓީމުގެ ހޯމް މެޗު ކުޅެވޭނެ ގޮތެއް ނެތުމުން އެ މެޗު ރޭ ކުޅުނީ ހަންގޭރީގެ ބުޑަޕެސްޓްގަ އެވެ. ޕުސްކަސް އެރީނާގައި ރޭ ކުޅުނު މެޗުގެ ކުރީކޮޅުގައި ލައިޕްޒިގުގެ ޑެނީ އޮލްމޯ ބޮލުން ޖެހި ބޯޅައެއް ގޯލުގެ ދަނޑި އަށް އަމާޒުވި އެވެ. ފުރަތަމަ ހާފުގައި ލަނޑު ޖަހަން ލިވަޕޫލަށް ލިބުނު ފުރުސަތުތަކުގެ ބޭނުމެއް ނުހިފުނެވެ.\nލިވަޕޫލުން ދެ ގޯލު ޖެހީ ވެސް ދެ ވަނަ ހާފްގަ އެވެ. އެ ޓީމަށް ލީޑުނަގައިދިނީ މެޗުގެ 55 ވަނަ މިނިޓްގައި މުހައްމަދު ސަލާހު އެވެ. ލައިޕްޒިގުގެ ކެޕްޓަން މާސެލް ސަބިޓްޒާ ފަހަތަށް ދިން ބޯޅައެއް ހޯދައި ސަލާހް ވަނީ ގޯލުގެ ކަނަށް ބޯޅަ އަމާޒުކޮށްލައިފަ އެވެ. އޭގެ ތިން މިނިޓް ފަހުން ލައިޕްޒިގުގެ ފަހަތަށް ކުޅޭ ނޯޑީ މުކިއޭލޭ އަށް ހެދުނު ގޯހެއްގެ ފައިދާނަގައި މާނޭ ވަނީ ލިވަޕޫލަށް ދެ ވަަނަ ގޯލެއް ކާމިޔާބުކޮށްދީފަ އެވެ.\nމެޗުގެ އިތުރު ވަގުތުގައި ލައިޕްޒިގަށް ގޯލެއް ޖަހައިދޭން އެ ޓީމަށް ކުޅޭ ދެކުނު ކޮރެއާގެ ފޯވާޑް ހީ ޗަން އަށް ލިބުނު ފުރުސަތުން އޭނާ ޖެހި ބޯޅަ ދިޔައީ އަރިމަތިން ބޭރުންނެވެ.\nލިވަޕޫލް ޗެމްޕިއަންސް ލީގު\nފުޓްބޯޅައިގެ ޝާކިރު (ޝާކިއްޓޭ) ވަރަށް ދެރަވާނެ.ރާއްޖޭގަ ހުރި ހަމައެކަނި އާރްބީ ލައިޕްޒިގުގެ ފޭން.


Anhenun Firihenunaa Vahtharuvun, Adhi Anhenun Firihenun Anhenunaa Vahtharuvun, Konkahala Kameh?\nޖެނުއަރީ 4, 2020 351 0\nއަންހެނުން ފިރިހެނުންނާ ވައްތަރުވެގަތުން އަދި ފިރިހެނުން އަންހެނުންނާ ވައްތަރުވެގަތުމަކީ ކޮންކަހަލަ ކަމެއް؟\nالحمد لله والصلاة والسلام على رسول الله وعلى آله وصحبه أجمعين.\nعن ابن عباس رضي الله عنهما قال: «لَعَنَ النَّبِيُّ صَلَّى اللهُ عَلَيْهِ وَسَلَّمَ المُخَنَّثِينَ مِنَ الرِّجَالِ، وَالمُتَرَجِّلاَتِ مِنَ النِّسَاءِ». [رواه البخاري / كتاب: اللباس / باب: إخراج المتشبهين بالنساء من البيوت / رقم: 5886]\nމާނައީ: އިބްނު ޢައްބާސް رضي الله عنهما ގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. “ފިރިހެނުންގެ ތެރެއިން އަންހެނުންނާ ވައްތަރުވެގަންނަ މީހުންނާއި އަންހެނުންގެ ތެރެއިން ފިރިހެނުންނާ ވައްތަރުވެގަންނަ މީހުންނަށް ނަބިއްޔާ صلى الله عليه وسلم ލަޢުނަތް ލެއްވިއެވެ.”\nއަދި އެހެން ރިވާޔަތެއްގައި ވެއެވެ.\nعن ابن عباس رضي الله عنهما قال: «لَعَنَ رَسُولُ اللَّهِ صَلَّى اللهُ عَلَيْهِ وَسَلَّمَ المُتَشَبِّهِينَ مِنَ الرِّجَالِ بِالنِّسَاءِ، وَالمُتَشَبِّهَاتِ مِنَ النِّسَاءِ بِالرِّجَالِ». [رواه البخاري / كتاب: اللباس / باب: المتشبهون بالنساء، والمتشبهات بالرجال / رقم: 5885]\nމާނައީ: އިބްނު ޢައްބާސް رضي الله عنهما ގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. “ފިރިހެނުންގެ ތެރެއިން އަންހެނުންނާ އެއްގޮތަށް އުޅޭ މީހުންނާއި އަންހެނުންގެ ތެރެއިން ފިރިހެނުންނާ އެއްގޮތަށް އުޅޭ މީހުންނަށް ﷲ ގެ ރަސޫލާ صلى الله عليه وسلم ލަޢުނަތް ލެއްވިއެވެ.”\nމިޙަދީޘް ޝަރަޙަ ކުރައްވަމުން شرح رياض الصالحين ގައި الشيخ محمد بن صالح العثيمين -رحمه الله- ވިދާޅުވެފައިވެއެވެ.\n“ﷲ سبحانه وتعالى އަންހެނުންނާއި ފިރިހެނުން ޚަލްޤުކުރައްވާ، އޭގެ ތެރެއިން ކޮންމެ ބަޔަކަށް ޚާއްޞަވެގެންވާ ކަންތައްތަކެއް ލެއްވިއެވެ. ފަހެ، ފިޠުރަތާއި، ޚަލްޤުކުރައްވާފައިވާ ގޮތާއި، ހަށިގަނޑުގެ ބާރާއި، ދީނީ ކަންކަމާ އަދި އެނޫން ކަންކަމުގައިވެސް ފިރިހެނުން އަންހެނުންނާ ތަފާތުވެގެން ވެއެވެ. އަދި ހަމަ އެފަދައިން އަންހެނުންވެސް ފިރިހެނުންނާ ތަފާތުވެގެން ވެއެވެ. ފަހެ، ފިރިހެނުން އަންހެނުންނާ އެއްގޮތް ކުރަން ނުވަތަ އަންހެނުން ފިރިހެނުންނާ އެއްގޮތް ކުރަން މަސައްކަތްކުރާ މީހާ، ﷲ ގެ ޤަދަރާއި ޝަރުޢާ ދެކޮޅު ވެއްޖެއެވެ. އެހެނީ ﷲ سبحانه وتعالى ޚަލްޤުކުރައްވާ ޝަރުޢުކުރެއްވި ކޮންމެ ކަމެއްގައިމެ ޙިކުމަތެއް ވެއެވެ. ނައްޞުތަކުގައި ގަދަފަދަ ވަޢީދާއި ލަޢުނަތް އައިސްފައިވަނީ އެސަބަބަށްޓަކައެވެ.\nމި ތަނުގައި ލަޢުނަތް ލެއްވުމުގެ މުރާދަކީ ފިރިހެނުން އަންހެނުންނާ ވައްތަރުވެގަތްކަމަށްޓަކައި އަދި އަންހެނުން ފިރިހެނުންނާ ވައްތަރުވެގަތްކަމަށްޓަކައި އެބައިމީހުން ﷲގެ ރަޙުމަތުން ދުރުކޮށް ބޭރުކުރެވުމެވެ. ފަހެ، އަންހެނުންނާ ވައްތަރުވެގަންނަ މީހާ ދަންނައެވެ. ނަބިއްޔާ صلى الله عليه وسلم ގެ ދޫފުޅުން އޭނާގެ މައްޗަށް ލަޢުނަތް ލައްވާފައިވެއެވެ. އަދި ފިރިހެނުންނާ ވައްތަރުވެގަންނަ މީހާ ދަންނައެވެ. ނަބިއްޔާ صلى الله عليه وسلم ގެ ދޫފުޅުން އޭނާގެ މައްޗަށް ލަޢުނަތް ލައްވާފައިވެއެވެ…\nފަހެ، ފިރިހެނުން އަންހެނުންނާ ވައްތަރުވެގަތުން ދަންނައެވެ. އެއީ ފަށުވި ފޭރާމާއި ރަންފަދަ ޙަރާމް އެއްޗަކުން ކަމުގައިވިޔަސް ނުވަތަ ހެދުން އެޅުމުގައިވިޔަސް އަންހެނުންނާ ވައްތަރުވެގަތުމެވެ. ނުވަތަ ވާހަކަ ދެއްކުމުގައި، އޭނާ އާންމުކޮށް ވާހަކަ ދައްކާ އުޅޭ ގޮތާ ޚިލާފަށް، އަންހެނުން ވާހަކަ ދައްކާ ގޮތަށް ވާހަކަ ދެއްކުމެވެ. ނުވަތަ ހިނގުމުގައި އަންހެނުންނާ ވައްތަރުވެގަތުމެވެ. ނުވަތަ މިނޫންވެސް އަންހެނުންނަށް ޚާއްޞަ ކަންކަމުގައި އެކަނބަލުންނާ ވައްތަރުވެގަތުމެވެ. ފަހެ، އެފަދަ މީހަކީ ﷲގެ ޚަލްޤުތަކުންގެ ތެރެއިން އެންމެ ޝަރަފުވެރި ފަރާތުގެ ދޫފުޅުން ލަޢުނަތް ލައްވާފައިވާ މީހެކެވެ. އަދި ﷲގެ ރަސޫލާ صلى الله عليه وسلم ލަޢުނަތް ލައްވާފައިވާ މީހުންނަށް އަހަރެމެންވެސް ލަޢުނަތް ދެމެވެ. ފަހެ، ފިރިހެނުންގެ ތެރެއިން އަންހެނުންނާ ވައްތަރުވެގަންނަ މީހުންނަކީ ލަޢުނަތް ލައްވާފައިވާ ބައެކެވެ.\nހަމަ އެފަދައިން އަންހެނުންގެ ތެރެއިން ފިރިހެނުންނާ ވައްތަރުވެގަންނަ މީހުންނަކީވެސް ލަޢުނަތްލައްވާފައިވާ ބައެކެވެ. އެއީ އެބައިމީހުން ފިރިހެނުން ވާހަކަ ދައްކާގޮތަށް ވާހަކަ ދެއްކުމުންނެވެ. ނުވަތަ ފިރިހެނުން ބޮލުގައި ފަގުޑިއަޅާ ފަދައިން ފަގުޑި އެޅުމުންނެވެ. ނުވަތަ ފިރިހެނުން ހެދުން އަޅާގޮތަށް ހެދުން އެޅުމުންނެވެ. އެއީ ފިރިހެނުންނަށް ޚާއްޞަ، ފަޓުލޫނުފަދަ އެއްޗެހި ލުމުންނެވެ. އަންހެނުންނަށް އޮތީ ނިވާވާފަދަ ހެދުން ލުމެވެ. އެންމެންނަށްވެސް އެނގޭ ފަދައިން އަންހެނުން ފަޓުލޫނުލުމުން އޭނާގެ ފަޔާއި ފަލަމަސްގަނޑާ އަދި އެނޫންވެސް ތަންތަން ފާޅުވެއެވެ.\nފަހެ، މިސަބަބަށްޓަކައި ބުނަމެވެ. އަންހެނުން އޭނާގެ ފިރިމީހާގެ ގާތުގައިވެސް ފަޓުލޫނު ލުން ހުއްދަވެގެން ނުވެއެވެ. އެއީ މިޙާލަތުގައި ޢިއްލަތަކީ ޢައުރައެއް ނޫނެވެ. އެހެނެއްކަމަކު، ފިރިހެނުންނާ ވައްތަރުވެގަތުމެވެ. ފަހެ، އަންހެނަކު ފިރިހެނުންނާ ވައްތަރުވެގަންނަ ހިނދު ދަންނައެވެ. އޭނާގެ މައްޗަށް މުޙައްމަދު صلى الله عليه وسلم ގެ ދޫފުޅުން ލަޢުނަތް ލައްވާފައިވެއެވެ. އަދި މިފަދައިން ވައްތަރުވެގަތުން ވަނީ ބޮޑެތި ފާފައިގެ ތެރެއިންނެވެ.”\nބައްލަވާ: شرح رياض الصالحين للشيخ محمد بن صالح بن محمد العثيمين (6 / 370 – 372).\nމަސްދަރު: ދި ސަލަފިއްޔާ\nކާމިޔާބު މީހުންނަކީ, މިއަދަކީ ހަޔާތުގެ ފަހު ދުވަސްކަމަށް ބަލައިގެން ދިރިއުޅޭ މީހުން!\nމައިން ބަފައިން ޣާފިލުވެ ތިއްބައި ފޯނަކީ ގެދޮރު ޝައިޠާނާގެ ކިއްލާއަކަށް ވެއްޖެ!\nޑިސެމްބަރ 31, 2019\nޖުނުބުވެރި ހާލުގައި ނިދުމަކީ ކޮންކަހަލަ ކަމެއް؟\nޑިސެމްބަރ 30, 2019\nއެއްޖިންސުގެ ގުޅުމަކީ އުފެދުމުގައި ލައްވާފައިވާ ކަމެކޭ ބުނާ މީހާއަށް އޮތް ރައްދު


Gulhigen masahkai kuran Georgia aaeku ehbasvumeh\nގުޅިގެން މަސައްކަތް ކުރަން ޖޯޖިއާ އާއެކު އެއްބަސްވުމެއް\nމިއަދު ނިމުނު "މޯލްޑިވްސް ޕާޓްނާޝިޕް ފޯރަމް" ގެ ހަވާސާގައި ޖޯޖިއާ އާއެކު އިލެޓަރަލް ކޮންސަލްޓޭޝް އެމްއޯޔޫގައި ސޮއިކުރުމުގެ ރަސްމިއްޔާތުގެ ތެރެއިން. -- ފޮޓޯ: ފޮރިން މިނިސްޓްރީ\nރާއްޖޭގެ އިތުރުން ބައިނަލްއަގުވާމީ މައިދާނުގައި ގުޅިގެން މަސައްކަތް ކުރުމަށް ޖޯޖިއާ އާއެކު އެއްބަސްވުމެއްގައި މިއަދު ސޮއިކޮށްފި އެވެ.\nމިއަދު ނިމުނު "މޯލްޑިވްސް ޕާޓްނާޝިޕް ފޯރަމް" ގެ ހަވާސާގައި އެ ބައިލެޓަރަލް ކޮންސަލްޓޭޝް އެމްއޯޔޫގައި ރާއްޖޭގެ ފަރާތުން ސޮއި ކުރެއްވީ ފޮރިން މިނިސްޓަރު އަބްދުﷲ ޝާހިދު އެވެ. ޖޯޖިއާގެ ފަރާތުން އެ އެއްބަސްވުމުގައި ސޮއި ކުރެއްވީ އެގައުމުން ރާއްޖެއަށް ކަނޑައަޅާފައި ހުންނަވާ ސަފީރު އާޗިލް ޖޫލިއައަޝްވިލީ އެވެ.\nއެ އެއްބަސްވުމުގެ ދަށުން ދެ ގައުމުގެ ގުޅުން އިތުރަށް ހަރުދާނުވުމުގެ އިތުރުން، ބައިނަލްއަގުވާމީ މައިދާނުގައި ދެގައުމުގެ މަސްލަހަތު ހިމެނޭ ކަންކަމުގައި ގުޅިގެން މަސައްކަތް ކުރެވޭނެކަމަށް ފޮރިން މިނިސްޓްރީން ވަނީ ބުނެފަ އެވެ.\nރާއްޖޭގެ އިގުތިސޯދީ އަދި ތަރައްގީގެ ތަސައްވަރު ދުނިޔެއާ ހިއްސާކުރުމަށް ކުރުނބާ މޯލްޑިވްސްގައި ބޭއްވުނު ދެ ދުވަހުގެ ޕާޓްނާޝިޕް ފޯރަމްގެ ތެރެއިން އެކި ގައުމުތަކާއެކު ގިނަ އެއްބަސްވުންތަކެއްގައި ވަނީ ސޮއި ކުރެވިފަ އެވެ. އޭގެ ތެރޭގައި ސަރުކާރުން ހުށަހެޅި ބައެއް މަޝްރޫއުތަކަށް ގިނަ އެހީތަކާއި ލޯނުގެ އެއްބަސްވުންތައް ހިމެނޭކަމަށް ރައީސް އޮފީހުން ވަނީ ބުނެފަ އެވެ.\nގާތްގަނޑަކަށް ދިހަ އަހަރުގެ މެދުކެނޑުމަކަށްފަހު ބޭއްވި އެ ފޯރަމްގައި 30 އަށް ވުރެ ގިނަ ގައުމުތަކާއި ބައިނަލްއަގުވާމީ ޖަމާއަތްތަކުން 133 މަންދޫބުން ބައިވެރިވިކަމަށްވެސް ސަރުކާރުން ބުންޏެވެ.\nފޮރިން މިނިސްޓްރީ އަބްދުﷲ ޝާހިދު ޕާޓްނާޝިޕް ފޯރަމް\n"އިންވެސްޓްމަންޓް މަންޒިލަކަށް ރާއްޖެ ތަރައްގީ ކުރަންޖެހޭ"


Hihgaimu crossroads ge furathama fiyavahi rasmeekoh hulhuvaifi - vNews.mv\nހިތްގައިމު ކްރޮސްރޯޑްސްގެ ފުރަތަމަ ފިޔަވަހި ރަސްމީކޮށް ހުޅުވައިފި\nމަރްޔަމް ލީން 19 September 2019, 20:39\nކ. އެނބޫދޫފަޅުގައި ތަރައްގީކުރާ "ކްރޮސްރޯޑްސް" އިންޓަގްރޭޓެޑް ޓޫރިސްޓް ޑެސްޓިނޭޝަންގެ ފުރަތަމަ ފިޔަވަހި ރަސްމީކޮށް ހުޅުވައިފި އެވެ.\nދެރިސޯޓުގެ އިތުރުން ގިނަ ވަސީލަތްތަކަކާއެކު ތަރައްޤީކޮށްފައިވާ ކްރޮސްރޯޑުސްގެ ފުރަތަމަ ފިޔަވަހި ރަސްމީކޮށް ހުޅުއްވައިދެއްވީ ނައިބު ރައީސް ފައިސަލް ނަސީމް އެވެ.\nމި ރަސްމިއްޔާތުގައި ދައުލަތުގެ ގިނަ ވަޒީރުންނާއި، އިސްބޭފުޅުން ވަނީ ބައިވެރިވެވަޑައިގެންފައެވެ.\nމި ރަސްމިއްޔަތުގައި ވާހަކަފުޅު ދައްކަވަމުން ނައިބުރައީސް ވިދާޅުވީ، މި މަޝްރޫއު ހިންގާ ކުންފުނިން ތިމާވެށި ހިމާޔަތް ކުރުމާއި ދިރުންތައް ރައްކާތެރިކުމަށް ގިނަ މަސައްކަތްތަކެއް ކުރަމުންދާ ކަމަށެވެ. އަދި ވިދާޅުވީ، މި މަޝްރޫއުން އެނގިގެންދަނީ ދެމެހެއްޓެނި ގޮތަށް ބޮޑެތި މަޝްރޫއުތައް ހިންގިދާނެކަން ކަމަށެވެ.\nކްރޮސްރޯޑުގެ ފުރަތަމަ ފިޔަވަހީގައި ތަރައްގީކޮށްފައިވަނީ ދެ ރިސޯޓުކަމަށްވާ "ހާޑް ރޮކް ހޮޓެލް މޯލްޑިވްސް" އަދި "ސައި ލެގޫން މޯލްޑިވްސް" ގެ އިތުރުން ތަފާތު ވަސީލަތްތައް ހިމެނޭ ގޮތަށް ތަރައްގީކޮށްފައިވާ "ދަ މެރީނާ އެޓް ކްރޮސްރޯޑްސް" އެވެ. މިއިން ކޮންމެ ރިސޯޓަކުންވެސް ދަ މެރީނާ އެޓް ކްރޮސްރޯޑްސްއަށް ދެވޭނެ އެވެ.\nދަ މެރީނާ އެޓް ކްރޮސްރޯޑްސް އަކީ ތަފާތު ކެއުންތައް ލިބޭ ދުނިޔޭގެ މަޝްހޫރު ރެސްޓޯރަންޓުތަކާއި ރީޓެއިލް އައުޓްލެޓުތައް ހިމެނޭ ގޮތަށް ތައްޔާރުކޮށްފައިވާ 800 މީޓަރު ދިގު ތަނެކެވެ. މިތަނުގައި ހުޅުވާފައިވާ ބްރޭންޑުތަކުގެ ތެރޭގައި ހާޑް ރޮކް ކެފޭ، މިނިސްޓްރީ އޮފް ކްރެބް އަދި ނިހޯންބަށި ހިމެނެއެވެ.


މާފްކުރާށޭ ކަލާ3– Esfiya – Dhivehi Vaahaka Site\nމާފްކުރާށޭ ކަލާ 3\n- by zaa-na - 27- November 10, 2018\nކުއްލިއަކަށް ސިކުނޑި ހާސްވެ މީހާގެ މޫނު މަތިން ދާތިކިތައް ފާއްދާލިއެވެ. އަޔާން އަނެއްކާވެސް ދަހާ ގެ މޫނަށް ބަލާލިއެވެ. އޭރު ދަހާ ވެސް އަޔާން އަށް ބަލަހައްޓައިގެން ހެވިފައި ހުއްޓެވެ.\n“ނުހާ. މީ އަހަރެންގެ ހުރި ހަމައެކަނި ދަރިފުޅު އަޔާން.” އާސިފް ދަހާއަށް އަޔާން ތަޢާރަފްކޮށް ދިނެވެ. ދަހާ ކުރިއަށް ޖެހިލާ އަޔާން އާއި ސަލާމްކޮށްލަން އަތް ދިއްކޮށްލިއެވެ. އަޔާން އަށް ގަނޑުވެފައި ހުރެވެނީއެވެ.\nކޮން ނުހާއެއް ހެއްޔެވެ؟ އަޔާން ދަންނަ މީހެއް ކަމަށްވެސް ނުހެދިއެވެ. އެކީއްވެ ހެއްޔެވެ؟ އެތަކެއް ސުވާލުތަކެއް އަޔާންގެ ހިތަށް އަރާ ފައިބަމުން ދިޔައެވެ. ނަމަވެސް އެއްވެސް ޖަވާބެއް ނުލިބުނެވެ. އެއްވެސް ސުވާލެއް ކުރާނެ ހިތްވަރުވެސް އަޔާންގެ ނެތީއެވެ.\n“ދަރިފުޅު. ކިހިނެއްވެފަ ތިހުރީ.” ތަނަށް ވެރިވެފައިވާ ހިމޭންކަން ފޫދުއްވާލީ އާސިފްގެ އަޑެވެ. އަޔާން ދެފަރާތަކަށް ބޯހޫރާލިއެވެ.\n” ނުހާ މިއޮފީހުގައި ކޮންކަމެއް ކުރަނީ.” އަޔާން ހިތްވަރުކޮށްފައި ނުހާ ދިއްކޮށްލި އަތުގައި ހިފަމުން އަހާލިއެވެ.\n“ނުހާއަކީ ބައްޕަގެ ޕާސަނަލް ސެކްރަޓަރީ.” ޖަވާބު ދިނީ އާސިފްއެވެ. ނުހާ ހިނިތުންވެލަމުން ނިތްއަރުވާލިއެވެ.\nއަޔާން ބޭނުންވީ އެތަނުން ނިކުމެގެންދާށެވެ. ނަމަވެސް އެވަގުތު އަޔާންގެ ހިތަށް މޮޅު ޚިޔާލެއް އައުމުން މަޑުކޮށްލިއެވެ.\n“ޑޭޑް. ނުހާގެ ސްޓާފް ރަޖިސްޓްރޭޝަން ކަންތައްތައް ކޮށް ނިމިއްޖެތަ؟ ކޮމްޕެނީ ޕޮލިސީގެ ދަށުން އެމައުލޫމާތު ރައްކާކުރެވިފައި ހުންނަން ޖެހޭނެއެއްނު.” އަޔާން ބޭނުންވީ އޭނާގެ ހިތުގައި އުފެދިފައިވާ ހުރިހާ ސުވާލެއްގެ ޖަވާބު ހޯދާށެވެ.\nޖަވާބު ދިނުމުގެ ބަދަލުގައި އާސިފް އަށް ބަލާލެވުނީ ނުހާގެ މޫނަށެވެ.\n“އެހުރިހާ ކަމެއް ނިމިއްޖެ. ދެންމެ އެޗްއާރުން ފޮނުވި ކުއްޖަކަށް ހުރިހާ ޑޮކިޔުމެންޓްސް ހަވާލުކޮށްފިން. ” ނުހާ ހަމަޖެހޭގޮތް ދައްކާލަމުން މޭޒުމަތީގައި އޮތް ފައިލް ނަގާ ހާވަންފެށިއެވެ.\nއަޔާންގެ ކަރުއެލުނެވެ. ބޭނުންވި އެއްވެސް ސުވާލެއްގެ ޖަވާބެއް ނުލިބުނެވެ. ހަދާނެގޮތެއް ނޭނގިގެން އެއްފަހަރު ބައްޕަގެ މޫނަށް އަނެއްފަހަރު ނުހާގެ މޫނަށް ބަލަން ހުރެވުނީއެވެ.\nއެވަގުތު އާސިފް ފޯނާއި ކުޅެމުން ކެބިން އިން ބޭރަށް ނިކުތެވެ.\nބައްޕަ ލޯމައްޗަށް ގެއްލުމުން އަޔާން ނުހާ އާއި ދިމާއަށް ފަރުވާތެރިކަމާއެކު ބަލަން ފެށިއެވެ. ލައިގެން ހުރި ގަދަ ފެހިކުލައިގެ ގަމީހާއި ކަޅު ކުލައިގެ ކުރު ސްކާޓް ނުހާ އާއި ވަރަށް ގުޅެއެވެ. އޭނާގެ ދިގު އިސްތަށިގަނޑު މައްޗަށް ނަގައި ހުޅިއެއް ޖަހާފައި އިން އިރު އެދޮން ކަދުރާ އޮތީ ހާމައަށް ފެންނާށެވެ. އަޔާންއަށް ބޭއިހްތިޔާރުގައި ހިންދިރުވާލެވުނެވެ.\n“ދަހާ.” އަޔާންގެ އަޑަށް ނުހާ ދިޔައީ ސިއްސައިގެންނެވެ. މިފަހަރު ނުހާއަކަށް އޭނަގެ މޫނުމަތީގައި ފެންނަން ހުރި ހާސްކަމެއް ނުފޮރުވުނެވެ.\n“އޯ ނުހާ ތަ؟ ” އަޔާން މަޑުމަޑުން ނުހާއާ ދިމާއަށް އަންނަމުން ވައި އަޑުން އަހާލިއެވެ. ނުހާއަކަށް ޖަވާބެއް ނުދެވުނެވެ. އިސްއުފުލާ ބަލާލަންވެސް ނުކެރުނެވެ.\n“އަސްލުގަ މަށަށް އެނގޭކަށް ނުޖެހޭ ތީ ކާކު ކަމެއް. އެކަމަކު މިސުވާލު ކުރަން މިޖެހުނީ ކީއްވެކަން އެނގޭނެހެން ހީވަނީ. އޮޅުން ފިލުވައިދިނިއްޔާ ވަރަށް ޝުކުރުވެރިވާނަން.” އަޔާންގެ މަޑުމައިތިރި މިޒާޖުން ނުހާ ހުރީ ހައިރާންވެ ލަދުގެންފައެވެ.\n“އަސްލު މީ ނުހާ. އެރޭގަ އެހެން ބުނެވުނީ އަޔާން ބަލަންހުރި ގޮތުން. ނުދަންނަ މީހެއްވީމަ ނަން ބުނެ މައުލޫމާތުދީ ހަދާކަށް ނުވާނު.” ނުހާ އަޔާން އާ ހަތަރު ކަޅި ހަމަކޮށްލަމުން ބުނެލިއެވެ.\n“ނުދަންނަ މީހެއްގެ އަތުގައި ހިފަން ކެރުނީ ކީއްވެ؟” ނުހާ ހުރީ އެސުވާލު އަޔާން ކޮށްފާނެތީވެސް ބިރުންނެވެ. ނުތަނަވަސްކަން ނުހާ ވަށާލުމުން ކައިރީގައި ހުރި ގޮޑީގައި އިށީނދެވުނެވެ.\nއަޔާންއަށް އަހަރެން އެގޮތަށް ކަންތައްކުރީ ކީއްވެކަން ކިޔާ ދޭންވީ ހެއްޔެވެ؟ އަހަރެންމީ ކާކުކަން އޮޅުންފިލުވައިދޭން ވީ ހެއްޔެވެ؟ ބުނަން ބޭނުންވެ ނުބުނެވުނު ބަސްތައް ހިތުގައި ފޮރުވަމުން ނުހާ ގޮޑިން ތެދުވިއެވެ. އަދި މަޑު ހިނގުމެއްގައި ގޮސް އަޔާން ގެ ކުރިމައްޗަށް ހުއްޓުނެވެ. ނުހާ ގެ ހަރަކާތްތަކަށް ބަލަން ހުރި އަޔާން ގެ ހިތުގެ ތެޅުން ކުއްލިއަކަށް އަވަސްވަމުން ދާކަމުގެ އިޙްސާސް އަޔާންއަށް ކުރެވުނު ކަހަލައެވެ. އެއްވެސް އިހްތިޔާރަކާނުލާ އަޔާންގެ ދެއަތުން ނުހާގެ ދޮންމޫނުގައި ހިފަހައްޓާލެވުނެވެ. ނުހާ އަޔާން އާ ދުރަކަށްވެސް ނުޖެހުނެވެ. މަޑުމަޑުން އިސްޖަހާލައިގެން ހުރީއެވެ.\n“ނުހާ. ބޮސް އެބަގޮވާ.” ދޮރުގައި ޓަކިޖެހުމެއް ނެތި މީތަން ދޮރުހުޅުވާލިއެވެ. އެވަގުތު ސިހިފައި އަޔާން ނުހާ އާ ދުރަށް ޖެހިލިއެވެ. މީތަންއަށް އެމަންޒަރު ފެނުނު ކަމުގައިވިޔަސް އޭނާ މާބޮޑު ކަމަކަށް ނުހެދިއެވެ. އެހެން ބުނެފައި އެނބުރި ދިޔައީއެވެ.\nނުހާ އަވަސްއަވަހަށް ބޭރަށް ނިކުންނަން ހިނގައިގަތެވެ.\nއަދިވެސް އަޔާންގެ ހިތަކަށް ހަމަޖެހުމެއް ނުލިބެއެވެ. ވެގެން އުޅޭ ގޮތެއް އޮޅުންފިލުވޭ ގޮތެއް ނުވެއެވެ. އެކަމަކު ނުހާއާއި ވާހަކަދައްކާ ސުވާލު ކުރެވުމުން ސިކުނޑިއަށްވަނީ ކޮންމެވެސް ވަރެއްޖެ ލުއި ކަމެއް ލިބިފައެވެ.\nނުހާ ނިކުމެގެން ދިޔަ ދޮރާއި ދިމާއަށް ބަލަންް ހުރެފައި އަޔާންވެސް އެތަނުން ބޭރަށް ނިކުތެވެ. އަދި ވަށައިގެން ނަޒަރު ހިންގާލިއެވެ. މީތަން ފެނޭތޯއެވެ. އޭރު ދެއަތް ފުރާ ފައިލްތަކެއް ހިފައިގެން މީތަން އަންނަނީއެވެ.\n“ހާދަ ބުރަކޮށްލައިގެން.” އަޔާންއަށް އެހެން ބުނެވުނުލެއް ބާރުކަމުން ލިބުނު ސިހުމުގައި މީތަންގެ އަތުން ފައިލްތައް ދޫވެގެން ކާޕެޓް މައްޗަށް ވެއްޓިއްޖެއެވެ. ރުޅިއައިސްފައި ތުން އޫ ކޮށްލަމުން މީތަން އަޔާން އާ ދިމާއަށް ލޯއަޅާލިއެވެ.\nއަޔާންއަށް ހީނގަނެވުނީ ބޭއިހްތިޔާރުގައެވެ. މީތަންގެ މިޒާޖާއި އާދަތައް އޭނައަށް ވަނީ މަޖާ ކަމަކަށެވެ.\n“ކޮބާ ޑޭޑް.” މީތަން ގެ ފުސްވެފައިވާ މޫނު ފެނިފައި އަޔާން މައުލޫއު ބަދަލުކޮށްލިއެވެ.\n“މީޓިންރޫމްގަ.” މީތަން ކުރު ޖަވާބެއް ދެމުން ފައިލްތައް ނަގަންފެށިއެވެ.\n“ހެލްޕެއް ބޭނުންތަ؟” އަޔާން މީތަންއާ ދިމާއަށް ގުދުވެލިއެވެ. އެވަގުތު އަޔާންގެ ގައިން ދުވި މީރުވަހުން މީތަން އަށް ނޯށް ދަމާލެވުނެވެ.\nމީތަންގެ ޖަވާބެއް ނުލިބުމުން އަޔާން ތެދުވެ ސީދާވެލިިިއެވެ. އަދި އަވަސް ފިޔަވަޅުތަކެއްގައި އޮފީހުން ނިކުންނަން ހިނގައިގަތެވެ. ބޭރަށް ނިކުމެ އަތު ކުރީގައި އަޅާފައި އޮތް ގަޑިއަށް ބަލާލިއިރު ހަވީރު ތިނެއް ޖަހަނީއެވެ. ޖީބުގައި އޮތް ފޯނުނަގާ ފާލިހް ގެ ނަމްބަރަށް ޑައިލް ކޮށްލިއެވެ.\n” ހަމަ މިއައީ މާލެ.” ފޯނު ނެނގި ގޮތަށް ފާލިހް އެކޮޅުން ޖަވާބު ދިނެވެ.\n“އަދިވެސް ތި ބެޑްމޫން ނުނިމެނީތަ؟ ނެތްތަ މަށަށް ޓައިމް ކޮޅެއް ދެވޭކަށް” އަޔާންގެ އަޑުގައި ސަމާސާ ރާގު ހުއްޓަސް އޭނާ އެހުރީ ފަާލިހް އާއި ނުހަނު ވާހަކަ ދައްކާލަން ބޭނުންވެފައެވެ. ނުހާގެ ވާހަކައެވެ. އެއީ ކޮންމެ ކުއްޖެއް ކަމުގައި ވިޔަަސް އަޔާން ގެ ހިތް އެކުއްޖާގެ މައްޗަށް ލެނބިއްޖެއެވެ.\nދިހަ މިނެޓް ތެރޭ ގައި ސަލްސާ ރޯޔަލް އަށް އަންނަން ބުނެފައި އަޔާން ސައިކަލް އެރިއެވެ. އެވަގުތު އޮފީހުން ނިކުމެގެން ކާޓޫނެއް ހެން ހިނގައިފައި އަންނަ މީތަން އަޔާންގެ ލޮލުގައި އަޅައިގަތެވެ. ތުންފަތަށް ވެރިވި ފަނޑުހިނިތުންވުމާއެކު އަޔާން ސައިކަލް ދުއްވާލިއެވެ.\nމަޑުމަޑު މިއުޒިކެއްގެ އަޑު ސަލްސާ ރޯޔަލްގެ ހިތްގައިމު މާހައުލަށް އިތުރު ފުރިހަމަ ކަމެއް ގެނެސްދެމުންދެއެވެ. މީހުންނާއި ތަންކޮޅެއް ދުރުގައި ހުރި މޭޒެއްގައި އިށީނދެގެން އިން އަޔާން ކެތްތެރިކަމެއްނެތި އިންތިޒާރު ކުރަމުން އެދަނީ ފާލިހް އަންނާނެ އިރަކަށެވެ.\n“ކުޑަކޮށް ލަސްވެއްޖެ ދޯ.” ފާލިހްގެ އަޑަށް އަޔާންއަށް ބަލާލެވުނެވެ. ދެކޮނޑު އަރުވާލަމުން އަޔާން ހީލީ ފާލިހް އާއި އެވާހަކަތައް ހިއްސާކުރަން ފަށާނެ ގޮތަކާއި ދޭތެރޭގައި ވިސްނަމުންނެވެ.\n“އަޔާން. ހާދަ ސީރިއަސްވެފަ ތިހުންނަނީ. އަނެއްކާ މެލޭޝިޔާއަށް ފުރަނީތަ؟ އެކަމާ ބައްޕައާއި ދެބަސްވީތަ؟ ” ފާލިހް ހުރިހާ ސުވާލުތަކެއް އެއްފަހަރާ ކޮށްލިއިރުވެސް އަޔާން އިނީ ހިމޭނުންނެވެ. އެވަގުތު ވެއިޓަރ އޯޑަރ ނަގަން ފާލިހް މެން ތިބި މޭޒު ކައިރިއަށް އައިސް ހުއްޓިލިއެވެ.\n“ދެމިލްކް ކޮފީ.” އަޔާންގެ ޖަވާބެއް ނައުމުން އޯޑަރ ދިނީ ފާލިހްއެވެ.\nފުން ނޭވާއެއް ފަޒާގެ ތެރެއަށް ދޫކޮށްލަމުން އަޔާން ވާހަކަ ދައްކަން ފެށީ ވެެއިޓަރ އޯޑަރު ނަގައިގެން ހިނގައިގަތުމުންނެވެ. ނުހާއާ ދިމާވިގޮތާއި އޭނާގެ ނަން ބަދަލުވެގެން ދިޔަ ގޮތާއި ހުރިހާ ވާހަކައެއް ކިޔައިދެމުން ދިޔައިރު ފާލިހް އިނީ ހައިރާންވެފައެވެ.\n” ތި ހާދަ ފާޑެއްގެ ކުއްޖެކޭ ދޯ. އެއްވެސް ޚިޔާލެއް ދިނުމުގެ ކުރިން ޔަޤީންކޮށްލަން ބޭނުން އަޔާން އޭނައާއި ދޭތެރޭ ދެކެނީ ކިހިނެއްކަން؟ ޑޫ ޔޫ ލައިކް ހަރ؟ ” ފާލިހް ވާހަކަ ދެއްކީ ސީދާ އަޔާންގެ ލޮލަށް ބަލަހައްޓައިގެން ހުރެއެވެ.\n” އައި އެމް ކްރޭޒީ އެބައުޓް ހަރ..” އަޔާންއަށް މިފަހަރު ޖަވާބު ދެވުނީ ވަރަށް އަވަހަށެވެ. އަމިއްލަ އިޙްތިޔާރަކާއި ނުލާ ކަހަލައެވެ.\nފާލިހް ހުރީ ބުނާނެ އެއްޗެއް ނޭނގިފައެވެ. އަޔާންގެ ވާހަކަތަކުން އެނގެނީ އެކުއްޖާގެ އެއްވެސް މައުލޫމާތެއް އަދި އަޔާންއަށް ނޭނގޭ ކަމެވެ. އެންމެ ކުޑަ މިނުން އެކުއްޖާގެ އަސްލު ނަންވެސް އަދި އޮޅުން ފިލާފައެއް ނުވެއެވެ.\n“އައި ނީޑް ހަރ އިން މައި ލައިފް” . ފާލިހްގެ ހިމޭކަން ފެނިފައި އަޔާން އަނެއްކާވެސް ބުނެލިއެވެ.\n“ފުރަތަމަ ހިނގާބަލަ ރަނގަޅަށް ތިކުއްޖާ ދަަސްކުރަން. ފަހުން އަޔާންއަށް އެއްވެސް ދެރައެއް ލިބޭކަށް އޯ ދެރަވެފައި ހުންނަތަން ބަލާކަށްވެސް އަހަރެން ބޭނުމެއްނޫން. ” ފާލިހް ފާޅު ކުރީ އޭނާގެ ޚިޔާލެވެ. އަޔާން ހިތްހަމަ ނުޖެހުނަސް ހެޔޮކަމަށް ފާލިހް ލަފާ ދިނީ ދުރުދުރުން ނުހާ އުޅޭ ގޮތް ބެލުމަށެވެ. އެކަމުގައި އަޔާން އަށް ފުރިހަމަ އެހީތެރިކަން ދޭނެކަމަށް ބުނަމުން ފާލިހް އަޔާންއާ ވަކިވެގެން ދިޔައީ މަލަކާގެ ފޯނެއް އައުމުންނެވެ.\nކުޑައިރުކޮޅަކު އެތަނުގައި މަޑުކޮށްލުމަށްފަހު އަޔާން ކައުންޓަރަށް ގޮސް ބިލްދައްކާލީ ވެއިޓަރު ގެ ހިލަމެއް ނުވުމުންނެވެ.\nޖީބުން ކުޑަ ރުމާ ނަގައިގެން މޫނު ފޮހެލުމަށްފަހު ސައިކަލް މަތީގައި އިށީނދެލީ ނުހާގެ ހިޔާލުތައް އަނެއްކާވެސް އަޔާންގެ ސިކުނޑިއާއި ހިތާ ކުޅެން ފެށުމުންނެވެ.\nސިނގެރޭޓެއް ނަގާ ތުބުގައި ޖަހާ ރޯކޮށްލަމުން އަޔާން ވިސްްނަންފެށިއެވެ. ފާލިހް ބުނި ގޮތަށް ނުހާގެ މައުލޫމާތު ހޯދާނެ ގޮތަކާއި ދޭތެރޭގައެވެ.\nކުއްލިއަކަށް ބޮލަށް ފެންތަކެއް ފައިބައިގަތުމުން އަޔާންއަށް ހަޅޭލަވައިގަނެވުނެވެ. އެވަގުތު މަގުމަތީގައި ތިބިމީހުންގެ ލޯ އަމާޒުވެފައިވަނީ ސީދާ އަޔާންއަށެވެ. އަތުގައި ނިވިފައި އޮތް ސިނގެރޭޓް ބުރި އަތުކޮޅަށް ހޫރާ ލަމުން މައްޗަށް އަޔާން ބަލާލިއިރު އޭނާގެ ލޮލުން އަލިފާންކަނި ބުރާ ކަހަލައެވެ. އެހާވެސް އޭނާ ހުރީ ރުޅިއައިސްފައެވެ. ފެނުނު މަންޒަރުން އަދި އިތުރަށް އަޔާންގެ ރުޅި ގަދަވެގެން ދިޔައެވެ.\n“އޭ ކާޓޫން. ބަލާލުމެއްވެސް ނޯވޭތަ؟” ބެލްކަނީގައި ގަސްތަކަށް ފެންދޭން ހުރި މީތަން ފެނިފައި އަޔާން ގާތަށް އައީ އަމަށަކު ރުޅިއެއްނޫނެވެ. ގަޔަށްދޫ ބޮޑު ޓީޝާޓް ގަނޑަކާއި ދޫ ހަރުވާޅެއް ލައިގެން އަދި އެބޮޑު އައިނު ލޮލުގައި އަޅައިގެން ހުރިއިރު މީތަން ހަމަވައްތަރީ ކާޓޫނަކާއެވެ.\nއަޔާންގެ އަޑެއް އޭނައަށް އިވުނު ހެނެއް ހިޔެއް ނުވެއެވެ. ނޫނީ އޭނާ އެހުރީ ހުވަފެނީ ދުނިޔެއަކަށް ގެއްލިފައެވެ.\nމީތަން އެއްވެސް އެއްޗެއް ނުބުނެ ގަސްތަކަށް ފެންދޭން އިންތަން ފެނުމުން އަޔާން އަށް ދަތްކުޑިވިކައިލެވުނެވެ. ތެމިފައިވާ ޓީޝާޓްގައި އަތް ހާކާލަމުން އަޔާން ސައިކަލަށް އަރާ ދުއްވާލީ މީތަން އަށް ކުދި ކިޔަމުންނެވެ. އެއީ އަޔާންގެ ބަލިފައެވެ. ރުޅި ކޮންޓްރޯލް ކުރަން އޭނައަށް ވަރަށް އުނދަގުލެވެ. ރުޅި އައިސްފިނަމަ އޭނާއަށް ކޮންމެ ފަދަ ކަމެއްވެސް ކުރެވިދާނެއެވެ.\nއިރުއޮއްސި އުޑުމައްޗަށް ރަތްވިލާގެ އަސަރުވެރިވަމުންދެއެވެ. އުދަރެހުގައިވާ ހުދުކުލަ މަޑުމަޑު އޮރެންޖް ކުލައަކަށް ބަދަލުވަމުންދާ މަންޒަރު ބަލާ އެއްވެސް މީހަކު ފޫހިނުވާނެކަން ޔަޤީނެވެ.\nހޮޓެލްޖެންގެ ސްވިމިންޕޫލްއަށް ދެފައި ބާލައިގެން ފެންގަނޑާ ކުޅެލަ ކުޅެލާ ނުހާ އިން އިރު މޫނުމަަަތިން ފެންނަނީ މަަސްތީ އަސަރެވެ. ލައިގެން ހުރި އަތްކަނޑާފައިވާ ކުރު ޓީޝާޓް ކޮޅުން އޭނާގެ ދޮން ބަނޑުން ބޮޑުބައެއް އޮތީ ހާމައަށް ފެންނާށެވެ. ކުއްލިއަކަށް މީހަކު ނުހާގެ ފައިގައި ހިފައި ދަމައިގަތުމުން އެއްވެސް ހުރަހެއްނެތި ޕޫލްގެ ތެރެއަށް ނުހާ ވެއްޓުނެވެ. ކުޑަ ހިނދުކޮޅެއްގެ ތެރޭގައި ނުހާ ފެނުން މައްޗަށް ބޯ ހިއްލާލިއިރު އޭނާ އޮތީ ވަރުގަދަ އަތެއްގެ ތެރޭގައި ހައްޔަރުވެފައެވެ.\n“އާސިފް”. ނުހާގެ ތުއި އަޑުން އާސިފް އިތުރަށް ނުހާ އޭނާގެ އަތުތެރޭގައި ފިއްތާލިއެވެ.\noh hw sad .bappage gf dheke dho loabi vevunee…\nNuhaa aky nubai role kulhey kujjeh dw… hmmm..alhe ayaan dad kairy bunefiyya kihineibaavaaniii.. any way vvvv reechey hama buneveyniii


Noorul-islam.NET :: ކާމިޔާބު އުނގެނުމަކަށް ދަތުރު ކުރުމުގައި އިނާމް ދިނުމާއި އަދަބު ދިނުން\nކާމިޔާބު އުނގެނުމަކަށް ދަތުރު ކުރުމުގައި އިނާމް ދިނުމާއި އަދަބު ދިނުން\nإن الحمد لله ، نحمده ونستعينه ، ونستغفره ، ونعوذ بالله من شرور أنفسنا ومن سيئات أعمالنا، من يهده الله فلا مضل له ، ومن يضلل فلا هادي له ، وأشهد أن لا إله إلا الله وحده لا شريك له ، وأشهد أن محمدا عبده ورسوله .<?xml:namespace prefix = "o" ns = "urn:schemas-microsoft-com:office:office" />\nވިސްނުން ތޫނުވީ ވަރަކުން ކިޔެވުމުގައި ރަނގަޅު ނަތީޖާއަކަށް ދިއުމަށް މަގު ފަހިވެގެންދެއެވެ. މި ތަފާތުތައް އެންމެ ބޮޑަށް އެނގިގެންދަނީ މިހާރު ސްކޫލްތަކުގަޔާއި އެހެންވެސް ކަމާގުޅޭ ދާއިރާގައި ޙަރަކާތްތެރިވާ ކައުންސެލަރުން ދަރިވަރުންނާއި އެކު ކޮށްފައިވާ ކައުންސެލިންގެ އެކިއެކި ތަޖުރިބާތަކުގެ ތެރެއިން ވަކިވަކި ކުދިންނާއި ބައްދަލުކޮށް ވާހަކަ ދެއްކުމުން، ކަމުގައި ބެލެވެއެވެ.\nއުނގެނުމަށް ކާމިޔާބު ވެގެންދާނީ އޭގައި ކަނޑައެޅޭ ވަކި ބައިތަކެއް ފުރިހަމަވުމުންނެވެ. މީގެ ތެރޭގައި ހިމެނޭ އެއްބަޔަކީ ދަރިވަރުގެ ޝައުގުވެރިކަމެވެ. އުނގެނުމަށް ދަރިވަރުގެ ޝައުގުވެރިކަން ނެތުމަކީ އޭގެ ސަބަބުން އުނގަންނާދޭ ފަރާތަށް ދިމާވާނެ އެންމެ ބޮޑު އެއްގޮންޖެހުމެވެ. ޓީޗަރު ކިތަންމެ މޮޅު އަދި ރަގަޅު ނަމަވެސް އުނގެނުމާމެދު ދަރިވަރުގެ ޝައުގުވެރިކަން ނެތް ކަމަށްވާނަމަ ދަތިތަކާ ކުރިމަތިލާންޖެހޭނެކަމީ ޝައްކެއް އޮތްކަމެއް ނޫނެވެ.\nޒަމާނުއްސުރެ އަދި ވަކިން ޚާއްސަކޮށް މިދުސްވަރު އުނގެނުމުގެ ދާއިރާގައި ދަރިވަރުން ފިލާވަޅަށް ޝައުގު ވެރިކުރުމަށް ޓަކައި އުނގެނުމުގެ އެކިއެކި ހަރަކާތްތައް (ޓީޗިންގ އެއިޑްސް) ބޭނުން ކުރަމުން ދެއެވެ. ބޭނުމަކީ ކާމިޔާބު ތައުލީމީ ޙަޔާތަކަށް މުޖުތަމައު ހޭނުމެވެ. މިކަމަށްޓަކައި ޒަމާނީއެކިއެކި ވަސީލަތްތަކުގެ އެހީގައި ކިޔަވައިދިނުން ބައްޓަން ކުރެވެއެވެ.\nކުލާހުގައި ދަރިވަރުންގެ ޝައުގުވެރިކަން ދެމެހެއްޓުމަށްޓަކައި ކުރެވޭ ކަންތަކުގެ ތެރޭގައި އިނާމު ދިނުމާއި، އަދަބު ދިނުން ހިމެނެއެވެ. މިއީ ޒަމާނުއްސުރެ ބޭނުންކުރެވޭ މުހިއްމު ދެވަސީލަތެކެވެ.\n1. އިނާމް ދިނުން :\nދަރިވަރު ކުރާ ރަނގަޅު ކަމެއް ފާހަގަކޮށް ހިތްވަރު ދިނުމުގެ ގޮތުން ކުރެވޭ ކަމެކެވެ. އެކަން ދެމެހެއްޓުމަށް ބާރު އަޅާ ދިނުމަށްޓަކައި އިނާމު ދެވެއެވެ.\nމިސާލަކަށް : މެޓައެއް، އާ ހެދުމެއް، ހިތްވަރު ދިނުމެއް ، ހީލުމެއް ނުވަތަ ހިނިތުންވުމެއް ފަދަ ކަމަކުންނެވެ. ބޭނުމަކީ ދަރިފުޅު ރަނގަޅު ކަމެއް ކުރުމުން ގޯސް ކަމެއް ދޫކޮށްލެވުނީ ކަމަށާއި ކުރެވުނު ރަނގަޅު ކަން އިތުރަށް ދެމެހެއްޓުމަށް މަގުފަހިކުރުމެވެ. މީގައި ފައިދާތަކެއް ވާކަން އެންމެ ބޭފުޅުންވެސް ގަބޫލުކުރައްވައެވެ.\n2. އަދަބު ދިނުން :\nއަދަބު ދިނުމަކީ ރަނގަޅު ނޫން ނުވަތަ ކުރަން ބޭނުންނުވާ ކަމެއް، ކުރުން ހުއްޓުވުމަށްޓަކައި ކުރެވޭ ކަމެކެވެ. ނުވަތަ އެކުއްޖަކު ބޭނުންނުވާ ކަމެއް އެކުއްޖާ ލައްވާކުރުވުމެވެ. މިސާލަކަށް ކޮޅަށްނެގުން، ކިލާހުން ބޭރުކުރުން، ލިޔުމެއް އިތުރަށް ލިޔަން ހަވާލުކުރުން ފަދަ ކަންކަމެވެ. ބޭނުމަކީ ދަރިވަރަށް ކުރެވުނުކަން ތަކުރާރު ނުކުރުމަށް ހިތްވަރު ދިނުމެވެ. އަދަބު ދިނުމުގައި ވެސް އިނާމަކޭ އެފަދައިން ފައިދާތަކެއް ވެއެވެ.\nދެބާވަތެއްގެ މިދެކަމަކީ މީގައި ފައިދާތަކެއް ހުރުމާއެކު އޭގައި ގެއްލުންތަކެއް ވާކަންވެސް ގަބޫލު ކުރަންޖެހޭ ދެކަމެކެވެ. ކުރަންޖެހޭ ގޮތަކަށް ވަކި އުސޫލަކުން ނުކުރެވުމުންނެވެ. ފުރަތަމަ ބަލާލަންޖެހެނީ މީގައި ފައިދާ ކުރާނެ ގޮތްތަކަކީ ކޮބައިކަމެވެ. އަދި މިގޮތަށް ކަންތައް ކުރިއަށް ދާނަމަ ދެފަރާތަށް ( ކިޔަވާދޭ ފަރާތާއި ކިޔަވާ ފަރާތް) ފައިދާކުރާނެއެވެ.\nއިނާމް ދިނުމުގައި ފައިދާ ކުރާނެ ގޮތްތައް :\n1. ދަރިވަރު ކުރާ ކަންތައްތަކުގެ އަގު ވަޒަން ކުރުމުގެ ގޮތުން ދެވޭ ދިނުމަކަށް ވުމެވެ. އަދި މިކަން ދަރިވަރަށް ވެސް އެނގެން ޖެހެއެވެ. އަގު ވަޒަން ކުރެވޭ ގޮތް ނޫން ގޮތަކަށް އިނާމު ދިނުމުން މަގުސަދު ހާސިލުވުމަކީ ދުރުކަމެކެވެ.\n2. ދަރިވަރުން ކުރާ ކަމަކާ ނުވަތަ ދޭ ޖަވާބަކާ އެކަށީގެންވާ ވަރުގެ އިނާމެއް ދިނުމެވެ. މިއީ ވަރަށް މުހިއްމު ކަމެކެވެ. ނޫނީ އިނާމަކީ ބަލައިގަނެވޭނެ އެއްޗެއް ނޫނެވެ.\n3. ދެމިގެންދާގޮތަކަށް ގިނަ ދުވަސްތަކުގައި ޖަވާބު ރަނގަޅު ކުރާނަމަ އިނާމް ބޮޑު ކުރުމާއި ކުޑަ ކުރުމުގައި މިންގަނޑެއް ގެންގުޅުމެވެ. މިއީ ވަރަށް ބޮޑަށް ވިސްނަން ޖެހޭނެކަމެކެވެ. އެހެން ނޫނީ ކިޔަވައިދޭ ފަރާތް ނުވަތަ އިނާމުދޭ ފަރާތަށް ދަތި އުނދަގޫ ތަކާ ކުރިމަތިލާން ޖެހުމަކީ ދުރުކަމެއް ނޫނެވެ.\n4. ކުރެވޭ އެއްފަދަ ކަންތަކަށް އެއްވަރެއްގެ އިނާމެއް ކަނޑައެޅިފައި ވުމެވެ. ދެދަރިވަރަކު އެއްގޮތަކަށް ޖަވާބު ދިނުމުން އިނާމުގައި ތަފާތު ނުކުރުމެވެ. ނަމަވެސް ތަފާތު ދެފެންވަރެއްގެ ދެދަރިވަރުން ކަމަށްވާނަމަ މައްސަލަ ދިމާނުވެ ހިނގައިދާނެއެވެ.\n5. މާހައުލާ ޢުމުރާއި އެކަށޭނެ ގޮތަކަށް އިނާމު ކަނޑއެޅުމެވެ.\n6. އިނާމު ދިނުމަށް އެއްބަސް ވެފައިވާނަމަ އިނާމް ދިނުން ލަސް ނުކުރުމަށް ވެސް ސަމާލު ވާން ވާނެއެވެ. ދެފަރާތުގެ ގުޅުން ދެމިގެން ދިޔުމަށެވެ. ނޫނީ މީގެ ނަތީޖާ ހިތިވުމަކީ ވެދާނެކަމެކެވެ.\nއަދަބު ދިނުމުގައި ފައިދާ ކުރާނެ ގޮތްތައް:\nއިނާމު ދިނުމަކޭ އެއްފަދައިން އަދަބު ދިނުމުގައިވެސް ފައިދާ ކުރާނީ ވަކި ގޮތަކަށް ކަންތައްތައް ބައްޓަން ކުރެވިގެންނެވެ.\n1. އަދަބު ދިނުމުގައި ވަކި މިންގަނޑެއް ކަނޑައެޅިފައި އޮތުމެވެ.\n2. އަދަބު ދެވޭ ނުވަތަ ލިބޭ ކުއްޖަކު ރަނގަޅު ކަމެއް ކުރުމުން އެކުއްޖަކަށް އިނާމު ދިނުން ނުވަތަ އަގު ވަޒަންކުރުމެވެ. އެއިރުން އަދަބުގެ އަގު ވަޒަން ކުރެވޭނެއެވެ.\n3. އަދަބު ދިނުމުގައި ގެންގުޅެންޖެހޭ މިންގަނޑެއްވާކަން ހަނދާނުގައި ބަހައްޓަންވާނެއެވެ. އެހެން ނޫންނަމަ ކިޔަވައިދިނުމަށް ދަތިވުން ނުވަތަ އެކުއްޖާއަށް ކިޔަވަން އުނދަގޫވުން ކަހަލަ ކަމެއް ދިމާވުމަކީ އެކަށީގެންވާ ކަމެކެވެ.\nއިނާމު ދިނުމުގައިޔާއި އަދަބު ދިނުމުގެ އެންމެ މުހިއްމު ބޭނުމަކީ ދަރިވަރު ޝައުގުވެރިކަމާއެކު ކިޔެވުމުގެ މަރުހަލާ ނިންމާލުމެވެ. އެހެންކަމުން އިނާމެއް ނުވަތަ އަދަބެއް ދިނުމުގައި ބަލަންޖެހޭ އެންމެ މުހިއްމު ކަމަކީ އޭގެ ސަބަބުން ދަރިވަރަށް ނޭދެވޭ އަސަރެއް ނުކުރާނެ ގޮތަކަށް ކަންތައްކުރުމެވެ. ދެވޭ އަދަބެއްގެ ސަބަބުން ދަރިވަރު ޓީޗަރު ދެކެ ފޫހިވުމުގެ އިތުރަށް ކިޔެވުމާ ދުރައްޖެހިއްޖެނަމަ އެއީއަކީ އަދަބެއް ނޫނެވެ. ކިއެއްތަ އެއީ އަނިޔާއެކެވެ. އޭގެ ނުބައި އަސަރު ކުރާނީ ހަމައެކަނި ދަރިވަރަކަށް ނޫނެވެ. ދަރިވަރުގެ އިތުރުން އޭނާ އެ މުޖުތައެއްގައި ދިރިއުޅޭ މުޖުތަމައަށެވެ.\nއެއްދުވަހެއްގައި ރަސޫލާ މިސްކިތުގައި އަސްހާބުންނާއެކު އިންނަވަނިކޮށް އައުރާބީއަކު އައިސް މިސްކިތުގެ ކަނެއްގައި އިށީނދެ ކުޑަކަމު ދާން ފެށިއެވެ. އެކަމާ އަސްހާބުން ނުރުހުންވެ އޭނާއަށް ބަސްތަކެއް ރައްދުކުރައްވަން ފެއްޓެވުމުން ރަސޫލާ ޞައްލަﷲ ޢަލައިހި ވަސައްލަމް އެކަން މަނާ ކުރެއްވިއެވެ. އަދި ހަދީސްކުރެއްވިއެވެ. އޭނާ ދޫކޮށްލައްވާށެވެ. އޭނާ އޭނަގެ ހާޖަތް ފުއްދުމުން ގޮވާލެއްވިއެވެ. އަދި ޙަދީޘް ކުރެއްވިއެވެ. މީމުސްލިމުން އަޅުކަން ކުރުމަށް ބިނާކުރެވިފައިވާ ތަނެކެވެ. މިފަދަ ތަންތާނގައި ކުޑަކަމު ދިޔުމަކީ ރަނގަޅު ކަމެއް ނޫނެވެ. މިގޮތަށް އޭނާއަށް ނަސޭހަތްތެރިވެ ވަޑައިގަތެވެ. އެއަށް ފަހު އަސްހާބުންނަށް އެތަނަށް ފެން އެޅުއްވުމަށް އެންގެވިއެވެ. މިތާނގައި ވެސް ރަސޫލާ އެއައުރާބީއަށް މަޑުމައިތިކަމާއެކު ނަސޭހަތްތެރިވެ ވަޑައިގަތުމުގެ ނަތީޖާއަކީ އޭނާ އުފަލާއެކު ރަސޫލާގެ ބަސްފުޅު ގަބޫލު ކުރިކަމެވެ. މިއުއްމަތުގެ ނަބިއްޔާގެ ދިރިއުޅުމުން މިފަދަ ކަންތައްތަކަށް އެހީހޯދިދާނެއެވެ. ނަސޭހަތްތެރިވުމަކީ ވެސް އަދަބުގެ ބައެކެވެ. ކީއްތަ؟ އެއީ އަދަބުގެ ފެށުމެވެ. އެހެންކަމަކަށް ދާންވާނީ އޭގެ ފަހުންނެވެ.\nބައެއްފަހަރު ތިމާ ދަރިވަރު މޮޅުކުރުމަށް ކުރާކަމެއް ދަރިވަރަށް އަދަބަކަށްވެ ފިލާވަޅުތަކަށް ފޫހިވާ ގޮތްވެއެވެ. މިސާލަކަށް އެއްފަހަރާ މާގިނައިން ހިތުދަސްކުރަން ހަވާލުކޮށްފިނަމަ ކުއްޖާގެ ޝައުޤުވެރިކަން ކުޑަވާނެއެވެ. ނަމަވެސް ބަހާލައިގެން ފިލާވަޅު ދިނުމުން ހިތުދަސްކުރުމަށް ފަސޭހަވެ ކިޔަވައިދިނުމުގައި ކުރެވޭ ކުށްތަކާއި ދަރިވަރުންނަށް ހެދޭ ކުށްތައް އިޞްލާޙު ކުރުމަށް ފަސޭހަވާނެއެވެ. އަދި ހަމަ މިބީދައިން އެއްފަހަރާ މާގިނަ ތަމުރީނުތަކެއް ހަދަން ދިނުމުން ވެސް މިފަދަ ނޭދެވޭ ކަންތައް ދިމާވެދާނެއެވެ. މިކަމުން ސަމާލުވުމަށްޓަކައި ބަހާލައިގެން މަސަކަތް ހަވާލު ކުރުމާއެކު ދުވަހުން ދުވަހަށް މާކުކުރެވި އޭގެ ފީޑްބެކު ލިބޭ ގޮތް ވެއްޖެނަމަ ދަރިވަރުގެ ޝައުގުވެރިކަން އިތުރުވުމާއެކު ޓީޗަރަށް އިހުތިރާމް ކުރާނެކަމީ ދެބަސްވާން ޖެހޭ ކަމެއް ނޫނެވެ. މީގެ އިތުރުން ދަރިވަރުގެ ސިކުޑީގެ މަސައްކަތް ވެސް ކުރިއަރައިގެން ދާނެއެވެ.\nއިނާމު ދިނުމުގައި ވެސް މިންގަނޑެއް ގެންގުޅުމުން ވެސް ދަރިވަރަށް މިފަދަ ފައިދާތަކެއް ކުރާނެއެވެ. ދަރިވަރުގެ މާކްސްގެ ކުރިއެރުމަށް ބަލާފައި އިނާމު ބޮޑު ކުރެވުން ބުއްދިވެރިއެވެ. ރާއްޖޭގައި ޖީސީއީ އިމްތިހާނުން ގަދަ ދިހައެއް ހޮވަން ފެށުމުން އެއަށް ވާދަކުރާކުދިން ގިނަވާން ފެށިއެވެ. މީގެ އިތުރުން ސްކޫލުތަކުގެ ވާދަވެރިކަން ވެސް އިތުރުވެއްޖެއެވެ. އެއާއެކު ކޭމްބްރިޖްގެ އެވޯޑްތައް އަންނަން ފެށުމުން ދަރިވަރުންގެ ޝައުގުވެރިން އިތުރު ވެއްޖެއެވެ. ނަތީޖާ ލިބިމުން ރީޗެކިން އަށް ދިޔުމަކީ މީގެ އެންމެ އަލިގަދަ ހެއްކެކެވެ.


Maafushi gai zarooree beynunthakah noonee nukume noolhen angaifi\nމާފުށީގައި ޒަރޫރީ ބޭނުންތަކަށް ނޫނީ ނުކުމެ ނޫޅެން އަންގައިފި\nއެންމެ ގިނަ ގެސްޓްހައުސް ހުރި އެއް ރަށް ކަމަށްވާ ކ. މާފުށި: އެ ރަށުގެ ހާލަތު ގޯސް - ފޮޓޯ: ބުކިން ޑޮޓްކޮމް\nކޮވިޑް-19 އިން ރައްކާތެރިވުމަށް ކ. މާފުށީގައި ހަރުކަށި ފިޔަވަޅުތަކެއް އެޅުމަށް އެ ރަށު ކައުންސިލުން ނިންމައިފި އެވެ.\nމާފުށީ ކައުންސިލުން ނެރެފައިވާ އެންގުމެއްގައި ބުނެފައިވަނީ ކޮވިޑް-19 އަށް ޕޮޒިޓިވްވާ މީހުންގެ އަދަދު ބޮޑުތަނުން އިތުރުވަމުންދާތީ މިއަދު އިރުއޮއްސި ހަޔަކުން ފެށިގެން 14 ދުވަހުގެ މުއްދަތަށް ފިޔަވަޅުތަކެއް އެޅުމަށް ނިންމާފައިވާ ކަމަށެވެ.\nއެ ގޮތުން އެކްސްކާސަންސް އަދި ވޯޓާ ސްޕޯޓްސް ދަތުރުތައް ހުއްޓާލުމާއި ހޮޓާ، ކެފޭ، ރެސްޓޯރަންޓް އަދި ގާޑިޔާތައް ޓޭކްއަވޭ ހިދުމަތަށް ބަދަލު ކުރުމާއި ފިހާރަތައް ޑެލިވަރީގެ ހިދުމަތް ދޭގޮތަށް ބަދަލުކުރުމެވެ. އަދި މަސްދަތުރު ތައް ދިއުން ހުއްޓާލުމާއި ފިނި މައިޒާންތައް ބަންދު ކުރުންވެސް ވަނީ ނިންމާފައެވެ.\nއަދި ވަޒީފާތަކާއި އެކިއެކި ހިދުމަތްތައް ނިކުންނަ މީހުން ފިޔަވައި އެހެން މީހުން ގެއިން ބޭރަށް ނިކުމެ ނޫޅުމަށް އަންގާފައިވެއެވެ. މީގެ އިތުރުން މިސްކިތަށްދާނަމަ ގެއިން ވުލޫކޮށްގެން ދިއުމާއި އަމިއްލަ މުސައްލައެއް ގެންދިއުމަށްވެސް އަންގާފައިވެއެވެ.\nމާފުށިން 148 މީހަކަށް ބަލި ޖެހިފައިވާއިރު ނަތީޖާ ނުލިބޭ 200 ވުރެ ގިނަ ސާމްޕަލް ވެއްޖެ އެވެ. މާފުށީގެ ހާލަތު ގޯސްވެ ދަރުމަވެރިންގެ އެހީތެރިކަމަށްވެސް އެ ރަށު ސިއްހީ މަރުކަޒުން ވަނީ އެދިފައެވެ.


Champions League: Salvia Prague In Camp Nou Gai Barca Hifahattaifi - Vaguthu\nސްލާވިއާ ޕްރާގުން ބާސާގެ ދަނޑުގައި އެޓީމު ހިފަހައްޓައިފި\nޔުއެފާ ޗެމްޕިއަންސް ލީގުގައި ޗެކް ރިޕަބްލިކްގެ ސްލާވިއާ ޕްރާގް އިން ކޭމްޕް ނޫގައި ވަރުގަދަ ބާސެލޯނާ ހިފަހައްޓައިފި އެވެ.\nޗެމްޕިއަންސް ލީގުގެ ގްރޫޕް ސްޓޭޖުގެ ހަތަރުވަނަ ބުރުގައި މިރޭ މިދެޓީމު ބައްދަލުކުރި މެޗު ނިމުނީ އެއްވެސް ޓީމަކަށް ލަނޑެއް ނުޖެހި އެެއްވަރުވެގެންނެވެ. މި މެޗުން އެއްވަރުވި ނަމަވެސް އަދިވެސް ގްރޫޕް އެފްގެ އެއްވަނަ ލިބެނީ ބާސާ އެވެ. ބާސާ އަށް އެއްވަނަ ލިބެނީ ހަތަރު މެޗުން އަށް ޕޮއިންޓް ހޯދައިގެންނެވެ. ދެވަނައިގައި އޮތް ޖަރުމަނުގެ ބޮރޫޝިއާ ޑޯޓްމަންޑަށް ހަތް ވަނީ ޕޮއިންޓް ލިބިފައެވެ. ތިންވަނައިގައި އޮތް އިޓަލީގެ އިންޓަ މިލާނަށް ހަތަރު ޕޮއިންޓް ލިބިފައިވާއިރު މި ގްރޫޕްގެ ފުލުގައި އޮތް ސްލާވިއާ ޕްރާގަށް ލިބިފައިވަނީ ހަތަރު މެޗުން ދެ ޕޮއިންޓެވެ.\nމިރޭގެ މެޗުގައި ބާސެލޯނާގެ ކޯޗު އެރްނެސްޓޯ ވަލްވާޑޭ ވަނީ އެންމެ ފަހުން ލަލީގާއި ލެވަންޓޭ އަތުން އެޓީމު ބަލިވި މެޗުގައި އަނިޔާވި އުރުގުއޭގެ ފޯވަޑް ލުއިސް ސުއަރޭޒްގެ ބަދަލުގަައި ފްރާންސްގެ ޒުވާން ކުޅުންތެރިއާ އުސްމާން ޑެމްބެލޭ އަށް ފުރުސަތުދީފައެވެ. ބާސާގެ އެޓޭކް ޑެމްބެލޭގެ އިތުރުން އެންޓޮއިން ގްރީޒްމަން އާއި ކެޕްޓަން ލިއޮނެލް މެސީ ލީޑުކުރިއިރު މެދުތެރެއިން ތަޖުރިބާކާރު މިޑްފީލްޑަރު އަރްޓޫރޯ ވިޑާލްގެ އިތުރުން ސާޖިއޯ ބުސްކެޓަށް ފުރަތަމަ އެގާރައިން ވަލްވާޑޭ ވަނީ ފުރުސަތުދީފައެވެ.\nއެތައް ހާސް ބާސާ ސަޕޯޓަރުންގެ ކުރިމަތީގައި ކުޅުނު މި މެޗުގައި އިދިކޮޅު ގޯލު ފޫއަޅުވާލަން އެންމެ ރަނގަޅު ފުރުސަތުތަކެއް ލިބިގެންދިޔައީ ކެޕްޓަން މެސީ އަށެވެ. އެގޮތުން ފުރަތަމަ ހާފުގެ 35 ވަނަ މިނެޓުގައި ސްލާވިއާގެ އޭރިއާ ރޮނގު ކައިރިން އެޓީމުގެ ތިން ކުޅުންތެރިން ވިއްދާފައ އޮއްވާ މެސީ ފޮނުވާލި ބާރު ހަމަލާ އަމާޒުވީ ގޯލުގެ މަތީ ދަނޑިއަށެވެ. އަމާޒުވިއިރު އޭގެ ފަހުން ވިޑާލް ދިން ބޯޅައެއްގައި އޭރިއާ ތެރޭ ވަރަށް ހުސްކޮށް ހުރެ އޭނާ ފޮނުވާލި ބޯޅައިގެ ހުރަހަކަށްވީ ސްލާވިއާގެ ގޯލްކީޕަރު އޮންދްރޭ ކޮލާ އެވެ. ކޮލާގެ ފަރާތުން މުޅި މެޗުގައި ވެސް މޮޅު ކުޅުމެއް ފެނިގެންދިޔައިރު އޭނާ ވަނީ ބާސާގެ ޑިފެންޑަރު ނެލްސަން ސަމެޑޯ އޭރިއާ ތެރެއަށް ވަދެ ގޯލުގެ ކަނަށް އަމާޒުކޮށް ތިރިތިރިން ފޮނުވާލި ހަމަލާއަކާއި ޖެރާޑް ޕީކޭ ބޮލުން ފޮނުވާލި ބޯޅައެއް މަތަކޮށްފައެވެ.\nމެޗުގައި ބާސާ ކުޅުންތެރިންގެ ހަމަލާތައް ހުއްޓުވުމުގައި އޮންދްރޭ ކޮލާ ހުޝިޔާރުކަން ދެއްކިއިރު ސްލާވިއާ އަށް ވެސް ލަނޑު ޖަހަން ފުރުސަތުތަކެއް ލިބިގެންދިޔައެވެ. އެގޮތުން މެޗުގެ ކުރީކޮޅު އެޓީމުގެ ޕީޓާ ސެވްސިކް ޕީކޭ ކައިރިން ނައްޓާލުމަށްފަހު ގޯލުގެ ކަނަށް ފޮނުވާލި ބޯޅަ ކީޕަރު ޓާސްޓެޖަން ވަނީ މަތަކޮށްފައެވެ. ފުރަތަމަ ހާފު ނިމެންކައިރި ވެފައި ވަނިކޮށް ސްލާވިއާ އަށް ލިބުނު ހިލޭ ޖެހުމެއްގަައި އެޓީމުން ޓާސްޓެޖަން ބީޓް ކުރިނަމަވެސް ރެފްރީ ނިންމީ އެއީ އޮފްސައިޑް ލަނޑެއްގެ ގޮތުގައެވެ.\nއަމިއްލަ ދަނޑުގައި އެއްވަރުވުމާއެކު ބާސާގެ ކޯޗު ވަލްވާޑޭ އަށް އިތުރު ޕްރެޝަރުތަކަކާއި ކުރިމަތިވެފައިވާއިރު މިސީޒަންގައި ބާސާ އަށް އަދި އެޓީމުގެ އަސްލު ކުޅުން ދެއްކިފައިނުވެއެވެ. ލީގުގައި މިހާތަނަށް ތިން މެޗުން އެޓީމު ބަލިވެފައިވާއިރު ޗެމްޕިއަންސް ލީގުގައިވެސް އެހާ ރަނގަޅު ނަތީޖާތަކެއް ބާސާ އަށް ނެރެވިފައިނުވުމުން ސަޕޯޓަރުންގެ ފާޑުކިއުންތައް ވަލްވާޑޭ އަށް ވަނީ އަމާޒުވެފައެވެ.\nބާސާ ގްރޫޕްގެ އެއްވަނައިގައި ހަމަޖެހިލަން ލިބުނު ފުރުސަތު ނަގާލިއިރު މިގްރޫޕްގެ އަނެއް މެޗުގައި ބޮރޫޝިއާ ޑޯޓްމަންޑުން ވަނީ ފަހަތުން އަރައި އިންޓަ ބަލިކޮށްފައެވެ. ފޯރިގަދަ ކުޅުމެއް ފެނިގެންދިޔަ މި މެޗުގައި ލައުޓަރޯ މާޓިނެޒް އާއި މަޓިއަސް ވެޗީނޯގެ ލަނޑުތަކުން އިންޓަ ފުރަތަމަ ހާފު ދެ ލަނޑުގެ ލީޑެއްގައި އޮވެ ނިންމާލި ނަމަވެސް ދެވަނަ ހާފުގައި ޑޯޓްމަންޑުން ވަނީ އިންޓަ އަށް ވަރުގަދަ ރައްދެއް ދީފައެވެ. ޑޯޓްމަންޑަށް މި ހާފުގައި ލަނޑުތައް ކާމިޔާބުކޮށްދިނީ ރެއާލް މެޑްރިޑުން ލޯނު އެއްބަސްވުމުގެ ދަށުން ޑޯޓްމަންޑަށް ބަދަލުވި މޮރޮކޯގެ އަޝްރަފް ހަކީމީ އާއި ޖަރުމަނުގެ ހުނަރުވެރި ކުޅުންތެރިއާ ޖޫލިއަން ބްރާންޓް އެވެ.\nތިކަމެއް ނެތޭ ވާކައް ކޮން ބާސާ އެއްތަ އޮއްނާނި


Luthufee Embassy gai foru vumakee Corruption ge amaleh: Yaameen\nކުރީގެ ރައީސް ޔާމީން-- ފޮޓޯ: ސަން\n5 ޖުލައި 20192ކޮމެންޓް\nލުތުފީ އެމްބަސީގައި ފޮރުވުމަކީ ކޮރަޕްޝަންގެ އަމަލެއް: ޔާމީން\nތިނެއް ނޮވެމްބަރު 1988 ވަނަ އަހަރު ރާއްޖެއަށް ދިން ޓެރަރިސްޓް ހަމަލާގެ އެންމެ އިސް މޭސްތިރި ހ. ހާޖަރާގެ އަބްދުﷲ ލުތުފީ ލަންކާގައި ހުންނަ ދިވެހި އެމްބަސީގައި ފޮރުވައިގެން ގެންގުޅުމަކީ ގާނޫނީ ގޮތުން މި ސަރުކާރުން ކުރަމުން ގެންދާ ވަރަށް ބޮޑު ކުށެއް ކަމަށާއި އެއީ ކޮރަޕްޝަންގެ އަމަލެއް ކަމަށް ކުރީގެ ރައީސް އަދި ޕީޕީއެމްގެ ރައީސް އަބްދުﷲ ޔާމީން އަބްދުލްގައްޔޫމް ވިދާޅުވެއްޖެއެވެ.\n"ފޭރުމާ ދެކޮޅަށް" މި ނަމުގައި މިރޭ ކާނިވާ ސަރަހައްދުގައި ބޭއްވި އެއްވުމެއްގައި ވާހަކަދައްވަމުން ޔާމީން ވިދާޅުވީ މަގާމުގެ ބޭނުން ނާޖާއިޒު ގޮތުގައި ބޭނުންކޮށްގެން މީހަކަށް މަންފާއެއް ހޯދުމަކީ ކޮރަޕްޝަން ކަމަށެވެ. މި ސަރުކާރުގެ ބޭފުޅުންތަކެއް ވެގެން މަގާމުގެ ބޭނުން ނާޖާއިޒު ގޮތުގައި ބޭނުންކޮށްގެން ލުތުފީ އެމްބަސީގައި ބަހައްޓައިގެން މަންފާތަކެއް ހޯދައި ދެއްވައިފި ކަމަށް ރައީސް ޔާމީން ވިދާޅުވިއެވެ.\n"ބޮޑު ޒީރޯ ޓޮލެރެންސްގެ ތެރެއިން މި މައްސަލަ ބަލަން ޖެހޭނެ،" ރައީސް ޔާމީން ވިދާޅުވި އެވެ.\nރައީސް ޔާމީން ވިދާޅުވީ ލުތުފީއަށް އެމްބަސީއަކު ނޯވެވޭނެ ކަމަށާއި އެމްބަސީއަކީ ހާއްސަ ރައްކާތެރި ކަމެއް އޮންނަ ތަނެއް ކަމަށެވެ. އަދި ފުލުހުންނަކަށް ވެސް ލުތުފީ އެމްބަސީގައި ފިލުވާފަ ނުބެހެއްޓޭނެ ކަމަށް ރައީސް ޔާމީންގެ ވާހަކަފުޅުގައި ވިދާޅުވިއެވެ.\nރިޔާސީ އިންތިހާބާއި އަދި ރައްޔިތުން މަޖިލީހުގެ އިންތިހާބުންވެސް ބޮޑު ބައްޔަކުން ބަލިވެފައިވާ ޕީޕީއެމްގެ ހަރަކާތްތައް މަޑުޖެހިފައި އޮތުމަށްފަހު ފުރަތަމަ ބޭއްވި އެއްވުމުގައި ވާހަކަފުޅުދައްކަވަމުން ރައީސް ޔާމީން ވިދާޅުވީ މި ސަރުކާރުން މިއަދު ލުތުފީއަކީ ހާއިނެއް ކަމަށް ގަބޫލު ކުރާއިރު ވޭތުވެދިޔަ ދެމަސް ދުވަހު އޭނާ ލަންކާގައި ހުންނަ ދިވެހި އެމްބަސީގައި ގެންގުޅެ، ވީއައިޕީ ފެންވަރުގެ ހިދުމަތް ދިން ފަރާތްތައް ޖަވާބުދާރީ ކުރުވާނެ ކަމަށެވެ.\nމި ޖަލްސާގައި ވާހަކަދައްކަވަމުން ޔާމީން ވިދާޅުވީ މި ސަރުކާރާއި ރައްޔިތުން މަޖިލިސް އެކުވެގެން ޝަރުއީ ނިޒާމުގެ ބާރުތައް ކަނޑުވާލައިފައިވާ ކަމަށެވެ. ޔާމީން ވިދާޅުވީ ގާނޫނުތަކުން ބާރުތައް ހޯދައިގެން ދައުލަތުގެ ތިން ބާރުގެ ތެރެއިން އެއްބާރުގެ މައްޗަށް އަރައިގަނެ އެ ބާރުގެ ބާރުތަކުގެ މައްޗަށް ސަރުކާރާއި މަޖިލީހުން ވެރިވެ ގަނެފައިވާ ކަމަށެވެ.\nރައީސް ޔާމީން ވިދާޅުވި ގޮތުގައި ގާނޫނު އަސާސީން ކަށަވަރު ކޮށްދީފައިވާ ތިން ބާރު ވަކިވެފައިވާ ނިޒާމުން އެއް ބާރުން އަނެއް ބާރަށް ފާރަވެރިވުމުގެ ބަދަލުގައި އެއްބާރުން އަނެއް ބާރަށް އަރައިގަންނަ މަންޒަރު ކަމަށެވެ. ޔާމީން ވިދާޅުވީ މަޖިލީހުގެ ބޮޑު އަގުލަބިއްޔަތެއް ލިބުމަކީ ނިޒާމުތަކަށް ބޭނުންހާ ގޮތެއް ހެދުން ނޫން ކަމަށެވެ. އެގޮތުން ދާދިފަހުން ރައްޔިތުންގެ މަޖިލީހުން ފާސްކުރި ރިޔާސީ ކޮމިޝަންތަކަށް ބާރު ދިނުމުގެ ގާނޫނަކީ ގާނޫނު އަސާސީއާ ހިލާފު ގާޏޫނެއް ކަމަށް ރައީސް ޔާމީން ވިދާޅުވިއެވެ. ޔާމީން ވިދާޅުވީ އެއީ ގާނޫނެއް މެދުވެރިކޮށްގެން ޝަރުއީ ނިޒާމުގެ ބާރު "ފޭރިގަތުން" ކަމަށެވެ. އަދި އެކަމުގެ ސަބަބުން އެ ފުރުސަތު ލިބިގެންދާނެ ކަމަށް އެމަނިކުފާނު ވިދާޅުވިއެވެ.\nއަބްދުﷲ ލުތުފީ ރައީސް ޔާމީން\nޔާމީން އެ ބުނަނީ ގާނޫނު އަސާސީ އާއި ޚިލާފަށް ގާނޫނު ހަދައިގެން ބާރު ފޭރިގެން ކުރާ ތަހުގީގުގެ މައްޗަށް ޝަރީއަތް ކޮށްގެން ޖަލަށް ލިޔަސް ސަލާމަތް ވާނޭ\nލަދު ހަޔާތުގެ ކުނޑިފަށެއްވެސް ހަމަ ނެތީއޭދޯ


Anna aharuge niyalah dharani 82.8 billion rufiyaa ah\nއަންނަ އަހަރުގެ ނިޔަލަށް ދަރަނި 82.8 ބިލިއަން ރުފިޔާއަށް\n2021 ވަނަ އަހަރުގެ ބަޖެޓު ފިނޭންސް މިނިސްޓަރު އިބްރާހިމް އަމީރު މިއަދު ރައްޔިތުންގެ މަޖިލީހަށް ހުށަހަޅައި ދެއްވަނީ. -- ފޮޓޯ: މަޖިލިސް\nއަންނަ އަހަރުގެ ނިޔަލަށް ރާއްޖޭގެ ދަރަނި 82.8 ބިލިއަން ރުފިޔާއަށް އަރާނެކަމަށް ބެލެވޭކަމަށް ފިނޭންސް މިނިސްޓްރީން ބުނެފި އެވެ.\nރައްޔިތުން މަޖިލީހަށް ފިނޭންސް މިނިސްޓަރު އިބްރާހިމް އަމީރު މިއަދު ހުށަހެޅުއްވި ބަޖެޓުގައިވާ ގޮތުން، ކޮވިޑް-19 އިގެ ހާލަތުގައި އިގުތިސޯދު މުޅީންހެން ހުއްޓި، ގައުމަށް ކުރިމަތިވެފައިވާ ދަތިތަކުން އަރައިގަތުމަށް ދެވެން އޮތް ފަރުވާގެ ސައިޑް އިފެކްޓަކީ ދަރަނި މައްޗަށް ދިއުންކަމަށް ވަނީ ބުނެފަ އެވެ.\nއަންނަ އަހަރަށް ލަފާކޮށް ސަރުކާރުން 34.7 ބިލިއަން ރުފިޔާގެ ބަޖެޓެއް މަޖިލީހަށް މިއަދު އަމީރު ހުށަހެއްޅުވިއިރު، އަންނަ އަހަރުގެ ނިޔަލަށް އުފެއްދުންތެރިކަމުގެ ނިސްބަތުން، 124.8 ޕަސަންޓް މައްޗަށް ދާނެކަމަށް ވަނީ ލަފާކޮށްފައި އެވެ.\nއަމީރު ވިދާޅުވި ގޮތުގައި މިއަހަރު ނިމޭއިރު ރާއްޖޭގެ އިގުތިސާދު 29.3 ޕަސަންޓުން ދަށަށް ދާނެކަމަށް ބެލެވޭ ކަމަށެވެ.\nމިގޮތުން، ޓޫރިސްޓުން ރާއްޖެ ޒިޔާރަތްކުރާ މިންވަރު މި އަހަރު 65 އިންސައްތަ ދަށަށް ދާނެކަމަށާއި، އިމާރާތްކުރުމުގެ ދާއިރާއަށްވެސް ވަނީ 11 ޕަސަންޓުގެ ދަށްވުމެއް އައިސްފައިކަމަށް މިނިސްޓަރު ފާހަގަކުރެއްވި އެވެ.\n"މިއީ މީގެ ކުރިން އަހަރެއްގެ ތެރޭގައި ދުވަހަކުވެސް ދަށްވި މިންވަރެއް ނޫން. މި ކަމުގެ އަސަރު ރާއްޖޭގެ ހުރިހާ ސިނާއަތަކަށް ވަނީ ކޮށްފައި،" އަމީރު ވިދާޅުވި އެވެ.\nއާމްދަނީ ލިބުން ދަތިވުމުގެ ސަބަބުން، ބަޖެޓު ފައިނޭންސްކުރުމަށްޓަކައި، ދަރަނި ނަގަންޖެހޭ މިންވަރު ވަނީ އިތުރުވެ، ދައުލަތުގެ ދަރަނި މިއަހަރުގެ ނިޔަލަށް ހުންނާނެކަމަށް ބެލެވެނީ 70.4 ބިލިއަން ރުފިޔާގައިކަމަށް އޭނާ ލަފާކުރެއްވި އެވެ.\nމި ވަގުތު ދަރަނި މައްޗަށް ދިޔަ ނަމަވެސް، މެދުރާސްތާގައި ދަރަނި ކުޑަކުރެވޭނެކަމުގެ ޔަގީންކަން ބޮޑުކަމަށް މިނިސްޓަރު ވިދާޅުވި އެވެ. ނަމަވެސް، އެކަމަށްޓަކައި ގައުމީ އުފެއްދުންތެރިކަން އިތުރުކޮށް. ޖީޑީޕީ މިހާރު ދަށަށްދާ ދިޔުން ހުއްޓުމަކަށް ގެންނަންޖެހޭކަން އަމީރު ފާހަގަކުރެއްވި އެވެ.\n"އެހެންކަމުން ދަރަނި މެނޭޖްކޮށް ބެލެހެއްޓުމަށް ގިނަގުނަ މަސައްކަތްތަކެއް ކުރިއަށް އޮތް ގިނަ އަހަރުތަކުގައި ކުރަން ޖެހޭނެ،" ބަޖެޓު ހުށަހަޅުއްވަމުން މިނިސްޓަރު ވިދާޅުވި އެވެ.\nމިގޮތުން، އަމާޒަކީ ދަރަނި ނެގުމުގައި ކޮންސެޝަނަލް ލޯނު ނެގުން ކަމަށާއި، އެކަމަށްޓަކައި ކްރެޑިޓަރުންގެ ކޮންފަރެންސެއް ބޭއްވުމުގެ މަސައްކަތްތައް ކުރެވެމުންދާކަން އަމީރު މިއަދު ހާމަކުރެއްވި އެވެ.\nމިނިސްޓަރު ވިދާޅުވި ގޮތުގައި، އިގުތިސާދު ނެގެހެއްޓުމަށް ކުރާ މަސައްކަތުގައި ދަރަނި ބޮޑުވަމުން ދިއަ ނަމަވެސް، ސަރުކާރުން ދަރަނި އަދާކުރާނެ ކަމަށާއި، ހަރުދަނާ ޕްލޭނެއްގެ ތެރެއިން ދަރަނި މެނޭޖްކުރެވޭނެކަމުގެ އިތުބާރުވެސް އެބައޮތް ކަމަށެވެ.\nދަރަނި ދެއްކުމުގެ ގާބިލުކަމާމެދު އުފެދިފައިވާ ކަންބޮޑުވުންތަކަށް އިޝާރާތް ކުރައްވަމުން އަމީރު ވިދާޅުވީ، އެކަން ކުރެވޭނީ ހަރުދަނާ ވިސްނުންތަކެއްގެ ތެރެއިން ކަމަށާއި، ދައުލަތުގެ ހުރިހާ މުއައްސަސާތަކުގެ އެއްބާރުލުމާއި އެހީތެރިކަން ބޭނުންވާކަމަށެވެ.\nރައްޔިތުންގެ މަޖިލިސް ދައުލަތުގެ ބަޖެޓް ފިނޭންސް މިނިސްޓްރީ + ދައުލަތުގެ އާމްދަނީ ފިނޭންސް މިނިސްޓަރު އިބްރާހިމް އަމީރު ދައުލަތުގެ ދަރަނި


SunOnline: Column: Anekunnakee moyainnah hahdhvanee thoa eve?\nއަހުމަދު ޒާހިރު (ހިރިގާ) 05 Mar 2020, 13:11\nރައްޔިތުންގެ މަޖިލީހުގެ ޖަލްސާއެއްގައި ނަޝީދު: ބަހުސުތަކުގައި ބައިވެރިވެވަޑައިގަންނަވާ --\nބައިނަލްއަގުވާމީ ބެސްޓް ޕްރެކްޓިސްއަކީ ވެސް އެއީ އެވެ. ހުދު ރައްޔިތުންގެ މަޖިލީހުގެ ރައީސް މުހައްމަދު ނަޝީދު ކިޔަވައި ވިދާޅުވި އިނގިރޭސިވިލާތުގެ ހައުސް އޮފް ކޮމަންސްގައި ވެސް އަމަލު ކުރަނީ އެ ގޮތަށެވެ. އަދި ތަހުޒީބީ ގިނަ މުޖުތަމައުގައި ވެސް އަމަލުކުރާ ގޮތަކީ އެއީ އެވެ. މަޖިލީހުގެ ސުޕީކަރު ބަހުސުގައިބައިވެރިވެވަޑައެއް ނުގަންނަވަ އެވެ. އަދި ސުޕީކަރު ކަމަށް އިންތިހާބުވުމަށް ފަހު، އިހުތިޔާރު ކުރައްވަނީ ވަކި ފަރާތަކަށް ނުޖެހޭ މިނިވަން ބޭފުޅެއްގެ ގޮތުގަ އެވެ. އެއީ މަޖިލީހުގެ ހަމަހަމަ ކަން ގާއިމުކުރުމަށް ޓަކަ އެވެ. ވަކި ޕާޓީއަކުން ހޮވުނު ބޭފުޅަކަށް ވިއަސް، އެހާލަތުގައި ކުޅުއްވަނީ "ފަނޑިޔާރެއްގެ" ދައުރެވެ. އެއީ މަޖިލީހުގެ ގާނޫނާއި ގަވާއިދު ހިންގާ އެންމެ އިސް އޮފިޝަލަށް ވާތީ އެވެ.\nއެއީ އެ ދުވަހަ އެވެ. އެއޭގެ ކުރީ ދުވަހު ވެސް ހަމަ އެހެންނެވެ. ރައްޔިތުންގެ މަޖިލީހަށް ސުވާލު ކުރުމަށް ހާޒިރު ކުރެވިފައި އިންނެވީ ފިޝަރީޒު މިނިސްޓަރު ޒަހާ ވަހީދެވެ. ނައިފަރު ދާއިރާގެ މެންބަރު އަހުމަދު ޝިޔާމު ވަޒީރާ ކުރެއްވި އެއް ސުވާލަކީ ޔޫރަޕަށް ރާއްޖެ އިން އެކްސްޕޯޓް ކުރާ މަހަށް 24 ޕަސެންޓްގެ ޑިއުޓީއެއް ނަގަން ފެށީ އެމްޑީޕީ އިދިކޮޅު ޕާޓީއެއްގެ ގޮތުގައި އޮވެ، ކިހާވަރަކަށް މަސްވެރިން ނިކަމެތިކުރަން މަސައްކަތްކޮށްގެންތޯ އެވެ؟ މެންބަރުގެ އެ ސުވާލު މިނިސްޓަރަށް ފޮރޮޅާލެއްވުމުގެ ކުރިން މަޖިލީހުގެ ރައީސް ފައްޓަވަނީ ވެސް މިހެންނެވެ؛ "އިއްޒަތްތެރި ވަޒީރު، އިއްޒަތްތެރި މެންބަރު އެ ކުރައްވާ ސުވާލަކީ ޖީއެސްޕީ ޕްލަސް އިން ދިވެހިރާއްޖެ ނެއްޓުމަށް... ޔޫރިޕިއަން ޔޫނިއަނުން ނިންމަނީ ކޮންކޮން ސަބަބުތަކަކާ ހުރެތޯ؟ ލާ އިންސާނީ ކަންކަން ކިހާ މިންވަރަކަށް އެ ގައުމެއްގައި ހިންގައި ހުދުމުހުތާރުކަން ކޮން މިންވަރަކަށް ގެނައިމާތޯ" އެވެ. މަޖީލީހުގެ ރައީސްގެ އެ ސްޓޭޓްމަންޓަށް ނައިފަރު މެންބަރު ވިދާޅުވީ އޭނާ ސުވާލު ކުރެއްވީ މަޖިލީހުގެ ރައީސާ ނޫން ކަމަށާއި އޭނާ ސުވާލު ކުރެއްވީ ވަޒީރާ ކަމަށެވެ. ހަމަ އެ ދުވަހު ކާށިދޫ ދާއިރާގެ މެންބަރު އަބްދުﷲ ޖާބިރު ވެސް އެ ޝަކުވާ ހަމަ އެ ގޮތަށް ކުރެއްވި އެވެ. އޭނާ ސުވާލު ކުރެއްވީ ވަޒީރާ ކަމަށާއި މަޖިލީހުގެ ރައީސާ ނޫން ކަމަށް ޖާބިރު ވިދާޅުވި އެވެ.\nއެ ދުވަސް އެކަންޏެއް ނޫނެވެ. މިއީ މަޖިލީހުގެ ތަޅުމުގައި އާންމު ކަމެކެވެ. ތަޅުމަށް ހުސަހެޅޭ މައްސަލައެއްގައި މެންބަރުންނަށް ވުރެ ގިނައިން އެ މައްސަލަތަކުގައި ބަހުސުކުރައްވައި ކައްޗާ ދުއްވަން ބޭނުންފުޅުވާ ގަޑިތަކުގައި ކައްޗާ ދުއްވުމާއި މެންބަރަކު ވާހަކަ ދައްކަވައި ނިމުމުން އެބޭފުޅަކު ދެއްކެވި ވާހަކަފުޅަށް ކޮމެންޓް ކުރެއްވުމާއި އެ ވާހަކަފުޅުތައް ތަރުޖަމާކޮށްދެއްވުމަކީ މަޖިލީހުގެ ރައީސް ނަޝީދު އާންމުކޮށް ކުރައްވާ ކަމަކަށް ވަނީ ހައްދަވައިފަ އެވެ.\nތެދުފުޅެކެވެ. މަޖިލީހުގެ ރައީސް ނަޝީދަކީ ދޫހެލޭ، މައުލޫމާތު މުއްސަނދި ބޭފުޅެކެވެ. ހާއްސަކޮށް ސިޔާސީ މައުލޫއުތަކުގަ އެވެ. އެފަދަ މައްސަލަތަކުގައި މަޖިލީހުގެ ރައީސް ވާހަކަ ދެއްކެވުމަކީ އެ މައުލޫއަކަށް މުއްސަނދިކަން ގެނުވާނެކަންކަން ވެސްމެ އެވެ. އެހެން ނަމަވެސް، ހުށަހެޅިފައިވާ ބިލަކާ ބެހޭ ގޮތުން އެ ނޫނީ މައްސަލައަކާ ގުޅިގެން ވެސް މަޖިލީހުގެ ރައީސް ވާހަކަފުޅު ދައްކަވަން ބޭނުންފުޅު ނަމަ އެ ފުރުސަތު މަޖިލީހުގެ ގަވާއިދުން ރައީސަށްލިބިދެ އެވެ. އެކަމަކު އެ ހާލަތުގައި ޖެހިވަޑައިގަންނަވާން ޖެހޭނީ ދާއިރާ ރަމްސީލު ކުރައްވާ ގޮނޑިއަށެވެ. ރިޔާސަތުގައި އިންނަވައިގެން ކޮންމެ ކޮންމެ މައްސަލަކަށް ވާހަކަ ދައްކަވައި ހިޔާލުފާޅުކުރައްވާކަށް ނުޖެހެ އެވެ. އެއީ މަޖިލީގެ ގަވާއިދު ތަންދޭ ކަމެއް ނޫނެވެ.\nއެމްޑީޕީއަކީ ރާއްޖޭގައި އަބަދު ވެސް ޑިމޮކްރެސީގެ ޗެމްޕިއަނުންކަމަށް ދައުވާ ކުރާ ބައެކެވެ. ގިނަ ފަހަރަށް އެކަން ހިނގާފައި ވަނީ ވެސް އެ މަގުން ކަމަށް ގަބޫލުކުރަން ޖެހެ އެވެ. އެހެނަސް އެ މީހަކީ ހަގީގަތުގައި ކާކުކަން އަނެކުންނަށް ވަޒަންކޮށްލަން ލިބެނީ އެ މީހަކަށް ބާރު ލިބޭ ހިސާބުންނެވެ. މިއަދު މަޖިލީގައި އެމްޑީޕީގެ ސުޕާ މެޖޯރިޓީ އެބަ އޮތެވެ. އަދި މަޖިލީހުގެ ރައީސް ރިޔާސަތުގައި އިންނަވައިގެން ހުށަހެޅޭ މައްސަލަތަކުގައި މުޅި މައްސަލައަށް ވާހަކަ ދެއްކެވިއަސް އިދިކޮޅަށް ކުރެވޭނެ މާބޮޑު ކަމެއް މިވަގުތު ނޯންނާނެ ކަމީ ވެސް ހަގީގަތެވެ. އަދި ނަޝީދު ރިޔާސަތުގައި އިންނަވައިގެން ކިތަންމެ ވަރަކަށް ބަހުސުގައި ބައިވެރިވެ، ވާހަކަ ދެއްކެވިއަސް އެކަން އެމްޑީޕީ މެންބަރުންނަށް ގޯސް ވެސް ނުވެދާނެ އެވެ. އެއީ ރުހުމުގެ ލޮލަށް އައިބު ނުފެންނާނެތީ އެވެ. އެކަމަކު އެކަން ގޯހެވެ.\nމަޖިލީހުގެ ރައީސް ނަޝީދުގެ ހިތްޕުޅުގައި އެމްޑީޕީގެ ސިޔާސީ ވިންދު ވަރަށް ގަދައަށް ޖަހާނެ ކަމީ ހަގީގަތެކެވެ. އެކަމަކު އެ މަނިކުފާނު ރިޔާސަތުގައި އިންނަވާ ނަމަ އެ ޖަޒުބާތު ސިއްރުކުރައްވައި އެންމެ ޕާޓީތަކުގެ މަސަލަހަތު ހިމާޔަތްކޮށްދެއްވަން ޖެހެ އެވެ. ބަހުސުތަކުން އެއްފަރާތް ވާން ޖެހެ އެވެ. ނޫނީ ތިޔަ ދެއްކެވެނީ ޑިމޮކްރެސީގެ ރީތި މިސާލެއް ނޫނެވެ. ދެން ތިބީންނަކީ މޮޔައިންނަށް ނުހައްދަވާށެވެ. އެ ބޭފުޅުން ކުރައްވާ ސުވާލުތަކުގެ މެދުވެރިއެއް ނޫނީ އެކަން ސަރަހަކޮށްދެއްވާކަށް މަނިކުފާނަކަށް ނުޖެހޭނެ އެވެ. ސުވާލެއް ސާފު ނުވާ ނަމަ އެ ވަޒީރަކު އެ ސުވާލު ކުރައްވާނެ އެވެ. އެއީ މަނިކުފާނުގެ ދައުރެއް ނޫނެވެ. ޑިމޮކްރެސީގެ "ޗެމްޕްޕިއަނުން" ޑިމޮކްރެސީގެ ރީތި މިސާލު ދައްކަވާށެވެ.


މަހިބަދޫގައި ލޯންޗުތަކުގައި ރޯކޮށްލީ ގަސްތުގައި: ފުލުހުން – Dhen.mv\nމަހިބަދޫގައި ލޯންޗުތަކުގައި ރޯކޮށްލީ ގަސްތުގައި: ފުލުހުން\nދެން އެމްވީ April 15, 2020 - 8:36 pm\nއދ. މަހިބަދޫގައި ލޯންޗުތަކުގައި ރޯކޮށްލީ ގަސްތުގައި ކަމަށް ފުލުހުން ބުނެފިއެވެ.\nރޭ ފަތިހު މަހިބަދޫގައި ހިނގި މި އަލިފާނުގައި ފަސް ލޯންޗެއްގައި އަލިފާން ރޯވެފައި ވެއެވެ. އޭގެ ތެރޭގައި ސީ އެމްބިއުލާންސް އާއި ޕޮލިހާއި އަތޮޅު ކައުންސިލްގެ ލޯންޗެއް ވެސް ހިމެނެ އެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ކޮމިޝަނަރ އޮފް ޕޮލިސް މުހައްމަދު ހަމީދު ވިދާޅުވީ، މަހިބަދޫ ބަނދަރުގައި އޮތް5ލޯންޗަކާއި2ޑިންގީގައި އަލިފާން ރޯވި ހާދިސާގައި ގަސްތުގައި ކޮށްފައިވާ ކަމެއްކަމަށް ތަހުގީގަށް އެނގިފައިވާ ކަމަށެވެ.\nއެ ކަމަކީ ސަރުކާރާއި ރައްޔިތުންގެ މުދަލަށް ގަސްތުގައި ގެއްލުން ދިނުމުގެ އަމަލެއް ކަން ސީޕީ ހަމީދު ފާހަގަކުރެއްވި އެވެ. އަދި އެއީ ޓެރަރިޒަމްގެ އަމަލެއްގެ ގޮތުގައި ބެލުމުގެ ފުރުސަތު އޮތް ކަން ވެސް ސީޕީ ހަމީދު ފާހަގަކުރެއްވި އެވެ.\nލޯންޗުތަކުގައި ރޯކޮށްލުމުގެ ތަހުގީގަށް ފުލުހުންގެ ސެންޓްރަލް ހެޑް ކުއާޓާރ އިން ކްރައިމް އިންވެސްޓިގޭޝަން ކޮމާންޑްގެ ހާއްސަ ޓީމެއް މަހިބަދުއަށް ގޮސްފައިވާ ކަމަށް ސީޕީ ވިދާޅުވިި އެވެ. އަދި އެ މައްސަލައިގެ އިތުރު ތަފްސީލް ހާމަކުރާނީ ތަހުގީގު ނިމުމުން ކަމަށް ވެސް ސީޕީ ހަމީދު ވިދާޅުވި އެވެ.


Beynumy Qaumee fenvarugai Futsal kulhen - AO News\nބޭނުމީ ޤައުމީ ފެންވަރުގައި ފުޓްސަލް ކުޅެން\nނާއްކޮ އަދި އާއްކޮ\nކުޅިވަރުގެ މައިދާނުގައި ދިވެހިން މޮޅެތި ކާމިޔާބީތައް ހޯދާ ހާސިލު ނުވާނެ ކަމަށް ހީކުރެވުނު އެތައް ލަނޑުދަނޑިތަކެއް ހާސިލުކޮށްފިއެވެ. އެއް އިރެއްގައި ފިރިހެނުން ކުޅެ އުޅެންޖެހޭ ކުޅިވަރެކޭ ބުނެ އުޅުނު އެތައް ކުޅިވަރެއް އަންހެނުން ކުޅެ މޮޅެތި ނަތީޖާތައްވެސް ހޯދައިފިއެވެ. ޒަމާނަށް އައި ބަދަލާއިއެކު ތަފާތު އާ ކުޅިވަރުތަކެއް ދިވެހިންގެ މެދުގައި ތަޢާރަފުވެ މަޤުބޫލުވެސްވެއްޖެއެވެ، މި ލިޔުމުގައި މިބަލާލަނީ ޅަ އުމުރުގައި ފުޓްސަލް ކުޅެން ފައްޓައި ފޮނި ހުވަފެންތަކެއް ކުރިމަގާއި މެދު ދެކެމުން އަންނަ ދެ އަންހެން ކުއްޖަކަށެވެ.\nފުވައްމުލައް ސިޓީ މާލެގަން ސްޕޯޓްސް ކްލަބް އިން އިންތިޒާމުކޮށްގެން އެ ސިޓީގައި ދާދި ފަހުން ކުރިއަށްގެންދިޔަ މާލެގަން ކަނބަލުން ފުޓްސަލް ޗެލެންޖް 2020ގައި މުބާރާތް ނިމުނު އިރު އެ މުބާރާތް ބަލަންދިޔަ ގިނަ ފަރާތްތަކެއް ހުއްޓާލުމެއް ނެތި ދައްކަމުން ދިޔައީ އުމުރުން 12 އަހަރުގެ އާމިނަތު ނާހީ ނަޖްމީ (ނާއްކޮ) އަދި އުމުރުން 14 އަހަރުގެ އާއިޝަތު އަތްފާ ހަސަން (އާއްކޮ)ގެ ވާހަކައެވެ.\nނާއްކޮ އާއި އާއްކޮ ބުނި ގޮތުގައި ދެ ކުޅުންތެރިންވެސް ފުޓްސަލް ކުޅެން ފެއްޓީ ސްކޫލުގައި އުޅެމުން ލިބޭ ހުސްވަގުތުގައި ހަވީރު ގެ ކައިރީ އޮންނަ ފުޓްސަލް ދަނޑަށް ގޮސް ރައްޓެހިންނާއި އެއްކޮށް އުޅުމުގެ ތެރެއިންނެވެ. އެގޮތުން ދެ ކުޅުންތެރިންވެސް ހާމަކުރި ގޮތުގައި އާއްމުކޮށް ފުޓްސަލް ކުޅެ އުޅެނީ އެ ސަރަހައްދުގައި އުޅޭ ފިރިހެން ކުދިންނާއި އެއްކޮށެވެ.\nދަނޑުމަތީގައި ދެ ކުޅުންތެރިންގެ ވެސް ކުޅުން ވަރަށް ތަފާތެވެ. އާއްކޮ ފާހަގަކުރެވިގެން ދިޔައީ ދަނޑާއި ރައްޓެހި ފަރިތަ ކުޅުންތެރިއެއްގެ ގޮތުގައެވެ. އެގޮތުން ދަނޑުމަތީގައި އެހެން ކުޅުންތެރިންނަށްވުރެން ހަލުވިކޮށް އާއްކޮ ފެނިގެން ދިޔައިރު މުބާރާތުގެ އެންމެ ގިނަ ގޯލުވެސް ކާމިޔާބުކުރީ އާއްކޮއެވެ. ވަކި ފާހަގަކޮށްލެވޭ ކުޅުންތެރިއެއް މިވަގުތު ނެތްކަމުގައި ވިއަސް އާއްކޮ ބުނި ގޮތުގައި އާއްކޮ އަކީ ކުޅިވަރާއި ރައްޓެހި ގިނަ ކުޅިވަރުތަކެއް ބަލާ ކުޅުންތެރިއެކެވެ.\nނާއްކޮ އަކީ ޓީމުގެ މައި ސިކުނޑިކަމަށް ގިނަ ބައެއް ފާހަގަކުރިއެވެ. ވިސްނުންތޫނު ކަމާއި އެއްކޮށް މޮޅު ކުޅުމެއް ނާއްކޮ މުބާރާތުގައި ދައްކާފައިވާއިރު ނާއްކޮ ބުނި ގޮތުގައި ނާއްކޮގެ އެންމެ މަގުބޫލު ކުޅުންތެރިއަކީ ލުއިޒް ރޮނާލްޑޯއެވެ. މުބާރާތުގައި ދެވަނައަށް އެންމެ ގިނަ ގޯލް ކާމިޔާބުކުރި ކުޅުންތެރިއާއަށް ނާއްކޮ ވީ އިރު ނާއްކޮ ފާހަގަކުރެވުނީ ކުޅިވަރުގެ މައިދާނުގައި ލިބޭ އަނިޔާތަކުން ކުޅުމުގެ ފެންވަރަށް ބަދަލު ނުގެންނަ ހިތްވަރުގަދަ ކުޅުންތެރިއެއްގެ ގޮތުގައެވެ.\nދެ ކުޅުންތެރިންވެސް ހާމަކުރި ގޮތުގައި މިފަހަރުގެ މުބާރާތުގައި އަމިއްލަ އަށް ފެނިގެން ބައިވެރިވި އިރު އުއްމީދަކީ ގައުމީ ފެންވަރުގައި ފުޓްސަލް ކުޅޭނެ ފުރުސަތު ކޮންމެވެސް ދުވަހަކުން ލިބިގެން ދިއުމެވެ. އެގޮތުން ދެ ކުޅުންތެރިންވެސް އެ އަމާޒު ހާސިލު ކުރުމަށް ފުޓްސަލްގައި ކުރިއަށްދާން ތައްޔާރަށް ތިބިއިރު ދެ ކުޅުންތެރިންވެސް ތިބީ ރަނގަޅު ތަމްރީނީ ޕްރޮގްރާމެއްގެ އުއްމީދުގައެވެ.\nއާއްކޮ އާއި ނާއްކޮ އަށް އޭއޯ ނިއުސްގެ ފަރާތުން އެދެނީ ކާމިޔާބީއަށެވެ.\nމާލެގަން ކަނބަލުން ފުޓްސަލް ޗެލެންޖް 2020މާލެގަން ސްޕޯޓްސް ކްލަބްފުވައްމުލައް ސިޓީ


55 Percent Gaidhee Covid Vaccine ge Furthama Dose Jahaifi - Vaguthu\n55 އިންސައްތަ ގައިދީން ކޮވިޑް ވެކްސިންގެ ފުރަތަމަ ޑޯޒް ޖަހައިފި\nކޮމިޝަނާ އޮފް ޕްރިޒަންސް ގައިދީންގެ ހުރި ކަންބޮޑުން އޮޅުންފިލުވަނީ ފޮޓޯީ:ކަރެކްޝަންސް\nކަރެކްޝަނަލް ސާވިސްގެ ބެލުމުގެ ދަށުގައި ތިބި 55% ގައިދީން، ކޮވިޑް-19 ވެކްސިންގެ ފުރަތަމަ ޑޯޒް ފުރިހަމަކޮށްފިއެވެ.\nކޮމިޝަނަ އޮފް ޕްރިޒަން އަހުމަދު މުހައްމަދުފުޅު ޓްވިޓާގައި ހިއްސާކުރައްވާފައިވާ ޖަލުގެ، ކޮވިޑް-19 އެންމެ ފަހު މައުލޫމާތުތައް ދައްކާ ގޮތުން ޕްރިޒަންސް ގައި މަސައްކަތްކުރާ 99 އިންސައްތަ މުވައްޒަފުން ވަނީ ވެކްސިންގެ ފުރަތަމަ ޑޯޒް ފުރިހަމަކޮށްފައެވެ. އަދި 42 އިންސައްތަ މުވައްޒަފުން ވަނީ ދެވަނަ ޑޯޒް ފުރިހަމަކޮށްފައެވެ. ޖަލުން މިހާތަނަށް 26 ގައިދީއަކު ވަނީ ކޮވިޑަށް ފައްސިވެފައެވެ.\n#COVID19 vaccination stats from the prison.\n- Staff - Almost all staff has got their first jabs while 42% fully vaccinated\n- Inmates - 55% of all inmates has got their first jabs and its ongoing. pic.twitter.com/LKVLDf38PT\n— Ahmed Mohamed (@ahumadhumohamed) May 25, 2021\nއެހިސާބުތައް ދައްކާގޮތުން ކަރަންޓީނުގައި 59 ގައިދީއަކު އެބަތިއްބެވެ. ޖަލުގައި މަސައްކަތްކުރާ މުވައްޒަފުންގެ ތެރޭގައި ބަލި ފެތުރި 51 މުވައްޒަފަކު ވަނީ މިހާތަނަށް ފައްސިވެފައެވެ. ކަރަންޓީނުގައި މި ވަގުތު 110 މުވައްޒަފަކު އެބަތިއްބެވެ.\nދިރާސާތަކުން ދައްކާ ގޮތުން އެންމެ ބޮޑަށް ކޮވިޑް ފެތުރޭ ތަންތަނުގެ ތެރޭގައި ޖަލު ހިމެނެއެވެ. ކޮވިޑުން ރައްކާތެރިވުމުގެ ގޮތުން ޖަލުގައިވެސް ވަނީ ގިނަ ފިޔަވަޅުތަކެއް އަޅާފައެވެ. ރާއްޖޭގައި ކޮވިޑްގެ ކޭސްތައް ވަނީ ބޮޑު ތަނުން މައްޗަށް ޖެހިލާފައެވެ.\nމި ފަހަކަށް އައިސް ދުވާލެއްގެ މައްޗަށް ހާހަކަށްވުރެ ގިނަ ކޭސްތައް ދަނި ރިޕޯޓް ކުރެވެމުންނެވެ. އެ ބަލީގައި ނިޔާވާ މީހުންގެ އަދަދުވެސް ވަނީ ވަރަށް ބޮޑަށް އިތުރުވެފައެވެ. ބަލި ކޮންޓްރޯލްކުރަން ފިޔަވަޅުތަކެއް އެޗްޕީއޭއިން އަޅަމުން ދިޔަނަމަވެސް ފައްސިވާ ރޭޓް ދަށެއް ނުވެއެވެ. ކުރިން އަޅާފައިވާ ފިޔަވަޅުތައް ވަރުގަދަކޮށް މިއަދުން ފެށިގެން ހުއްދައާ ނުލައި ބޭރަށް ނުދެވޭ ގޮތަށް ވަނީ ހަމަޖައްސާފައެވެ. ޒަރޫރީ ބޭނުންތަކުގައި ބޭރަށްދެވޭނީ ފުލުހުން ދޫކުރާ ހުއްދާއާ އެކުގައެވެ.


Keerithi Rasoola Ah Cartoon Kurehi Noohuge Office Ah Hamalaadhee Bayaku Zahamkohlaifi - Vaguthu\n3 މަސް ކުރިން ( ސެޕްޓެމްބަރު 26, 2020 )\nކީރިތި ރަސޫލާ مُحَمَّدُ صَلَّى اللهُ عَلَيْهِ وَسَلَّمَ އަށް ނިސްބަތްކޮށް މީގެ އަހަރުތަކެއް ކުރިން ކާޓޫން ކުރެހި ފްރާންސްގެ ނޫހެއް ކަމަށްވާ ޗާލީ ހެބްދޫ ނޫހުގެ ކުރީގެ އޮފީހުގައި ތިބި ބަޔަކަށް ވަޅިން ހަމަލާދީ ދެމީހަކު ޒަހަމްކޮށްލައިފިއެވެ.\nމީހުންގެ މެދުގައި ނަފްރަތު އުފެދޭ ޒާތުގެ ލިޔުންތަކާއި ކުރެހުންތައް ވަރަށް ގިނައިން އާއްމުކުރާ ޗާލީ ހެބްދޫ ނޫހުން ކީރީތި ރަސޫލާ مُحَمَّدُ صَلَّى اللهُ عَلَيْهِ وَسَلَّمَ އަށް ނިސްބަތްކޮށް ކާޓޫން ކުރެހުމުން ކުރިން ވެސް އެމައްސަލަ ވަރަށް ބޮޑުވިއެވެ. 2015 ވަނަ އަހަރު އެނޫހުގެ އޮފީހަށް ހަމަލާދީ 12 މީހަކު ވެސް މަރާލިއެވެ. އެއީ ކީރިތި ރަސޫލާ مُحَمَّدُ صَلَّى اللهُ عَلَيْهِ وَسَلَّمَ އަށް ނިސްބަތްކޮށް ކާޓޫން ކުރެހުމުން އެކަމުގެ ބަދަލު ހިފަން އަލްގައިދާ އިން ދިން ހަމަލާއެކެވެ.\nރޭ ވަޅިން ހަމަލާ ދިނުމުން ޒަހަމްވި ދެމީހުންގެ ތެރެއިން އެއްވެސް މީހަކަށް ފުރާނައަށް ނުރައްކާ ވާވަރުގެ އަނިޔާއެއް ލިބިފައި ނެތް ކަމަށް ފްރާންސް ސަރުކާރުން ބުނެއެވެ. މިހަމަލާ ދިނީ ދެމީހަކު ވެގެން ކަމަށް ފްރާންސް ފުލުހުން ބުނެއެވެ. އެދެމީހުން ވެސް މިހާރު ވަނީ ހައްޔަރު ކޮށްފައެވެ.\nޗާލީ ހެބްދޫ ނޫހުން ވަނީ އެނޫހުގައި ކުރިން ޝާއިއުކުރި ކީރިތި ރަސޫލާ مُحَمَّدُ صَلَّى اللهُ عَلَيْهِ وَسَلَّمَ އަށް ނިސްބަތް ކޮށްފައިވާ ކާޓޫންތައް މިމަހުގެ ކުރީކޮޅު އަނެއްކާވެސް ޝާއިއުކޮށްފައެވެ. އަލުން ކާޓޫންތައް ޝާއިއު ކުރުމުން ޗާލީ ހެބްދޫ ނޫހުގެ މުވައްޒަފުންނަށް އަނެއްކާވެސް މަރުގެ އިންޒާރުތައް ލިބެމުންދާ ކަމަށް އެނޫހުން ބުނެއެވެ.\nރޭ ވަޅިން ހަމަލާ ދިނުމުން ޒަހަމް ވެފައިވާ ދެމީހުންނަކީ ޗާލީ ހެބުދޫ ނޫހުގެ މުވައްޒަފުންތަކެއް ކަމެއް ނުވަތަ ނޫންކަމެއް އަދި އެއްވެސް ފަރާތަކުން ކަށަވަރު ކޮށެއް ނުދެއެވެ. ފްރާންސް ފުލުހުން ބުނާ ގޮތުގައި ބޮޑަށް ގަބޫލު ކުރެވޭ ގޮތުގައި ރޭގެ ހަމަލާ އަކީ ވެސް ދީނީ ގޮތުން ހަރުކަށި ވިސްނުމުގެ ބަޔަކު ދިން ނިރުބުވެރި ހަމަލާއެކެވެ.\nސެޕްޓެމްބަރު 26, 2020 11:54\nސުލްހަވެރިކަން ދެމެހެއްޓުމުގެ މިސާލެއް ނެތް ފަދަ ބައެއް\nސެޕްޓެމްބަރު 26, 2020 12:00\nއިސްލާމީ ރިވެތި އުސޫލު\nސެޕްޓެމްބަރު 26, 2020 13:32\nތީކޮން ފޮތެއްގައި ކުރަން އަންގަވާފަ އޮންނަ ކަމެއްބާ.\nސެޕްޓެމްބަރު 26, 2020 14:20\nކީރިތި ރަސޫލާގެ ކާޓޫނެއް ނުކުރެހޭނެ. އެއީ ކުރެވޭނެ ކަމެއް ނޫން. ކާޓޫނު ނިސްބަތްވާ މީހާ ދެނެގަންނަނީ ކުޑަކޮށް ނަމަވެސް ވަކި މީހަކާ ވައްތަރު ވީމަ. ކީރިތި ރަސޫލާގެ ސިފަފުޅުތައް އެނގޭނެ މީހަކު މިހާރަކު ނުހުންނާނެ. ކީރިތި ރަސޫލާގެ ފޮޓޯފުޅެއް ނުހުންނާނެ. ދެން ހަމަ މަތިންދާބޯޓެއް ކުރަހާފަ އެއީ ފިނިފެންމަލެކޭ ބުނީމަ ފިނިފެންމަލަކަށް ވާނެބާ؟ މުސްލިމުން ވާންޖެހެނީ ބުއްދީގެ އަހުލުވެރިންނަށް.\nސެޕްޓެމްބަރު 26, 2020 16:34\nތިގޮތަށް ބަދަލު ހިފުން ހުއްދަހެން ހިޔެއް ނުވޭ. ހެޔޮ ނުވިސްނޭ މީހުން ވެސް އުޅޭ އެއީވެސް އިމްތިހާނެއް. ކުރި ކަމަކާ އެކަށީގެންވާ އަދަބު ދިނުން ދީނުގަ އޮންނަނީ. އެކަމު އެންމެ ފުރަތަމަވެސް ހެޔޮ ދުއާ ކޮށްދިނުމާއި އިސްލާހުވާނެ މީހަކަށް މާފު ދިނުން ރަނގަޅު. ރަސޫލާ (ސަލަވާތް ލައްވަވާށި) ދުޝްމަނުންނަށް އަދި މާ ހެޔޮ އެ ދުޝްމިނުންގެ ބަޔަކު އިސްލާހުވެފަވެސްވޭ. ވަﷲ އަޢުލަމް


UN ge insaanee haqquthakaa behey coucil in America vakivejje – adduLIVE\nއިންސާނީ ހައްޤުތަކާ ބެހޭ ކައުންސިލުން އެމެރިކާ ވަކިވެއްޖެ\n1 Jun 20, 2018, 08:56 މުހައްމަދު ޖަމީލް\nއިސްރާއީލުގެ ނަތަންޔާހޫއާއި ނިކީ ހޭލީ .\nއެމެރިކާ އިން އދ ގެ އިންސާނީ ހައްޤުތަކާ ބެހޭ ކައުންސިލް ޔޫއެން ހިއުމަން ރައިޓްސް ކައުންސިލުން ވަކިވެއްޖެ އެވެ.\nސާޅީސް ހަތް މެމްބަރުން ތިބޭ މި ކައުންސިލުން އެމެރިކާ އިން ނިންމިކަން ހާމަކޮށް ދެއްވީ އެމެރިކާ އިން އދ އަށް ކަނޑައަޅަފައި ހުންނަވާ ސަފީރު ނިކީ ހޭލީ އިއްޔެ ބޭއްވި ނޫސްވެރިންގެ ބައްދަލުވުމެއްގަ އެވެ.\nސީއެންއެން އިން ރިޕޯޓް ކޮށްފައިވާގޮތުގައި ނިކީ ވަނީ ކައުންސިލަށް ވަރަށް ބޮޑަށް ފާޑު ވިދާޅުވެފަ އެވެ. އެގޮތުން އޭނާ ވަނީ އެ ކައުންސިލަކީ ސިޔާސީ ނުފޫޒުން ފުރިގެންވާ އަދި އިސްރާއީލާއި ޖައްސާލައިގެން އުޅޭ ބައެއްގެ ގޮތުގައި ސިފަ ކުރައްވައިފަ އެވެ.\nމީގެ އިތުރުން އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕެއޯ ވެސްވަނީ ކައުންސިލަށް ފާޑު ވިދާޅުވެފަ އެވެ. އޭނާ ވިދާޅުވި ގޮތުގައި ކައުންސިލުގައި ހިމެނޭ އިންސާނީ ހައްޤުތަކައް އަރައި ގަންނަ ކަމަށް މަޝްހޫރު އެތަކެއް ގައުމުތެކެއްގެ ބޭނުމަކީ އެހެން ބަޔަކާ ދިމާލަށް އިނގިލި ދިއްކޮށް އެ ގައުމުތަކަށް ލޯ ހިނގާ މިންވަރު މަދު ކުރުން ކަމަށެވެ.\nއެމެރިކާ އިން އދ ގެ އިންސާނީ ހައްޤުތަކާ ބެހޭ ކައުންސިލުން ވަކިވެފައި މިވަނީ އެމެރިކާއާއި މެކްސިކޯ ގުޅޭ ސަރަހައްދުން އެމެރިކާއިން ހިފަހައްޓާ މައިންނާއި ދަރީން ވަކިކުރާ މައްސަލާގައި އެމެރިކާއަ ށް ވަރަށް ބޮޑަށް ފާޑުކިއުން އަމާޒުވެފައި ވަނިކޮށެވެ.


Goathi vihkun usoolun beyrun! Aneh jareemaa?!\nގޯތި ވިއްކުން އުސޫލުން ބޭރުން! އަނެއް ޖަރީމާ؟!\nބިން ހޯދުމަށް ހައުސިން މިނިސްޓްރީއަށް ފޯމް ހުށަހަޅަން ގޮސް ތިބި ފަރާތްތަކެއް-- ފޮޓޯ: މުހައްމަދު އަފްރާހް | އަވަސް\n"ކިތަންމެ ހޫނު ގަދަޔަސް ގޯއްޗެއް ބޭނުމިއްޔާ މި އަތްވަށްވެސް ކެއްކުރާނީ، މި ނޫން ގޮތެއް ނެތް، ބޯހިޔާވަހި ކަމަކީ މިހާރު މާލޭގައި ދިރިއުޅޭ ކޮންމެ މީހެއްގެވެސް ހުވަފެނެއް، ހާއްސަކޮށް އަޅުގަނޑުމެން ކަހަލަ ކުޑަކުޑަ ތަންކޮޅެއްގައި ބޮޑު އާއިލާއަކާއެކު އުޅޭ މީހުންނަށް މިއީ ހަމަ ރަން، ނަމަވެސް މިކަން މިކުރަނީ ކިހިނެތް؟ ފޯމްލާން ހަތަރު ދުވަސް ދިނީ، އަވަސް އަރުވާލަންވީ ކީއްވެ؟ މިއީ ކޮންކަހަލަ އިންސާފެއް؟" ހުޅުމާލެއިން ދޫކުރާ ގޯއްޗަށް އެދެން ކިޔުގައި އިން މީހަކު އޭނަގެ ޝަކުވާ ބަންޑުން ކުރި އެވެ.\nމިދިޔަ ހޯމަ ދުވަހު ހައުސިން މިނިސްޓްރީން ބޭއްވި ނޫސްވެރިންގެ ބައްދަލުވެއްގައި މިނިސްޓަރު މުހައްމަދު މުއިއްޒު ވަނީ ހުޅުމާލޭ ދެވަނަ ފިޔަވަހިން ގޯތި ދޫކުރަން ފަށަން ނިންމާފައިވާކަން އިއުލާން ކުރައްވައި، 1000 އަކަފޫޓުގެ 400 ގޯތި ދޫކުރާނެ ކަމަށް ވިދާޅުވެފަ އެވެ. އެ ގޯތިތައް ދޫކުރާނީ 400،000 ރުފިޔާއަށް، ޑައުން ޕޭމަންޓުގެ ގޮތުގައި 25،000 ރުފިޔާ ދެއްކުމަށް ފަހު ބާކީ ފައިސާ 10 އަހަރު ތެރޭ ކޮންމެ މަހަކު ދައްކާ ހަލާސް ކުރެވޭނެ އުސޫލަކުން އެވެ.\nއަދި ބޭނުންވާ ފަރާތްތަކަށް އެއް ފަހަރާ ފައިސާ ދެއްކުމުގެ ފުރުސަތު ވެސް އޮންނާނެ ކަަމަށް ވެސް މިނިސްޓަރު ވިދާާޅުވި އެވެ. މި ބިންތައް ވިއްކަން ނިންމީ ހައުސިން ޑިވެލޮޕްމެންޓް ކޯޕަރޭޝަނަށް މާލީ ގެއްލުންވެ، ކޭޝްފްލޯ އިތުރަށް ރަނގަޅު ކުރަން ކަމަށްވެސް މިނިސްޓަރު ވިދާޅުވި އެވެ.\nގޯއްޗަށް ކުރިމަތިލުމަށް އެދުވަހުގެ ހަވީރު 4:30 އިން 6:00 އަށް އަދި ރޭގަނޑު 8:00 އިން 11:00 އަށް ފޯމް ދޫކުރަން ފަށާނެ ކަމަށާއި އޮންލައިންކޮށް ވެސް ފޯމް ލިބޭނެ ކަމަށް މިނިސްޓަރު ވިދާޅުވި އެވެ އަދި ފޯމް ބަލައިގަތުން އަންގާރަ އިން ފެށިގެން މިއަދުގެ ނިޔަލަަށް ކުރިޔަށްދާނެ ކަމަށް އެދުވަހު ބޭއްވި ނޫސްވެރިންގެ ބައްދަލުވުމުގައި މުއިއްޒު ވިދާޅުވި އެވެ.\nނަމަވެސް އެކަން އެގޮތަށް އިއުލާން ކުރުމާއެކު އެންޓި ކޮރަޕްޝަން ކޮމިޝަނަށް ހުށަހެޅި މައްސަލައަކާއި ގުޅިގެން އެ ބިިންތައް ނުވިއްކުމަށް އޭސީސީން އަމުރުކުރި އެވެ. ނަމަވެސް އެކަމަށް ބެލުމެއްނެތި އެދުވަހު ހައުސިން މިނިސްޓްރީން ފޯމް ދޫކުރިއިރު، އެތައް ބަޔަކު އެތަނަށް ޖަމާވެ ފޯމް ނެގި އެވެ. މިއީ އޮންލައިން ކޮށްވެސް ލިބޭ ފޯމެކެވެ. ނަމަވެސް ފަހުން ވަނީ ފޯމް ދޫކުރުން ހުއްޓާލައިފަ އެވެ.\nއެކަން އެގޮތަށް އެންގި ނަމަވެސް އެދުވަހުވެސް ހައުސިން މިނިސްޓްރީގެ ތެރޭގައި އޮތް ކިއު ލައިން ފެނިފައި ހަމަ އަޖައިބް ކޮށްލާނެ އެވެ. ބޯހިޔާވަހި ކަމަށް ރައްޔިތުން ބޭނުންވެފައިވާ މިންވަރު އެ ކުޑަ ވަގުތުކޮޅުގެ ތެރޭގައިވެސް ފެނިއްޖެ އެވެ. އެތައް ބަޔަކު މިނިސްޓްރީގެ ތެރެޔަށް ތޮއްޖެހުނީ ބޯހިޔާވަހިކަމެއް ލިބޭނެ ކަމުގެ އުންމީދުގަ އެވެ.\nއެކަން އެގޮތަށް އޮއްވައި މިދިޔަ އަންގާރަ ދުވަހު ހައުސިން މިނިސްޓަރު ވަނީ އަނެއްކާވެސް ޕްރެސްއެއް ބާއްވައި އޭސީސީ އިން އެ ބިންތައް ވިއްކަން ހުއްދަ ދީފައިވާކަމަށް ވިދާޅުވެ، ހަމައެދުވަހުގެ ހަވީރު ފޯމް ބަލައި ގަންނާނެ ކަމަށް ވިދާޅުވެފަ އެވެ. އޭސީސީން ވަނީ ބިން ވިއްކާ އުސޫލު ބަދަލުކޮށް ގޯތި ވިއްކުން ހުޅުވާލަން އަންގައިފަ އެވެ. ނަމަވެސް އެއަށް ބެލުމެއްނެތި މިނިސްޓްރީން ފޯމް ބަލައިގަންނަން އެދުވަހު ފެށި އެވެ. އެކަން ހުއްޓުވަން އޭސީސީން ވެސް ފަހުން މަސައްކަތް ކުރިތަނެއްވެސް ނުފެނުނެވެ.\nދުވާލެއްގެ މައްޗަށް 500 ނަމްބަރު ދޫކުރުާއިރު، އެ ނަމްބަރުތަކުގެ ބޭނުމުގައި ކިއުއަށް އަރައި އެތައް ބަޔަކު އެބަތިއްބެވެ. ކަޅުތުއްކަލާ ކޮޅިށް ފެށިގެން މިނިސްޓްރީއާ ހަމައަށް އިއްޔެ މެންދުރުން ފެށިގެން 500 އަށްވުރެ ގިނަ ފަރާތްތައް ތިއްބެވެ. އެއީ މިއަދު ދޫކުރާ 500 ނަމްބަރު ނެގުމަށެވެ. އަންނަ އާދިއްތަ ދުވަހާއި ހަމައަށް މުއްދަތު އޮތް އިރު، ދުވާލަކަށް 500 ނަމްބަރު ދޫކުރުމަކީ ކޮން ކަހަލަ ހަމައެއްގެ ދަށުން ކުރާ ކަމެއް ހެއްޔެވެ؟\nސަރުކާރު ބަދަލުވުމުގެ މަރުހަލާ ކުރިއަށްދާއިރު ކުއްލި ގޮތަކަށް މިހާ އަވަސް އަރުވާލައިގެން އެންމެ ހަތަރު ދުވަހުގެ ތެރޭގައި މިކަން ކޮށް ނިންމާލަން މި އުޅޭ ސަބަބެއް ނުވިސްނުނެވެ. ހާލަކުން ފަހަރަކު ރައްޔިތުންނަށް ލިބޭ މިފަދަ ފުރުސަތަކަށް މިހާ ކުޑަ މުއްދަތެއް ސަރުކާރުން ދޭންވީ ސަބަބެއް އެއްގޮތަކަށްވެސް ވިސްނުމަކަށް ނައެވެ.\n"ރައްޔިތުންގެ އިހުސާސްތަކާ މިހާ ބޮޑަށް ގުޅިފައި ހުރި ކަމެއް ބޯހިޔާވަހި ކަމަކީ، މިހާ ކުޑަ އަގެއްގައި ބިން ވިއްކާއިރު ކާކު ބޭނުން ނުވާނީ، އެކަމަކު އެންމެ ހަތަރު ދުވަސް މި ލިބުނީ، ކޮންމެ ދުވަހަކަށް 500 ނަމްބަރު، އިންސާފުވެރިކޮށް ކުރިއަށް ގެންދާނެ ކަމަށް ބުންޏަސް މިކަން ފެށިފައިވެސް މިއޮތީ ބޭއިންސާފުން، މިކަމުންވެސް ފައިދާ ވާނީ އެއް ބަޔަކަށް، ހެޔޮނުވާނެ އެންމެނަށް ފުރުސަތު ލިބޭހެން ކުރިއަށް ގެންގޮސްދީ" މއީ އިއްޔެ ހައިސިން މިނިސްޓްރީ ސަރަހައްދުގައި ހުރި ފަރާތެއްގެ އާދޭހެވެ.\nއެކަމާ ގުޅިގެން ހައުސިން މިނިސްޓަރު ވިދާޅުވީ، މިކަން ކުރިއަށް ގެންދަނީ އަވަސް އަރުވާލައިގެން ނޫން ކަމަށާއި މިއީ ކުރިންވެސް އެކަން ކުރަން ރާވާފައިވާ ގޮތް ކަމަށެވެ.\n"ކުރިން އޮތީ އިންތިހާބުގެ ކުރިން މިކަން ކުރިއަށް ގެންދަން، ނަމަވެސް ރަައީސް ޔާމީން ބޭނުން ފުޅުވީ އިންތިހާބުގެ ފަހުން މިކަން ކުރިއަށް ގެންދިއުމަށް، އެއީ އިންތިހާބަށް ކުރާ ކަމެއް ކަމަށް ބުނެފާނެތީ، މިކަން ކުރައްވަނީ އަވަސް އަރުވާލައިގެން ކަމަށް ނުދެކެން، މިއީ ކުރިންވެސް ރޭވިފައިވާ ގޮތް،" މިނިސްޓަރު ވިދާޅުވި އެވެ.\nމިނިސްޓަރަށް މިކަން ކުރިއަށް ގެންދަނީ އަވަސް އަރުވާލައިގެން ނޫން ކަމަށް ވިދާޅުވި ނަމަވެސް ރައްޔިތުން އެކަމަށް އެއްބަހެއް ނުވެ އެވެ. ކުރިން ރޭވި ނަމަވެސް ނުވަތަ ފަހުން ރޭވި ނަމަވެސް އިންތިޒާމް ކުރި ފަރާތުން ވަގުތު ކަނޑައެޅުމުގައި މިވަނީ އިހުމާލުވެފައި ކަމަށް އެންމެންހެން ދެކެ އެވެ.\n"ރައްޔިތުންނަށް އެދެނީ ފުރުސަތަކަށް ކަމަށާއި އެ ފުރުސަތަށް އެކަށީގެންވާ ވަގުތަށެވެ. އެވަގުތު ނުދީ ކުޑަ ދުވަސް ކޮޅެއްގެ ތެރޭގައި މިކަން ނިންމާލަން ހެޔޮވެސް ނުވާނެ،" ބޯހިޔާވަހި ކަމަށް ބޭނުންވެފައިވާ ރައްޔިތަކު އޭނާގެ ހިޔާލު ފާޅުކުރި އެވެ.\nދުވާލަކަށް 500 ނަމްބަރު ދޫކުރާއިރު ބާކީ އޮތީ އެންމެ ދެ ދުވަހެވެ. ކުރިއަށް ނި އޮތް ދެ ދުވަހު ކޮންމެ ގުރުބާނީއެއްވެގެން ވެސް ބިން ކޮޅެއް ލިބޭތޯ މަސައްކަތް ކުރަން މި އޮތީ ޖެހިފަ އެވެ. ރައްޔިތުން ތިބީ މިފަދަ ފުރުސަތަކަށް ފެން ބޮވައި ގަނެފަ އެވެ. ބޯހިޔާވަހި ކަމަކީ ރައްޔިތުންގެ އިހްސާސްތަކާއި އެހާ ބޮޑަށް ގުޅިފައިވާ ކަމަކަށްވާއިރު، މިގޮތަށް ރައްޔިތުންގެ އިހްސާސްތަކާއި ކުޅެން ހެޔޮވާނެ ހެއްޔެވެ؟\nހައުސިން ޔުނިޓް ހައުސިން މިނިސްޓްރީ\nކޮލަމް ފޮޅުވަތް: ފްލެޓް ބޭއިންސާފަށް ވަރިހަމަތަ؟ ނޫން!\nލީކުވި ލިސްޓާއި ގެޒެޓް ކުރި ލިސްޓް އެއްގޮތްވެއްޖެ!


މަކަރާއި ހީލަތުން 60 ހާހަށްވުރެ ގިނަ ރުފިޔާ ހޯދި މައްސަލައެއްގައި މީހަކު ހޯދަނީ | Sandhaanu\nމަކަރާއި ހީލަތުން 60 ހާހަށްވުރެ ގިނަ ރުފިޔާ ހޯދި މައްސަލައެއްގައި މީހަކު ހޯދަނީ\nމަކަރާއި ހީލަތުން 60 ހާހަށްވުރެ ގިނަ ރުފިޔާ ހޯދި މައްސަލައެއްގެ ތަހުގީގަށް ހާޒިރުވުމަށް މީހަކު ހޯދަން ފަށައިފިއެވެ.\nމި މައްސަލައާ ގުޅިގެން ފުލުން ހޯދަމުން ދަނީ ހއ. ބާރަށް، ކޭސީވިލާ، އިބްރާހީމް ރަޝީދު،36، އެވެ.\nފުލުހުން ބުނީ އޭނާ އަކީ ޖޫން ފަސް ވަނަ ދުވަހުގެ ވަގުތެއްގައި 7233204 ނަންބަރުން މީހަކަށް ގުޅައި މަކަރާއި ހީލަތުން 60،186/68 ރުފިޔާ ހޯދާފައިވާކަމަށް ތުހުމަތު ކުރެވޭ މީހެއްކަމަށާ، އޭނާ ހާޒިރު ކުރަނީ މި މައްސަލައާ ގުޅިގެން ސުވާލުކުރުމަށް ކަމަށެވެ.\nފުލުހުން ބުނީ އިބްރާހިމް ރަޝީދަކީ މަކަރާއި ހީލަތުން ފައިސާ ހޯދުމުގެ މައްސަލައެއްގެ ތަހުގީގަށް ހާޒިރުކުރުމަށް ބޭނުންވެ، އުޅޭ ވަކިތަނެއް ނޭނގުމުގެ ސަބަބުން ތަހުގީގަށް ހާޒިރުވުމަށް ޗިޓު ރައްދުކުރެވިފައި ނުވާމީހެއްކަމަށެވެ.\nފުލުހުން ބުނީ އޭނާ ހޯދުމަށް އިއުލާނު ކޮށްފައިވަނީ ޖިނާއީ މައްސަލަތައް ތަހުގީގުކުރުމުގައި ފުލުހުން އަމަލުކުރާ އިޖުރާއަތުގެ ގަވާއިދުގެ 27 ވަނަ މާއްދާގައިވާ ގޮތުގެމަތިން ކަމަށެވެ.


SunOnline: Airport muzaaharaa aa gulhigen Muhthaaz ge massala hushahalhaifi\nއެއާޕޯޓު މުޒާހަރާއާ ގުޅިގެން މުހްތާޒްގެ މައްސަލަ ހުށަހަޅައިފި\nފާޠިމަތު ނަޒީފާ އަޙްމަދު 01 Jul 2021, 21:12\nނަޝީދު މިނިވަންކޮށްލުމަށް ގޮވާލައި އެއާޕޯޓުގައި މުޒާހަރާ ކުރި މީހުން --- ސަން ފައިލް ފޮޓޯ\nކުރީގެ ރައީސް މުހައްމަދު ނަޝީދު މިނިވަން ކުރުމަށް ގޮވާލައި އިބްރާހިމް ނާސިރު އިންޓަނޭޝަނަލް އެއާޕޯޓުގައި 2015 ވަނަ އަހަރު ކުރި މުޒާހަރާއާ ގުޅިގެން ދައުވާ އުފުލާފައިވާތީ، ކުރީގެ ޕްރޮސިކިއުޓާ ޖެނެރަލް މުހުތާޒު މުހުސިންގެ މައްސަލަ އިންތިގާލީ އިންސާފުގެ އޮބްބަޑްސް ޕާސަންގެ އޮފީހަށް ހުށަހަޅައިފި އެވެ.\nއެއާޕޯޓުގެ އިންޓަނޭޝަނަލް ޓާމިނަލްގެ ޑިޕާޗާ ހޯލް ކުރިމައްޗަށް ރައީސް ނަޝީދުގެ ޕޯސްޓަރުތައް ހިފައިގެން އެއްވެ މުޒާހަރާ ކުރީ މާޗް 8، 2015 ގަ އެވެ.\nއިންތިގާލީ އިންސާފުގެ އޮމްބަޑްސްޕާސަންގެ އޮފީހަށް، އެ މައްސަލަ ހުށަހެޅީ މިދިޔަ އާދިއްތަ ދުވަހު އެވެ.\nއެ މައްސަލަ ހުށަހެޅީ އެމްޑީޕީގެ އަންހެނުންގެ ރޫހުގެ ރައީސާ އަދި މާލޭ ސިޓީގެ ކުރީގެ މޭޔަރު ސިފާ މުހައްމަދާއި، ހ. ވެޔޮވިލާ، ޝަފިއްޔާ ޒުބައިރާއި، ސ. ހުޅުދޫ، ކަޅުމަގިގޭ މަރްޔަމް ޒުބައިރު (މަންދީ) އާއި ވެމްކޯގެ ޗެއާމަން މުހައްމަދު އިބްރާހިމް މަނިކެވެ.\nއެ މީހުންނަށް ވަނީ އެ މައްސަލާގައި ހުކުމް އިއްވާފަ އެވެ.\nއޮމްބަޑްސް ޕާސަންގެ އޮފީހަށް ހުށަހެޅި މައްސަލާގައި އެދިފައި ވަނީ އެ މައްސަލާގައި ދައުވާ ކުރުމަށްޓަކައި މައާފަށް އެދުމަށް މުހުތާޒަށް އެންގުމަށެވެ. އަދި އެ މައްސަލަ އަލުން ސުޕްރީމް ކޯޓުގައި އިސްތިއުނާފު ކުރުމަށް ޕްރޮސިކިއުޓާ ޖެނެރަލްގެ އޮފީހަށް އެންގުމަށް ވެސް އެދިފައިވެ އެވެ.\nހަމައެހެންމެ ކުށުގެ ރެކޯޑުން އެ މައްސަލަ އުނިކޮށްދިނުމަށް ވެސް އެ މީހުން އެދިފައިވެ އެވެ.\nހުށަހެޅި މައްސަލާގައި ބުނެފައި ވަނީ އެ މައްސަލާގައި އެމީހުންނަށް ހުކުމް އިއްވުމަކީ ދައުލަތުގެ މުއައްސަސާއަކުން ނިޒާމީ ސިފައެއްގައި ހިންގި އަމަލެއްގެ ސަބަބުން އިންސާނީ ހައްގެއް ނިގުޅައިގަތުން ކަމަށެވެ.\nމީގެއިތުރުން ދައުލަތުގެ މުއައްސަސާއަކުން ނިޒާމީ ސިފައެއްގައި ރާވައިގެން ހިންގި އަމަލެއްގެ ސަބަބުން އަސާސީ މިނިވަންކަން ނިގުޅައިގެންފައިވާ ކަމަށް ވެސް އެ މައްސަލާގައިވެ އެވެ.\n"މަނާ ސަރަހައްދެއްގައި "އެއްވުމެއް" ބޭއްވިކަމުގެ ކުށުގައި ދައުލަތުން ދައުވާކުރުމުން، "މުޒާހަރާކުރިކަމަށް" ހުކުމްކުރީ، ކާފީ ހެއްކާއި ގަރީނާނެތި ކަމަށް ބުނެ ހައި ކޯޓަށް ހުށަހެޅުމުން، ހައި ކޯޓުން ތާއީދު ކުރީ ދަށު ކޯޓާ އެއްކޮޅަށެވެ. މި ހުކުމް، ސުޕްރީމް ކޯޓަށް، 2019 ގައި ހުށަހެޅުމުން، ކަނޑައެޅިފައިވާ މުއްދަތުގައި އިސްތިއުނާފު ކޮށްފައި ނުވާތީ ބަލައިގެން ފައެއް ނުވެއެވެ. އެމްޑީޕީން ބުނަނީ، މި މައްސަލަ އޭރު ސުޕްރީމް ކޯޓަށް ހުށަހަޅާފައި ނުވަނީ، އޭރު ތިއްބެވި ފަނޑިޔާރުން މި މައްސަލަ އެމްޑީޕީއާ ދެކޮޅަށް ނިންމާނެކަމުގެ ޔަގީންކަން އޮތުމުން ކަމަށެވެ." ހުށަހެޅި މައްސަލާގައިވެ އެވެ.


ފޯޓީ ޕްލަސް، ފަލާހްގެ ހަރަދުގައި އިންނަމާދޫގެ އާންމު ތަނެއްގައި އަޅުވަނީ – Ungoofaaru\nބަނޑޭރިގަނޑު/ޚަބަރު/ފޯޓީ ޕްލަސް، ފަލާހްގެ ހަރަދުގައި އިންނަމާދޫގެ އާންމު ތަނެއްގައި އަޅުވަނީ\n0 347 1 މިނެޓުން ކިޔާލެވޭ\nމާރޗް5ވަނަ ދުވަހު ރިލީސް ކުރި ހޯރޯ ކޮމެޑީ “ފޯޓީ ޕްލަސް” އިނގުރައިދޫ ދާއިރާގެ މެންބަރު އަދި ކުރިއަށް އޮތް 19 ވަނަ ރައްޔިތުންގެ މަޖިލީހުގެ އިންތިޚާބުގައި އެދާއިރާއަށް ވާދަކުރައްވާ އިބްރާހިމް ފަލާހުގެ ހަރަދުގައި ޓިކެޓު ގަތުމަކާ ނުލާ ރ.އިންނަމާދޫ އެންމެނަށް ފެންނަ އާންމުތަނެއްގައި އެރަށުގައި މިރޭ އެޅުވުމަށް ތައްޔާރުވެއްޖެއެވެ.\nއިތުބާރު ހުރި ފަރާތަކުން އުނގޫފާރު.ކޮމް އަށް މަޢުލޫމާތު ލިބިފައިވާ ގޮތުގައި މި ފިލްމު އަޅުވަނީ އިންނަމާދޫގެ ކުދިބޮޑު އެންމެނަށް ވެސް ފެންނާނެ ހުޅުވިފައިވާ އާންމު ތަނެއްގައެވެ.\nމިކަމާ ބެހޭ ގޮތުން އުނގޫފާރު.ކޮމް އިން ކުރި ސުވާލަކަށް ޖަވާބުދެއްވަމުން ފޯޓީ ޕްލަސް ޓީމްގެ ފަރާތުން އަލީ ޝާހިދު (ސްޓެޕް އައްޔަ) ބުނި ގޮތުގައި މިކަން މި ގޮތަށް ކުރަން ނިންމީ ކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި ވާދަކުރާ ބައެއް ކެނޑިޑޭޓުން ދާއިރާގެ ރަށްރަށުގައި އެ ފިލްމު އެޅުވުމަށް ދޫކުރުމަށް އެދެމުން ދާތީ އެކަމާ ބެހޭ ގޮތުން ފޯޓީ ޕްލަސްގެ ޓީމުގެ މެދުގައި ފުޅާ ދާއިރާއެއްގައި މަޝްވަރާ ކުރުމަށް ފަހުއެވެ.\nއައްޔަ ބުނި ގޮތުގައި ފޯޓީ ޕްލަސް ކެނޑިޑޭޓުންނަށް ބޭނުންތަނެއްގައި އަޅުވަން ދޫކުރަން ނިންމީ ކަނޑައެޅޭ ފީ އެއްގެ އިތުރުން ފިލްމު އަޅުވަން ރަށްރަށަށް ދާ ފޯޓީ ޕްލަސްގެ ކުރޫއިން ހުރުމާއި ކެއުމުގެ ހަރަދު ކެނޑިޑޭޓުންގެ ހަމަޖައްސައިދޭ މަތިންނެވެ. އައްޔަ ބުނި ގޮތުގައި މިއީ އެއްވެސް ސިޔާސީ ފައިދާ އެއް ހޯދަން ކުރާ ކަމެއް ނޫން ކަމަށާއި ފިލްމު އުފައްދަނީ ވިޔަފާރީގެ އުޞޫލުން ފައިދާ ހޯދުމަށް ކަމަށް ވާތީ މިކަން މި ގޮތަށް ކުރަން ނިންމީ ވިޔަފާރީގެ ވިސްނުމުއްގައި މިކަމުން ބޮޑު ފައިދާއެއް ހޯދޭނެތީއެވެ.\nއައްޔަ އިތުރަށް ބުނި ގޮތުގައި މި ފުރުސަތު ހުރިހާ ކެނޑިޑޭޓުންނަށް ވެސް އޮންނާނޭ ކަމަށާއި މިއީ ވަކި ކެނޑިޑޭޓަކަށް މަންފާ ހޯދައިދިނުމަށް ކުރާ ކަމެއް ނޫން ކަމަށެވެ.\nމިކަމުގައި ބޮޑެތި ކަންބޮޑުވުންތަކެއް!\nވިޔަފާރީގެ ވިސްނުމަކުން ބަލާއިރު މިއީ ފިލްމުގެ ޓީމަށް ބޮޑު ފައިދާއެއް ލިބޭނެ ކަމެއް ނަމަވެސް މިކަމުގައި ޢާންމުންގެ ބޮޑެތި ކަންބޮޑުވުންތަކެއް އެބަހުއްޓެވެ. ފުރަތަމަ ކަމަކީ މި ފިލްމަކީ 18 އަހަރުން މަތީގެ ބޭފުޅުން ބެލުމަށް ހުއްދަ ދެވިފައިވާ ފިލްމެއް ކަމުގައި ވާތީއެވެ. ފިލްމު ޕްރޮމޯޓު ކުރަމުން ދިޔައީ ވެސް 18 އަހަރުން މަތީގެ ފިލްމެއް ގޮތުގައެވެ. އެހެން ކަމަށް ވާ ނަމަ އާންމު ތަނެއްގައި މި ފިލްމު އެޅުވުމުން ފިލްމު ނުބަލާނެ ކުޑަ ކުއްޖަކު ވެސް ނުހުންނާނެތީއެވެ.\nނަން ނުޖެހުމަށް ޝަރިތުކޮށް އުނގޫފާރު.ކޮމް އަށް މަޢުލޫމާތު ދިން މީހަކު ބުނި ގޮތުގައި މިކަމަކީ އިޖުތިމާޢީ އެތައް މައްސަލަ ތަކެއް ނުކުންނާނެ ކަމެއް ކަމަށާއި ފިލްމު އިންޑަސްޓްރީގެ ތާރީހުގައި އަލަށް ކުރާ ކަމެއް ކަމަށާއި މިއީ އިންޑަސްޓްރީ އަށް ހުރި ހުތުރެއް ކަމަށެވެ.\n“އަޅުގަނޑު އެ ފިލްމު ބެލިން. އޭގައި އެބަހުރި ކުޑަކުދިންނާ އެއް ގޮތަކަށް ވެސް ނުގުޅޭ ލަދުވެތި ބަސްތަކާއި މަންޒަރުތައް. މިއީ މައިންނާ ދަރިން އެއްތާ ތިބެގެން ބަލަން ހެޔޮވާ ވަރު ފިލްމެއް ނޫން. ފިލްމު ކިތަންމެހާ ވެސް ފުރިހަމަވެފައި ރީތި. އެހެން ނަމަވެސް މި ފިލްމު ފެންނަން ޖެހޭނީ 18 އަހަރުން މަތީގެ މީހުންނަށް އެކަނި” އާންމު ތަނެއްގައި ފިލްމު އެޅުވުމާ ދެކޮޅަށް ވާހަކަދެއްކި މީހަކު ބުންޏެވެ.\nފިލްމު ވިޔަފާރި އުޞޫލުން ކެނޑިޑޭޓުންނަށް ދޫކުރުމަކީ މައްސަލަ އެއް ނޫނެވެ. އެހެން ނަމަ ވެސް ކެނޑިޑޭޓުން އެ ފިލްމުގެ އޯޑިއެންސް ކަމުގައިވާ 18 އަހަރުން މަތީގެ ފަރާތްތަކަށް ފިޔަވާ އިތުރު ބަޔަކަށް އެ ފިލްމު ފެންނާނެެހެން އެޅުވުމަކީ އެއްގޮތަކަށް ވެސް ކޮއްގެން ވާނޭ ކަމެއް ނޫނެވެ.


Flyme in genna aa boat aa havaaluve, raajje genaumuge massahkaiy fashaifi\n09:01am | Thursday, 09 July 2020\nފްލައިމީން ގެންނަ އާ ބޯޓު ފްރާންސްގައި. — ފޮޓޯ: އޭވިއޭޓާސް މޯލްޑިވްސް\nވިލާ އެއާގެ ފްލައިމީ އިން ގެންނަން ނިންމާފައިވާ އާ މަތިންދާބޯޓާ ހަވާލުވެ، އެ ބޯޓު ރާއްޖެ ގެނައުމުގެ މަސައްކަތް ފަށައިފި އެވެ.\nފްލައިމީ އިން ގެންނަނީ އޭޓީއާރް 72-600 މަރުކާގެ ބޯޓެކެވެ. މިއީ އޭޓީއާރް މަރުކާގެ އެންމެ ފަހުގެ ވައްތަރެވެ.\nއޭޓީއާރުން ކުރި ޓުވީޓެއްގައި ބުނީ، މުޅިން އާ އެ ބޯޓާ ފްލައިމީން މިދިޔަ ހަފްތާގައި ހަވާލުވެފައިވާ ކަމަށެވެ.\nފްރާންސްގައި އޮތް ބޯޓު ޓެސްޓުކުރުމުގެ މަސައްކަތް މިހާރު ކުރިއަށް ދާއިރު، މި ބޯޓު މި ހަފްތާގެ ތެރޭގައި ރާއްޖެ ގެނެވޭނެ ކަމަށް ބެލެވެ އެވެ.\nފްލައިމީ އިން ކުރިން ބުނެފައިވާ ގޮތުގައި، އެ އެއާލައިން އިން ގެންނަ ބޯޓުގައި 72 ގޮނޑި ހުންނައިރު، ކޮންމެ ގޮނޑި ބަރިއެއްގެ ދޭތެރޭގައި 29 އިންޗީގެ ޖާގަ ހުންނާނެ ކަމަށެވެ. މި ބޯޓު ބޭނުންކުރުމަށް ހަމަޖެހިފައި ވަނީ، ފްލައިމީ އިން ބުނެފައިވާ ގޮތުގައި، އެ އެއާލައިނުން އެންމެ ގިނަ ފަސިންޖަރުން އުފުލާ މަންޒިލްތަކަށް ހިދުމަތް ދިނުމަށެވެ.\nމަޝްހޫރު ވިޔަފާރިވެރިޔާ އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ހިއްސާ އޮންނަ ވިލާ އެއާގެ ފްލައިމީން ސީޕްލޭން ދަތުރުތައް ފެށުމަށް ޓްވިން އޮޓާ 300 ސީރީޒްގެ ހަތަރު ބޯޓު ގެންނަން ވެސް ވަނީ ނިންމާފަ އެވެ.


Jumhooory party ge dhidha aai logo badhalu koffi | Mihaaru\nއިދިކޮޅު ފަރާތްތަކުން ބޭއްވި ޖަލްސާއެއްގައި ޖުމްހޫރީ ޕާޓީގެ ދިދަތަކެއް އެލުވާފައި. - ފޮޓޯ: މިހާރު\n12 ޖޫން 2018 - 12:39 14 comments\nޖުމްހޫރީ ޕާޓީ (ޖޭޕީ) ގެ މިހާރުގެ ދިދަ އާއި ލޯގޯ ބޭނުން ކުރުން އިލެކްޝަންސް ކޮމިޝަން (އީސީ) އިން މަނާކުރުމުން، އެ ދިދަ އާއި ލޯގޯ ބަދަލުކޮށްފި އެވެ.\nޖޭޕީގެ ދިދަ އާއި ލޯގޯ ބޭނުން ކުރުން މިދިޔަ އަހަރުގެ ޖޫން މަހު އިލެކްޝަންސް ކޮމިޝަނުން މަނާކުރީ އެ ޕާޓީގެ ދިދަ އާއި ލޯގޯ އިން ރައީސުލްޖުމްހޫރިއްޔާގެ ދިދަ ރަމްޒުކޮށްދޭ ކަމަށް ބުނެ އެވެ. އެ ކޮމިޝަންގެ ނިންމުން ބާތިލް ކުރަން ޖުމްހޫރީ ޕާޓީން ކޯޓަށް މައްސަލަ ހުށަހެޅުމުން، ކޯޓުން ވަނީ އެ މައްސަލަ ބޭރުކޮށްފަ އެވެ.\nޖޭޕީގެ ދިދަ އާއި ލޯގޯ ބޭނުންކުރުން ހުއްޓާލަން އިލެކްޝަންސް ކޮމިޝަނުން ވަނީ މިދިޔަ އަހަރުގެ ޖުލައި މަހު މަނާކޮށްފަ އެވެ.\nއެ ކޮމިޝަންގެ މެމްބަރު އަހުމަދު އަކްރަމް މިއަދު ވިދާޅުވީ ޖުމްހޫރީ ޕާޓީން އާ ދިދައަކާއި ލޯގޯއެއް އެ ކޮމިޝަނަށް ހުށަހެޅުމާ ގުޅިގެން، އެ ބޭނުން ކުރުމުގެ ހުއްދަ އިއްޔެ ދީފައިވާ ކަމަށެވެ. އެކަމަކު އާ ދިދަ އާއި ލޯގޯ ޖޭޕީން އަދި އާންމެއް ނުކުރެ އެވެ.\nދިދަ އާއި ލޯގޯ ފާސް ކުރުމުގެ ކަންތައް ޕާޓީގެ އަސާސީ ގަވައިދާ އެއްގޮތަށް ކުރިއަށް ގެންދިއުމުގެ ހުއްދަ ވެސް ޖޭޕީ އަށް ދީފައިވާނެ ކަމަށް އަކްރަމް ވިދާޅުވި އެވެ. އޭނާ އެހެން ވިދާޅުވިއިރު، މި މަހުގެ ފަހުކޮޅު އެ ޕާޓީގެ ކޮންގްރެސް ޕެރެޑައިސް އައިލެންޑް ރިސޯޓުގައި ބޭއްވުމަށް ވަނީ ނިންމައިފަ އެވެ. އަދި ޕާޓީގެ އާ ދިދަ އާއި ލޯގޯ އެ ކޮންގްރެސްގައި ފާސްކުރާނެ ކަމަށް ވެ އެވެ.\nއަކްރަމް ވިދާޅުވީ، ޖުމްހޫރީ ޕާޓީގެ އާ ދިދަ އާއި ލޯގޯ ކޮންގްރެސް އިން ފާސްކުރެވެންދެން، އެ ބޭނުން ކުރުމުގެ ހުއްދަ ދީފައިވާނެ ކަމަށެވެ.\nމިކަމާ ގުޅޭ ގޮތުން ޖޭޕީގެ ތަރުޖަމާން އަލީ ސޯލިހް އަށް ގުޅުމުން ވަކި އެއްޗެއް ވިދާޅެއް ނުވި އެވެ.\nރައީސުލްޖުމްހޫރިއްޔާގެ ދިދައިގައި ހަނދު ފަޅިއަކާއި ތަރިއެއް ހިމެނޭއިރު، ޖުމްހޫރީ ޕާޓީގެ ދިދަ އާއިި ލޯގޯގައި ވެސް ހަނދުފަޅިއަކާއި ތަރިއެއް ހިމެނެ އެވެ. ގައުމީ ދިދަ ބޭނުން ކުރުމާ ބެހޭ އުސޫލު ބުނާގޮތުން ރައީސްގެ ދިދައާ ވައްތަރު ދިދައެއް ނުވަތަ ނިޝާނެއް އެހެން ފަރާތަކަށް ބޭނުމެއް ނުކުރެވޭނެ އެވެ.\nޖުމްހޫރީ ޕާޓީގެ ފުރަތަމަ ދިދަ އާއި ލޯގޯއަކީ 2008 ގައި ބޭއްވި އެ ޕާޓީގެ ފުރަތަމަ ކޮންގްރެސް އިން ފާސްކޮށް، އިލެކްޝަންސް ކޮމިޝަންގައި ރަޖިސްޓަރީ ކުރި ދިދަ އާއި ލޯގޯ އެކެވެ. އަދި އެ ދިދަ އާއި ލޯގޯ ބޭނުންކޮށްގެން ޖުމްހޫރީ ޕާޓީން ވަނީ ވޭތުވެދިޔަ ހުރިހާ އިންތިހާބެއްގައި ކެމްޕެއިން ކޮށްފަ އެވެ.\nއިތުރު ލިޔުންތައް ސިޔާސީ ޕާޓީ އިދިކޮޅު ފަރާތްތައް އިލެކްޝަންސް ކޮމިޝަން ޖުމްހޫރީ ޕާޓީ


ބިލީގެ އާ ލަވައާ އެކު އާ ސިފަ އެއް\n3 މޭ 2021 - 14:53 0\nއެމެރިކާގެ ޒުވާން ލަވަކިޔުންތެރިޔާ ބިލީ އެއިލިޝް އަކީ މިއުޒިކީ ދުނިޔެއަށް މި ފަހުން ތައާރަފްވި އެންމެ މަޝްހޫރު އެއް ނަމެވެ. އޭނާގެ ފުރަތަމަ ލަވަ "އޯޝަން އައިސް" އަށް ޔޫޓިއުބުގައި ލިބުނު ކުއްލި މަޝްހޫރު ކަމަށްފަހު އެންމެ 16 އަހަރުގައި ހޮލީވުޑަށް ތައާރަފްވި ބިލީ އޭގެ ފަހުން ނެރުނު ހުރިހާ ލަވައަކަށް ބޮޑު މަގުބޫލުކަމެއް ލިބި، މި ދިޔަ އަހަރު ގްރެމީސްގެ ރެކޯޑް އޮފް ދި އިޔާގެ އެވޯޑާއި ސޯންގް އޮފް ދި އިޔާގެ އެވޯޑާއި އަދި އަލްބަމް އޮފް ދި އިޔާގެ އެވޯޑު އޭނާ ވަނީ ހާސިލު ކޮށްފަ އެވެ. އަދި ބެސްޓް ނިއު އާޓިސްޓްގެ އެވޯޑް ވެސް ކާމިޔާބުކުރީ ބިލީ އެވެ.\nމިހާރު 19 އަހަރުގެ ބިލީ އަކީ މި ހަތަރު އެވޯޑަށް، އެއް ފަހަރާ ނޮމިނޭޓުވެ، އެ ހުރިހާ އެވޯޑެއް ކާމިޔާބުކުރި އެންމެ ޒުވާން ފަންނާނެވެ.\nބިލީގެ އަޑު އަނެއްކާ ވެސް ގަދަ ވެފައި މިވަނީ ތިން ދުވަސް ކުރިން ރިލީސްކުރި އޭނާގެ އާ ލަވަ، "ޔުއާ ޕަވާ" މިއުޒިކް ޗާޓުތަކުގެ އެންމެ ކުރީގެ ލިސްޓުން ޖަގަ ހޯދުމާ އެކު އެވެ. މި ލަވަ ވަނީ ރިލީޒް ކުރިތާ އިރުތަކެއް ނުވަނީސް އެމެރިކާގެ ސްޕޮޓިފައި ޗާޓުގެ ނުވަ ވަނައަށް އަރާފަ އެވެ. އަދި ހަމަ އެ ދުވަހު ގްލޯބަލް ސްޕޮޓިފައި ރޭންކިންގެ 25 ވަނަ އަށް ލަވަ އެރި އިރު ފުރަތަމަ ދުވަހު އެކަނި ވެސް އާމްދަނީގެ ގޮތުގައި ދެ މިލިއަން ޑޮލަރު މި ލަވަ އަށް ވަނީ ލިބިފަ އެވެ.\nޔުއާ ޕަވާ އަކީ، އަންނަ ޖުލައި 30 ވަނަ ދުވަހު ރިލީޒްކުރަން ހަމަޖެހިފައިވާ ބިލީގެ "ހެޕިއާ ދެން އެވާ" މިއުޒިކް އަލްބަމްގެ 16 ލަވައިގެ ތެރޭގައި ހިމެނޭ ލަވަ އެކެވެ.\nބުރާސްފަތި ދުވަހު ރިލީސްކުރި މި ލަވަ އާއެކު ބިލީ ވަނީ އޭނާގެ އާ ސިފަ ވެސް ދައްކާލާފަ އެވެ. ބިލީ ވަނީ ދުވަސްތަކެއް ވަންދެން އޭނާ ބެހެއްޓި ގުރާފެހި އިސްތަށިގަނޑުގެ ކުލަ ބްލޮންޑަށް ބަދަލުކޮށްލައި ހެދުން އެޅުމުގެ ސްޓައިލް ވެސް ބަދަލުކޮށްލާފަ އެވެ. ބްރިޓިޝް ވޯގް ގެ އެންމެ ފަހުގެ ކަވާ ގައި ބިލީ ފެންނަނީ އޭނާގެ ދޫ ހެދުން ތަކުގެ ބަދަލުގައި "ކެޓް ސޫޓް" އާއި "ކޮސެޓް" ގަ އެވެ.


MDP In Habaru Sittee Namuga Mauloomaathu Fathuran Fashaifi - Vaguthu\nއެމްޑީޕީން އަލިމަސް ކާނިވާ ސަރަހައްދުގައި މީގެކުރިން ބޭއްވި ޖަލްސާއެއް. --- ވަގުތު އިމޭޖަސް:\nސަރުކާރު ކޯލިޝަންގެ އެންމެ ބޮޑު ޕާޓީ، އެމްޑީޕީން ހަބަރު ސިޓީ ނަމުގައި މައުލޫމާތު ފަތުރަން ފަށައިފިއެވެ.\nހަބަރު ސިޓީގެ ނަމުގައި އެމްޑީޕީން ހަބަރާއި މައުލޫމާތު ފެތުރުމުގެ މަސައްކަތް ފެށީ ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި ޑިސެމްބަރު 1، 2003 ގައެވެ. އެ ދުވަސްވަރަކީ އެމްޑީޕީގެ އިސްލާހީ ހަރަކާތްތައް ވެސް ފެށި ދުވަސްވަރެވެ.\nއެއީ ރާއްޖޭގައި އެމްޑީޕީ ރަޖިސްޓްރީ ކުރުމަށް ކުރި ގިނަ މަސައްކަތްތަކަށް ސަރުކާރުން ހުރަސް އަޅައި އެ މަސައްކަތް ކުރާނެ އެއްވެސް ފުރުސަތެއް ނުދިނުމުން ނޮވެމްބަރު 10، 2004 ގައި ސްރީލަންކާގެ ވެރިރަށް ކޮލަމްބޯގައި ޕާޓީ އިއުލާން ކުރުމަށް ފަހުއެވެ. އެ ޕާޓީގެ މައުލޫމަތު ފޯރުކޮށްދިނުމުގެ ބޭނުމުގައި ފުރަތަމަ އަދަދު އަމާޒު ކުރީ އެމްޑީޕީ އުފެއްދުމަށް ކުރި މަސައްކަތާއި ވެދިޔަ ގޮތުގެ މައްޗަށެވެ.\nހަބަރު ސިޓީގެ އެޑިޓަރު މުހައްމަދު އަބްދުﷲ ޝަފީގް ވިދާޅުވީ އެ ނޫހުގެ އަދަދުތައް ނެރެން ފެށީ އެމްޑީޕީގެ 15 ވަނަ އަހަރީ ދުވަހާ ގުޅުވައިގެން ފަށާ މަސައްކަތެއްގެ ގޮތުގައި ކަމަށާއި ބޭނުމަކީ ޕާޓީގެ ގުނަންތަކުގައި ކުރާ މަސައްކަތްތައް ފުޅާ ކުރުމަށް ފުރުސަތު ދިނުން ކަމަށެވެ. އަދި ސަރުކާރާއި ރައްޔިތުންގެ މަޖިލިހުން ކުރާ ކަންތައްތަކުގެ މައުލޫމާތު އާންމު ކުރާނެ ކަމަށް ވެސް އޭނާ ވިދާޅުވިއެވެ.\nމީގެއިތުރުން ޕާޓީގެ ސެކްރެޓޭރިއަޓާއި ވަޒީރުންނާއި މަޖިލިސް މެމްބަރުންނާއި ގައުމީ މަޖިލިސް މެމްބަރުންނާއި ކައުންސިލަރުންނާއި ޕާޓީގެ އަންހެނުންގެ ރޫހާއި ޒުވާނުންގެ ހިތްވަރާއި ކޮމިޓީތަކާއި ކޮންގްރެސް މެމްބަރުން އެކި މައުޟޫއުތަކަށް ލިޔުއްވާފައިވާ ލިޔުންތައް ޝާއިއުކުރާނެ ކަމަށް އޭނާ ވިދާޅުވިއެވެ.\nހަބަރު ސިޓީގެ މިފަހަރުގެ ފުރަތަމަ އަދަދަށް ލިޔުއްވި ދެ ބޭފުޅުންގެ ތެރޭގައި ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލިހުގެ ރައީސް މުހައްމަދު ނަޝީދު ހިމެނިވަޑައިގަންނަވައެވެ. އެ ދެ ބޭފުޅުންނަކީ 1990 ވަނަ އަހަރު ނުކުތް "ސަންގު" މަޖައްލާގެ އެޑިޓަރުންނެވެ.\nއެމްޑީޕީއަކީ ހިޔާލު ފާޅުކުރުމުގެ މިނިވަންކަމާއި ނޫސްވެރިކަމުގެ މިނިވަންކަން އޮބަހައްޓާފައި އޮތް އިރު ވެސް އެކަންކަމުގެ މިނިވަންކަމަށްޓަކައި މަސައްކަތް ކުރި އެއް ޕާޓީއެވެ.\nހިލް އެންޑް ނޮލްޓަން ޒާތުގެ ޕީއާރު ސްޓަންޓު ޖެއްސޭވަރަށްވުރެ ދިވެހިން ހޭލުންތެރިވެއްޖެ މިހާރު!\nޖުލައި 4, 2020 15:26\nއެމްޑީޕީ އިން ފަތުރާނީ ދޮގު ޙަޤީޤަތާއި ހިލާފު ވަހަކަ\nޖުލައި 4, 2020 12:39\nމި މީހުން އަބަދު ޕްރޮޕެގެންޑާގަ.. ރައްޔިތުންނަށް ފައިދާ އެއް ނުކޮށްދީ\nޖުލައި 4, 2020 13:12\nތިޔަކަހަލަ ވާހަކަތަކައް ހެއްލިގެން ދިޔަދުވަސްމާޒީވެއްޖެ އަބަދަކު ގުބޯނެހެއްދޭނެ މޮޔަނުގޮވާ މިދިވެހި ގައުމު ދިވެހިނާހަވާލުކިރަން ތައްޔާރުވޭ މި ނިކުންނަނީ ނިމްމާލަން އިންށާﷲ\nޖުލައި 4, 2020 13:44\nހަބަރު އެއީ ބޭހަށް ބޭނުންކުރާ ވަރަށް ހިތިރަހަލާ އެއްޗެއް.\nޖުލައި 4, 2020 13:49\nކޮމިއުނިސްޓު ސިސްޓަމަށް ޕުރޮޕޕެގެންޑާ ފަތުރަން ފަށަނީ.\nޖުލައި 4, 2020 14:11\nޢަނެއްކާ މީގެ އެޑިޓަރަކި މަޖިލިސް މެންބަރެއް\nމިހާރު މީ ފޮޅިނެރެގެން މީހުންގެ ވިސްނުން ބަދަލު\nކުރެވޭނެ ޒަމާނެއް ނޫން....އެމް ޑީ ޕީ ކަރުތާ ފެނުގައި\nޖުލައި 4, 2020 14:34\nމިފަހަރު އަޅާނީ ހުކުރު ޚުތުބާ ތެރެއަށް ކަންނޭނގެ


REPORT: Qaanoonah ihumaalu vun, mulhi gaumah fethurifaivaa bayyeh | Mihaaru\nރައްޔިތުންގެ މަޖިލިހުގެ ޖަލްސާއެއްގައި މެމްބަރުންތަކެއް. ގާނޫނުތައް ހަދަމުން ދަނީ ގައުމުގެ މަސްލަހަތަށްތޯ ގިނަ ބަޔަކު މިހާރު ސުވާލު އުފައްދާ. - ފޮޓޯ: މަޖިލިސް\n20 އެޕްރީލް 2017 - 08:15 15 comments\nނަމަވެސް މިހާރު ދައުލަތުގެ ތިން ބާރުގެ ދާއިރާގެ ތެރޭގައި ބައެއް ކަންތައް ހިނގަމުން އަންނަ ގޮތަށް ބަލާއިރު، ގާނޫނުގެ ވެރިކަން ދެމެހެއްޓުމަށް އިސްކަން ދެނީ ކިހާ ވަރަކަށްތޯ ސުވާލު އުފެދެ އެވެ. އާންމު ރައްޔިތުންގެ ތެރޭގައި ގާނޫނުގެ ބާރު ކަނޑުވައިލެވޭ މަންޒަރު ފެންނަނީ މަދެއްކޮށް ނޫނެވެ.\nއެއްވެސް އޮޅުމެއް ނެތް މިންވަރަށް، ގާނޫނުގައި ކަޅާއި ހުދުން ލިޔެފައި އޮތް އިޖުރާއާތުތަކާ މުޅިން ޚިލާފަށް މީހަކު ހިފައި ހައްޔަރުކޮށް، އަދި ހަމަ ގާނޫނާ ޚިލާފަށް އޭނާގެ ބަންދުގެ މުއްދަތު އިތުރުކުރި އިރު ވެސް، ދައުލަތުގެ ކަމާ ބެހޭ މުއައްސަސާތަކާއި އިދާރާތައް ފުން ނިންޖެއްގައި އޮތުމުން، ގައުމަށް ވެފައި މި އޮތީ ކިހިނެއްތޯ ސުވާލު އުފެދެ އެވެ.\nއެ ސުވާލުގެ ޖަވާބާ މެދު ވިސްނައިލާ އިރު، ގައުމުގެ ހުރިހާ ކަމެއް ބަދަލުވަމުން ދަނީ ގާނޫނީ އިމުގެ ބޭރުން، އެ މީހަކު ހިތަށްއެރި ގޮތަކަށް ކަން ކުރުމުގެ އުސޫލަށެވެ. އެންމެ މަތިން ފެށިގެން އެކަމަށް ހިތްވަރު ދެމުންދާ މަންޒަރެވެ. ގާނޫނުއަސާސީ އާއި ގާނޫނުތަކަކީ ވެރިންގެ ފީކުދާނެކޭ ބުނެވޭ ދަރަޖަ އަށް، ގާނޫނުގެ ބާރު ދަނީ ކެނޑެމުންނެވެ.\nނަމަވެސް ގަބޫލުކުރަން ޖެހޭ ހަގީގަތެއް ރާއްޖޭގައި އަދިވެސް އެބަ އޮތެވެ. އެއީ މީލާދުގެ ހަ ގަރުނު ކުރިން އުޅުއްވި ގްރީކްގެ ފިލޯސަފަރު އަނަކާސިސް ވިދާޅުވި މި އިބާރާތުގައިވާ އުސޫލެވެ؛ "ގާނޫނުތަކަކީ މަކުނުވައުތަކެކެވެ. ކުދި މެހި ފަދަ ތަކެތި އޭގައި ތަތްވެ ހަރުލަ އެވެ. ނަމަވެސް ބޮޑެތި ދޫނިތައް އޭގައި ތަތެއްނުވެ އެވެ."\nމާނައަކީ ނުފޫޒު ގަދަ ސިޔާސީ މީހުންނާއި އެމީހުންގެ ތާއީދުގައި އުޅޭ މީހުންނަށް ގާނޫނަކީ ނެތް އެއްޗެކެވެ. ނަމަވެސް ހަސްފަސް ނެތް އާންމު ރައްޔިތުންނާއި ސިޔާސީ މީހުންގެ ވާދަވެރިންގެ މައްޗަށް ގާނޫނަށް ވުރެ ފުޅާ އެއްޗެއް ނޯވެ އެވެ. އިތުރު ތަފްސީލަކަށް ނުދިޔަސް، އެމްއެމްޕީއާރްސީގެ ޚިޔާނާތުގެ މައްސަލަ އެކަމުގެ ހެއްކަކަށް ފުދެ އެވެ.\nއޭގެ އިތުރުން ވެސް ގާނޫނުތަކާ ކަނޑައެޅިގެން ޚިލާފަށް ހިނގަމުންދާ ކަންތަކާއި ގާނޫނުއަސާސީ އާއި ގާނޫނުގެ ރޫހާ ޚިލާފަށް ކުރަމުންދާ ކަންތައް މަދެއް ނޫނެވެ. ނަމަވެސް އެކަމާ ކުރެވޭނެ ކަމެއް ނެތެވެ.\nއިދިކޮޅު ފަރާތްތަކުގެ މުޒާހަރާއަކަށް ފުލުހުން ހުރަސް އަޅަނީ: ވެރިކަން ކުރާ ޕާޓީގެ އެއްވުންތައް މަގުތަކުގައި ބާއްވަން ވެސް ފުރުސަތު ލިބޭ. --ފޮޓޯ: ހުސެއިން ވަހީދު/މިހާރު\nގާނޫނުހަދާ މަޖިލީހުން ފަށަމާ ހިނގާށެވެ. ގާނޫނުއަސާސީ ބުނާ ގޮތުން ރައީސުލްޖުމްހޫރިއްޔާ ނުވަތަ ނައިބު ރައީސަކަށް ހުންނަ މީހަކު މަގާމުން ވަކިކުރަން ބޭނުންވެއްޖެ ނަމަ، މަޖިލީހުގައި އެއިރަކު ތިބި ޖުމްލަ މެމްބަރުންގެ ތިން ބައިކުޅަ އެއްބައި މެމްބަރުން، ސަބަބު ބަޔާންކޮށް މަޖިލީހަށް ހުށަހެޅިދާނެ އެވެ. އެއީ މިހާރުގެ އަދަދުން ބަލާ ނަމަ، 29 މެމްބަރުންނެވެ. އަދި ވަޒީރެއްގެ އިތުބާރު ނެތް ކަމުގެ މައްސަލައެއް، މަޖިލީހުގެ 10 މެމްބަރުންގެ ސޮޔާ އެކު ހުށަހެޅިދާނެ އެވެ.\nމިހެން މިކަން އޮތް އިރު، ރައްޔިތުންގެ މަޖިލީހުގެ ރައީސް ނުވަތަ ރައްޔިތުންގެ މަޖިލިހުގެ ނައިބު ރައީސްގެ މައްޗަށް އިތުބާރު ނެތް ކަމަށް ހުށަހަޅާއިރު 42 މެމްބަރުންގެ ސޮއި ހޯދަން ޖެހޭ ގޮތަށް މަޖިލީހުގެ ގަވާއިދު ބަދަލު ކުރުމަކީ ގާނޫނުއަސާސީގެ ރޫހުތޯ ސުވާލު އުފެދެ އެވެ. ދައުލަތުގެ އެންމެ މަތީ ވެރިޔާ މަގާމުން ދުރު ކުރުމަށް ހުށަހަޅާ އިރު އެންމެ 29 މެމްބަރުންގެ ސޮއި ފުދޭ އިރު، މަޖިލީހުގެ ރައީސް މަގާމުން ދުރުކުރަން ހުށަހަޅާ އިރު، 42 މެމްބަރުންގެ ސޮއި ބޭނުންވަނީ، އެ މަގާމުގެ ހައިބަތާއި ގަދަރާއި މަސްއޫލިއްޔަތު، ގައުމުގެ ރައީސަށް ވުރެ ބޮޑުވީމާ ހެއްޔެވެ؟\nމިއީ ހަމަ ކުޑަކުޑަ އެންމެ މިސާލެކެވެ. ޖުޑިޝަރީ އަށް ބަލައިލާ އިރު ފެންނަ މަންޒަރު ވަކިން ހިތްގައިމެއް ނޫނެވެ. ސީދާ ކަނޑައެޅިގެން ގާނޫނާ ޚިލާފު ނޫނަސް، ޖުޑިޝަރީ ދާއިރާގައި ހިނގާ ބައެއް ކަންކަމަކީ ގާނޫނުގެ ރޫހާ އެކަށޭނަ ގޮތަށް ހިނގާ ކަންތައްތޯ ސުވާލު އުފެއްދިދާނެ އެވެ.\nއެ ފަދަ އެއްކަމަކީ ސަސްޕެންޑްކޮށްފައި ތިބި ހަތަރު ފަނޑިޔާރުން އެ ގޮތުގައި ބައިތިއްބާފައި ތިބުމެވެ. ބައެއް ފަނޑިޔާރުން ސަސްޕެންޑްކޮށްފައި ތިބޭތާ އަހަރުތައް ގުނަމުންދާ އިރު ބަރާބަރަށް މުސާރަ ވެސް ދޭ ކަމަށް ވެ އެވެ. ނަމަވެސް އެ ފަނޑިޔާރުން ވަޒީފާގެ ހައިސިއްޔަތުން ކުރަން ޖެހޭ ކަމެއް، ހާޒިރުވާން ޖެހޭ އޮފީހެއް ނޯވެ އެވެ.\nދިވެހިރާއްޖޭގެ ސުޕްރީމް ކޯޓު ހިންގާ ތީމުގެ. ޝަރުއީ ދާއިރާ ހަރުދަނާ ކުރުމަށް ގިނަ މަސައްކަތްތަކެއް އަދިވެސް ކުރަންޖެހޭ.\nޖޭއެސްސީގައި ހިމެނޭ ހައި ކޯޓުގެ ފަނޑިޔާރުގެ މަގާމު ވެސް ހުހަށް އޮންނަތާ އެތައް މަހެއް ވެއްޖެ އެވެ. ގާނޫނު ބުނާ ގޮތުން ޖޭއެސްސީ އަށް މެމްބަރުން އައްޔަން ކުރުމަކީ ރައީސުލް ޖުމްހޫރިއްޔާގެ މަސްއޫލިއްޔަތެކެވެ. ނަމަވެސް އެ މަގާމު ފުރުއްވާނޭ ފަނޑިޔާރަކު ކަނޑައަޅަނީ ހައި ކޯޓުގެ ފަނޑިޔާރުންގެ ތެރެއިން އިންތިޚާބު ކޮށްގެންނެވެ.\nޖޭއެސްސީގައި މިހާރު އޮތް ހުސް މަގާމަށް ހައި ކޯޓުގެ ފަނޑިޔާރަކު އައްޔަން ނުކުރެވި ދިގުލައިގެން ދަނީ ރައީސްގެ އިހުމާލުންތޯ ނުވަތަ ހައި ކޯޓުގެ އިހުމާލުންތޯ ނުބުނެވޭނެ އެވެ. އެއީ އެ މަގާމަށް ފަނޑިޔާރަކު އައްޔަން ކުރުމުގައި މީގެ ކުރީ ދެ ފަހަރު ދެ ގޮތަކަށް އަމަލު ކޮށްފައި އޮތުމާ އެކު، އެކަން ކުރަންވީ ގޮތުގެ ތަފްސީލީ އިޖުރާއާތެއް ގާނޫނުތަކުގައި ވެސް ކަނޑައެޅިފައި ނެތުމުންނެވެ.\nގާނޫނީ ވަކީލު އަނަސް އަބްދުއް ސައްތާރު ވިދާޅުވީ އެކަން އެ ގޮތަށް ލަސްވެގެން ދިޔަ ކަމުގައި ވިޔަސް، އެއީ ސީދާ ގާނޫނާ ޚިލާފުވީ ކަމަށް ނުބެނެވޭނެ ކަމަށެވެ. ސަބަބަކީ އެފަދަ ހާލަތްތަކުގައި އެ މަގާމަށް މީހަކު އައްޔަންކުރުމަށް ވަކި މުއްދަތެއް ގާނޫނުގައި ކަނޑައަޅާފައި ނޯންނާތީ އެވެ. ނަމަވެސް އެއީ އުސޫލުތަކާއި ގާނޫނުގެ ރޫހާ ޚިލާފު ކަމެއް ކަމަށް ބެލެވިދާނެ އެވެ.\nނަމަވެސް މިއާ ޚިލާފަށް ހައި ކޯޓުގެ ދެ ގޮފި އުފައްދައި ފަނޑިޔާރުން ހަމަޖެއްސުމަކީ ގާނޫނުގައި ވަކި މުއްދަތުތަކެއް ދީފައި ހުރި ކަންކަމެވެ. ކޯޓުތަކުގެ ގާނޫނުގެ 35 ވަނަ މާއްދާ ބުނާ ގޮތުގައި، ކޯޓުތަކުގެ ގާނޫނަށް ގެނައި ފުރަތަމަ އިސްލާހަށް އަމަލުކުރަން ފަށާތާ 90 ދުވަހުގެ ތެރޭގައި އުތުރާއި ދެކުނުގައި ހައި ކޯޓުގެ ގޮފި ގާއިމުކުރަން ޖެހޭނެ އެވެ. މި ގާނޫނު ބުނާ ގޮތުން އެކަން ކުރުމަކީ ސުޕްރީމް ކޯޓުގެ މަސްއޫލިއްޔަތެކެވެ.\nއެ އިސްލާހަށް އަމަލު ކުރަން ފެށީ ޑިސެމްބަރު 11، 2014ގަ އެވެ. ދެ އަހަރު ވާން ކައިރި ވަނީ އެވެ. ދެކުނުގެ ގޮފި ގާއިމު ކޮށްފައި ވިޔަސް، އުތުރުގެ ގޮފި އަދިވެސް ގާއިމެއް ނުކުރެވެ އެވެ. ފަނޑިޔާރުން ހަމަޖެހުނު ކަމެއް ވެސް ނޭނގެ އެވެ.\nމި ގާނޫނު ބުނާ ގޮތުން ހައި ކޯޓުގެ ދެ ގޮފިން ބަލާނީ، އެ ގޮތްޕެއް ހިމެނޭ ސަރަހައްދެއްގެ މެޖިސްޓްރޭޓް ކޯޓުތަކުން ނިންމާ ނިންމުންތަކުގެ އިސްތިއުނާފު މައްސަލަތައް އެކަންޏެވެ. އެހެންކަމަށްވާ ނަމަ، އެ އިސްލާހަށް އަމަލުކުރަން ފެށި ފަހުން އުތުރުގެ ކޯޓުތަކުން ނިންމި އެއްވެސް މައްސަލައެއްގެ އިސްތިއުނާފް މަރުހަލާ މިހާތަނަށް އޮންނާނީ ކުރިއަށް ނުގެންދެވި އެވެ.\nހައި ކޯޓުގައި ތިއްބަވާނީ ޖުމްލަ ނުވަ ފަނޑިޔާރުން ކަމަށްވާ އިރު، އޭގެ ތެރެއިން ތިން ފަނޑިޔާރުން ތިއްބަވާނީ މާލޭގައި ހުންނަ ހައި ކޯޓުގަ އެވެ. އަދި އުތުރު ގޮފީގައި ތިން ފަނޑިޔާރުންނާއި ދެކުނު ގޮފީގައި ތިން ފަނޑިޔާރުންނެވެ. ގާނޫނު ބުނާ ގޮތުން ހައި ކޯޓުގައި އެއްވެސް މައްސަލައެއް ބެލޭނީ މަދުވެގެން ތިން ފަނޑިޔާރުންގެ ބެންޗަކުންނެވެ.\nކޮންމެވެސް ސަބަބަކާ ހުރެ އެކަން އެ އޮތީ ނުކުރެވި އެވެ. ނަމަވެސް މިހާ ދިގު މުއްދަތެއް ހޭދަވެގެން ދިޔަ އިރު ވެސް އެކަން ފުރިހަމަ ނުވެ އޮތް ނަމަ އެއީ ޝަރުއީ ދާއިރާ އަށް ލިބޭނެ ބޮޑު ގެއްލުމެކެވެ. އަދުލު އިންސާފަށް ވާސިލުވުމުގައި ރައްޔިތުންނަށް ކުރިމަތިވާނެ ހުރަހެކެވެ.\nވެރިކަން ހިންގުމުގެ ބާރުގެ ތެރެއިން ވެސް ފެންނަނީ ހަމަ އެ މަންޒަރެވެ. ގާނޫނާ ޚިލާފަށް ބައެއް ކަންތައް ހިނގަމުންދާ އިރު، އަނެއް ބައެއް ކަންތަކަކީ ގާނޫނާ ކަނޑައެޅިގެން ޚިލާފު ނުވިޔަސް ގާނޫނުގެ ރޫހާ ޚިލާފު ކަންކަމެވެ.\n"މިސާލަކަށް ބައްލަވާ އިސްލާމިކް ޔުނިވާސިޓީގެ ވައިސް ޗާންސެލަރުގެ ކަންތައް ވަމުން އެދާ ގޮތް. ގާނޫނުގައި ބުނެފައި އޮންނަ ގޮތުން، ދުވަހުން ދުވަހަށް ޔުނިވާސިޓީ ހިންގާ މީހަކީ އެ ތަނުގެ ވައިސް ޗާންސެލަރު. އެކަމަކު ކުރީގެ ވައިސް ޗާންސެލަރުގެ މަގާމުގައި ހުންނެވި ޑރ. ޝަހީމް ޗާންސެލަރުގެ މަގާމަށް ބަދަލުކުރެއްވި ފަހުން ވައިސް ޗާންސެލަރުގެ މަގާމަށް އަދި ވެސް ބޭފުޅަކު އައްޔަނެއް ނުކުރައްވާ. ގާނޫނު ބުނާ ގޮތުން އެ މަގާމަށް ބޭފުޅުން އައްޔަން ކުރެއްވުމަކީ ރައީސުލް ޖުމްހޫރިއްޔާގެ ޒިންމާއެއް،" ރާއްޖޭގެ ގާނޫނީ ވަކީލަކު ވިދާޅުވި އެވެ.\nނަމަވެސް އެހެން ބައެއް ވަކީލުންގެ ޚިޔާލު މި ކަމުގައި ތަފާތެވެ. އެބޭފުޅުން ދެކެވަޑައިގަންނަވާ ގޮތުގައި ގާނޫނުގައި ބުނާ ކަމެއް ނުކުރެވި ދިގުލައިގެން ދިޔަ ކަމުގައި ވިޔަސް، އެއީ ވަކި މުއްދަތެއްގެ ތެރޭގައި ކުރުމަށް ގާނޫނު ލާޒިމް ނުކުރާ ކަމަކަށް ވާ ނަމަ، އެ ލަސްވާ ލަސްވުމަކީ ގާނޫނާ ކަނޑައެޅިގެން ޚިލާފުވުން ކަމުގައެއް ނުބެލެވޭނެ އެވެ. ނަމަވެސް އެއީ ފުރިހަމަ މާނައިގައި ގާނޫނުގެ ވެރިކަން ދެމެހެއްޓުން ކަމަކަށް ވެސް ނުވާނެ އެވެ.\nއެ ފަދަ އެއް މިސާލަކީ ކުރީގެ ނައިބު ރައީސް އަހްމަދު އަދީބު މަގާމުން ވަކިކުރުމަށް ފަހު، އެ މަގާމަށް އެހެން ބޭފުޅަކު ހަމަޖެއްސުމުގައި ކުރިއަށް ވުރެ ދިގު މުއްދަތެއް ފާއިތުވުމެވެ. ނަމަވެސް ނައިބު ރައީސްގެ މަގާމު ހުސްވުމުން އެ މަގާމަށް މީހަކު ހަމަޖެއްސުމަށް ގާނޫނުއަސާސީގައި ވަކި މުއްދަތެއް ދީފައެއް ނުވެ އެވެ.\nއެހެން އެކަން އޮތް ކަމުގައި ވިޔަސް، ގާނޫނުއަސާސީގަޔާއި ގާނޫނުތަކުގައި ވަކި ދާއިރާއަކާ ގުޅޭ ގޮތުން ވަކި ގޮތަކަށް ކަންތައްތަކެއް ފުރިހަމަ ކުރުމަށް ލިޔެފައި އޮންނަނީ، އެ ދާއިރާއެއް ފުރިހަމަ ގޮތުގައި ކުރިއަށް ގެންދެވޭނީ އެ ކަންތައް ފުރިހަމަވެގެން ކަމުގައި ވާތީ އެވެ. މިސާލަކަށް ބަލާ ނަމަ، ޖޭއެސްސީގައި ވަކި އަދަދަކަށް މެންބަރުން ތިބެންވާނެ ކަމަށް ގާނޫނުގައި ބުނެފައި އޮންނަ ނަމަ، ގާނޫނުގެ ރޫހަކަށް ވާނީ އަދި ގާނޫނު ފުރިހަމަ ގޮތުގައި ތަންފީޒު ކުރެވޭނީ ވެސް، އެ އިން މަގާމެއް ހުސްވެއްޖެ ނަމަ، ވީހާ އަވަހަށް އެ މަގާމަށް އިތުރު މީހަކު ހަމަޖެއްސުމުންނެވެ.\nދައުލަތުގެ ތިން ބާރުގެ ތެރެއިން މިފަދަ މަންޒަރުތައް ފެންނަ ނަމަ، މުޖްތަމައުގެ ތެރެއިން ވެސް ފެންނާނީ ގާނޫނަށް އިހުމާލުވާ މަންޒަރެވެ. ނުވަތަ ގާނޫނުގެ ބާރު ކަނޑުވައިލާ މަންޒަރެވެ. އެއީ މުޅި ގައުމަށް ލިބޭނެ ގެއްލުމެކެވެ.


ހައިޓީގެ ބޮޑުވަޒީރަކަށް އެރިއެލް ހެންރީ ހައިޓީގެ ބޮޑުވަޒީރަކަށް އެރިއެލް ހެންރީ\nހައިޓީގެ ބޮޑުވަޒީރަކަށް އެރިއެލް ހެންރީ\nހައިޓީގެ ބޮޑުވަޒީރުކަމުގެ މަޤާމުގެ ހުވައި އެރިއެލް ހެންރީ (މ) ކުރެއްވުމުގެ ރަސްމިއްޔާތުގެ ތެރެއިން / ފޮޓޯ: ރޮއިޓަރސް\nހައިޓީގެ ބޮޑުވަޒީރުކަމުގެ މަޤާމުގެ ހުވައި އެރިއެލް ހެންރީ ކުރައްވައިފިއެވެ.\nހައިޓީގައި އައު ބޮޑުވަޒީރެއް ޢައްޔަންކޮށްފައިވަނީ އެ ޤައުމުގެ ރައީސް ޖޮވެނެލް މުއީސް އަވަހާރަކޮށްލުމުން އެ ޤައުމުގައި ބޮޑެތި ހަމަނުޖެހުންތަކެއް ހިނގަމުންދާ ދަނޑިވަޅެއްގައެވެ. ޖުލައި މަހުގެ 7ވަނަ ދުވަހު މުއީސްގެ އަމިއްލަ ގެކޮޅަށް ހަތިޔާރުއެޅި ބަޔަކު ޙަމަލާދިނުމަށް އޭނާ އަވަހާރަކޮށްލުމުން ޤައުމު ހިންގަވާފައިވަނީ ވަޤުތީ ބޮޑުވަޒީރު ކުލޯޑު ޖޯސެފުގެ މޭސްތިރިކަމުގެ ދަށުންނެވެ. މުއީސް އަވަހާރަކޮށްލުމުގެ ދެ ދުވަސްކުރިން އޭނާވަނީ ބޮޑުވަޒީރުގެ މަޤާމަށް ހެންރީ ޢައްޔަންކުރައްވަން ނިންމަވައިފައެވެ. ނަމަވެސް މުއީސް އަވަހާރަކޮށްލުމުން ހައިޓީގައި އުފެދުނު ހަމަނުޖެހުންތަކުގެ ސަބަބުން ބޮޑުވަޒީރުގެ މަޤާމާ ހެންރީ ޙަވާލުވެވަޑައިގަތުންވަނީ މަޑުޖެހިފައެވެ.\nހައިޓީގެ ބޮޑުވަޒީރުކަމުގެ މަޤާމަށް ހެންރީ ޢައްޔަންކުރުމަށް މަގުފަހިކުރުމަށް ޖޯސެފުވަނީ ޖުލައި 19ވަނަ ދުވަހު އެ މަޤާމުން އިސްތިޢުފާދެއްވައިފައެވެ. ބޮޑުވަޒީރުގެ މަޤާމާ ޙަވާލުވެވަޑައިގަތުމަށްފަހު ޢުމުރުފުޅުން 71 އަހަރުގެ ހެންރީ ވިދާޅުވީ އޭނާ އެންމެ ބޮޑު އިސްކަމެއް ދެއްވާނީ ޤައުމަށް ހަމަޖެހުންގެންނަވަންކަމަށެވެ.\nހައިޓީގެ ހުދުމުހުތާރު ވެރިކަން 1986ވަނަ އަހަރުގެ ތެރޭގައި ވެއްޓުނުފަހުން އެ ޤައުމުގައި ސިޔާސީ ހަމަޖެހުން ޤާއިމުކުރެވިފައެއް ނުވެއެވެ. 11 މިލިޔަން މީހުންގެ އަބާދީއެއް އޮންނަ ހައިޓީއަކީ މެދުތެރޭ އެމެރިކާގެ އެންމެ ފަޤީރު ޤައުމެވެ. ސިޔާސީ ހަމަނުޖެހުންތަކުގެ އިތުރުން 2010ވަނަ އަހަރު ހައިޓީއަށް ކުރިމަތިވި ބިންހެލުމުގެ ހާދިޘާއާއި 2016ވަނަ އަހަރު ކުރިމަތިލާން ޖެހުނު ތޫފާނުގެ ސަބަބުން އިޤްތިޞާދީ ގޮތުންނާއި އިޖުތިމާޢީ ގޮތުން އެ ޤައުމަށްވަނީ ބޮޑެތި ލޮޅުންތަކެއް އަރައިފައެވެ.


Germany In Nasheed Ge Beysfaruvaa Ge Kankan Hamajehssumun Dhiyana Ladhuganejje - Vaguthu\nކޮވިޑް-19: ދުނިޔޭގެ ހާލަތު ގޯހުން ގޯހަށް! -9ގަޑިއިރު ކުރިން\nޖަރުމަނުން ނަޝީދުގެ ބޭސްފަރުވާގެ ކަންކަން ހަމަޖެއްސުމުން ދިޔާނާ ލަދުގަނެއްޖެ\n2 މަސް ކުރިން ( މެއި 13, 2021 )\nމަޖިލީހުގެ ރައީސް މުހައްމަދު ނަޝީދު އާއި ކުރީގެ ބަންޑާރަ ނައިބު ދިޔާނާ ސައީދު -- ފޮޓޯ: ރައީސް އޮފީސް\nޖަރުމަން ވިލާތުންރައްޔިތުންގެ މަޖިލީހުގެ ރައީސް، އަދި ކުރީގެ ރައީސް މުޙައްމަދު ނަޝީދުގެ ބޭސްފަރުވާެގެ ކަންކަން ހަމަޖެއްސެއްވުމުން އެކަމާއި ކުރީގެ ބަންޑާރަ ނައިބް ދިޔާނާ ސައިދު ލަދުގަނެއްޖެ އެވެ.\nރައީސް ނަޝީދު މިއަދު ހެނދުނު 10:45 ހާއިރު އިތުރު ފަރުވާއަށް ޖަރުމަން ވިލާތަށް ފުރާވަޑައިގެންނެވީ ޕްރައިވެޓް ޖެޓެއްގައެވެ. އ ެމަނިކުފާނު ފުރާވަޑައިގަތް ޖެޓަކީ އެއާ އެމްބިއުލާންސްއެކެވެ.\nއޭގެ ޚަރަދާއި ނަޝީދުގެ ބޭސް ފަރުވާގެ ޚަރަދުތައް ހަމަޖައްސަނީ ޖަރުމަނުން ރާއްޖެއަށް ކަނޑައަޅުއްވާފައި ހުންނަވާ ކޮންސުލް ކްރިސްޓިއަން ވޮން ސްޓެޓެން މެދުވެރިކޮށެވެ. އެ ކަމުގެ އިންތިޒާމުތައް ބަލަހައްޓާނީ ޖަރުމަން ސަރުކާރުން ކަމަށް ރައުްޔިތުންގެ މަޖިލީހުން ވިދާޅުވެފައި ވެއެވެ.\n"މި ހަބަރު ފެނިގައި އަޅުގަނޑު ގަތީކީ އަމަށަކު ލަދެއް ނޫން". މިިކަމާއި ގުޅިގެން ދިޔާނާ ކުރެއްވި ޓްވީީޓެއްގައި ވެއެވެ.\nދިޔާނާ ވިދާޅުވީ، ރައީސް ނަޝީދަށް ހަމަލާދިނީ މި ފަސްގަނޑުގައި ކަމަށާއި،އެކަން ފަހިވެގެން ދިޔައީ ސެކިއުރިޓީ ފެއިލިންގްސް ހުރެގެން ކަމަށެވެ. އަދި އެ މީހާއަކީ "އަޅުގަނޑުމެންގެ"ރައީސެއްކަމަށްވެސް ދިޔާނާ ވިދާޅުވިއެވެ.\n"ދިވެހި ސަރުކާރުން ތިޔަކަން ބެލެހެއްޓުމަށް އަޅުގަނޑު އެދެން. ދިވެހި ގައުމުގައުވެސް ގޮތަކާއި ފޮތަކާއި އިއްޒަތެއް އޮންނަންވާނެ". ދިޔާނާ ވިދާޅުވިއެވެ.\nދިޔާނާ މިގޮތަށް ވިދާޅުވިއިރު، ރައީސް ނަޝީދު ފުރާވަޑައިގެންނެވިއިރު، އެމަނިކުފާނުގެ ހަރަދުގެ ކަންކަން ހަމަޖައްސާފައިވަނީ ދިވެހި ސަރުކާރުން ކަމަށް ބުނެ ބައެއް ފަރާތްތަކުން ވާހަކަދައްކާފައި ވެއެވެ.\nނަޝީދު ޖަރުމަނުވިލާތަށް ފުރާވަޑައިގެންނެވީ އޭޑީކޭގައި ހަފްތާއެއްހާ މުއްދަތަކަށް ފަރުވާ ހޯއްދެވުމަށް ފަހުއެވެ. އެމަނިކުފާނު އަވަހާރަކޮށްލަން ދިން ހަމަލާއިން ސަލާމަތްވެވަޑައިގެންނެވީ ވަރަށް ހަނިގޮތަކަށެވެ. ލިބިވަޑައިގެންނެވި ޒަހަމްތަކުގެ ސަބަބުން ގިނަ އަދަދެއްގެ ސާޖަރީތަކެއް ވެސް ހެއްދެވިއެވެ.\nރައީސް ނަޝީދަށް އަމާޒުކޮށް ހަމަލާއެއް ދީފައި ވަނީ މިދިޔަ ބުރާސްފަތި ދުވަހުގެ އިރާކޮޅެވެ.\nބޮމުގެ ހަމަލާގައި ހިމެނޭ އަލީ ހައިޝަމަށް ދައުވާ ކުރަން ފޮނުވައިފި\nމެއި 13, 2021 20:37\nއެއީކީއްވެ އިންޑިއާއިންބޭސްނުކު ރުވީމާދޯ؟\nމެއި 13, 2021 20:46\nއޭނަގެ ބޭސްފަރުވާ ކަންތަށްތަކަށް ހަރަދުކުރާނެ ފައިސާއެއް މިގައުމަކުނެތް ހިލޭއެހީއާއި ދޭދޭގައުމުތަކުން ދިންފައިސާއަށްވީގޮތެއް އެއްވެސްމީހަކަށް ނޭގޭ އެހެންވުމުގެސަބަބުން ފައިސާ ޗާޕުކުރުމަށް ސަރުކާރުން އުޅުނީ މިކަމަށް ނަޝީދުފެކުޝަނާ ސަރުކާރުފެކުސަން އަތަށްގޮވީ !!!!\nމެއި 13, 2021 21:06\nދެން ދިޔާނާ އެހީ ވާން ވީ ނޫން ތޯ\nމެއި 13, 2021 21:09\nމިކަން ދަންނަމީހުން އަގަބަންދުކޮއްގެން ނުތިބެ ފިސާރިކެރިގެން އެންމެން ތެދުވެ ގައުމު ހަމަމަގައް އަޅުވާބަލަ ކޮން އެމްއެމްޕީއާރުސީއެއްތާ ރާއްޖެއިން ބޭރުން އެދެނީ ތިއައްވުރެ މާނުބައި ރިސްވަތެއް މުޅި މިގައުމުގެ ސިޔާދަތު ބަދަލުކޮއްލުމުގެ އެހީ ވިސްނާ ވަގުތު ހުރެގެންދަނީ ގައުމު ސަލާމަތްކުރަމާހިގާ ރަތު އަޑުކިޔާފަ އެންމެން އެކުއެކީ އެންމެނާއެކު\nމެއި 13, 2021 21:23\nނުޖެހޭ ރާއްޖެއިން ލިބެން ހުރި ހިދުމަތެއް ޖަރުމަނުން ހޯދީމަކާ ދިވެހިންގެ ޓެކްސް ފައިސާއިން ހަރަދު ކުރާކަށް މިކޮޅުން ދިޔައިރު ހުރީ ގަދަފަދަ ކޮށް، ނިކަމެތި ރައްޖިތު މިހާ އަކަށް ވެސް ރާއްޖެއިން ލިބެން ހުއްނަ ސިއްހީ ހިދުމަތެއް ބޭރު ގައުމަކުން ހޯދަން ވެއްޖެއްޔާ ސަރުކާރުން ބުނަނީ ތިކަމަަށް ސަރުކާރުން ހަރަދު ނުކުރެވޭނެޔޭ.\nދިޔާނާ ތިހާ ލަދުގައްނައްޔާ ފިރިކަލން ކާރީ ބުނަގެން ހަރަދު ހަމަޖައްސަން ވީ ނޫން ތޯ\nމެއި 13, 2021 21:26\nބޭސްކުރާނީ ދިވެހި ސަރުކާރުންނޭ ބުނީމަ ކަލޭ ނިކުމެ އަގަފުޅާކުރާނީ ނަޝީދުއަށް ބޭސްކުރަން ރައްޔިތުންގެ ފައިސާއިން އިސްރާފު ކުރީއޭ ! މީހެއްގެ، ބައެއްގެ އަގައިގާ މަލަމެއް ނޭޅޭނެ ! އެހެންނޫނަސް ބައެއް ދިވެހިންނަކީ ހަމަ ވަރަށް ގޮތެއް ފޮތެއް ނެތް ބައެއް !\nމެއި 13, 2021 21:50\nޖަރުމަނަކީ ބޭސްވެރިކަމުގަ ދުނިޔޭގެ 1 ވަނަވީމަ މަރައް ބިރުން އެތަނައް އެދިޔައީ.\nމެއި 13, 2021 22:08\nޖާބިރު އާއި ދިޔާނާމި ދެއަނގަ ދެދޫ އޮންނަ ދެމީނުން\nމެއި 13, 2021 22:09\nކަ މަނާ ފިޔަވައި ތި ލަދު އެހެން މީހަކު ގަތްކަ މަށް އެނގިފައި ނުވޭ\nމެއި 13, 2021 22:42\nކަމަނާ ކިތަންމެ ސަނާ ކިޔަސް ސްޕްރީމް ކޯޓްގެ ފަނޑިޔާރަކަށް ނުލާނެ\nމެއި 13, 2021 22:52\nހެޑްލައިނަކަށް އަ ރާލީނުން. ބޭކާރ ރު ވާހަކައެއް.\nމެއި 13, 2021 22:58\nމާބޮޑައް ލަދުގަނޭ ޖާބިރް ތެޅޭ ވައްތަރުން\nމެއި 13, 2021 23:21\nބުނާ ގޮތް ހަދާ މީހެއް ނޫނެވެ. ސިއްރު މަޝްވަރާ އަކަށް ދިޔައީ ކަމަށް ވެދާނެ އެވެ.\nމެއި 13, 2021 23:25\nދެން ކީއްތަވީ. ކަލޭ ލަދުން ހުރެގަ. ކަލެއަކީމިހާރު މީހެއްނޫނޫ އިނގޭތޯ\nމެއި 14, 2021 08:47\nއަންނި އަށް އޮންނަނީ ޖަރުމަނު ވިލާތުގެ އާސަންދަ ، އެެހެންވީމަ އެ ފުލައިޓުވެސް ފޮނުވީ\nމެއި 14, 2021 09:06\nއަހަރެމެން މާ ލަދުގަނޭ ކަލޭގެ ފިރި ޖާބިރު ތެޅިބޭލޭގޮތުން.. ސިކުނޑި ހަމަޖެހޭ މީހެއްތީވެސް ސުވާލު އުފެދޭ އެތަކެއް ފަހަރު. ޖާބިރުގެ ބޮލައް ބޭސްކުރަން ޖަރުމަނައް ކަލޭވެސް ދިޔުމައް ނަސޭހަތްތެރިވަން. ނަޝީދުވެސް އެދިޔައީނުން.. އޭނާގެ ސިކުނޑިތޮރުފިފަ ހުރިތޯވެސް މިފަހަރު އެމީހުން ލައްވާ ޗެކްކުރުވަންވާނެ.\nމެއި 14, 2021 09:42\nތެދެއް ތި ކަން ކުރަންވާނީ ދިވެހި ސަރުކާރުން. ތިޔައިން ދޭހަވަނީ. ސަރު ކާރުން ދެވޭ ރައް ކާތެރި ކަން ކަނޑާލީ ކަމަށް\nމެއި 14, 2021 10:14\nސޯޝަލް މީޑިއާގެ އަބަދުވެސް ފެންނަނީ ކިޑްނީ، ކެންސަރ ފަދަ ބޮޑެތި ބަލިތައް ތަހައްމަލްކުރަމުންދާ މީހުން އެހީއަށްއެދި ސަލާންޖަހާ މަންޒަރު. އެކަންފެނިފަ އަޅުގަނޑު ހަމަގައިމުވެސް ދެރަވެ ހިތައް އެއްޗެހިއަރާ. ފޯރުންތެރިކަން ހުންނަގޮތުނ ދިޔާނާގެ އަމަށަކު ދެރައެއްނުވޭތޯ މިކަމާ.\nމެއި 14, 2021 11:05\nއޭނެއަށް ކަމައްވިތަ، ހަމަ ސްޓެންޓު. ޢޭޑީކޭ އިން ކުއްޖަ ކު ބުނީ މީ ވަރަށް ޑްރާމާ ކުޅެން މޮޅުމީހެކެވެ. މީނައަށް އެއްވެސް ކަމެއް ނުވޭ.2ތިން ތަނަ ކުން ހަންމަށާގެން ގޮސް ހުރި.\nމެއި 14, 2021 16:09\nޠިހިން ހޮނިތުންވެފައި ތިބެންޏާ ޖާބިރު ކަޓާނެ\nމެއި 14, 2021 20:36\nއޭ.ޑީ.ކޭ އިން އޮޕަރޭޝަން ކޮށް ބޭސްކުރީ ކޮން ޤަވްމެއްގެ ޚަރަދުގައި.\nހުވަފެނުގައި އަނބިމީހާ ވަރި ކުރެވިއްޖެ ނަމަ ވާނީ ކިހިނެއް؟


ކޮވިޑް-19 ގުޅިގެން ބައެއް އެއަރލައިނުން ޓިކެޓް ބަދަލު ކުރުން ހިލޭ. | Jazeera\tކޮވިޑް-19 ގުޅިގެން ބައެއް އެއަރލައިނުން ޓިކެޓް ބަދަލު ކުރުން ހިލޭ. - Jazeera\nކޮވިޑް-19 ގުޅިގެން ބައެއް އެއަރލައިނުން ޓިކެޓް ބަދަލު ކުރުން ހިލޭ.\nޙަދީޖާ އަލީ March 15, 2020 59 views0\nހަލުވިކަމާއި އެކު ފެތުރެމުންދާ ކޮވިޑް-19 އާއި، ދުނިޔޭގެ ޞިއްޙަތު ޖަމްޢިއްޔާއިން ކުއްލި ޙާލަތު އިޢުލާންކުރުމާއި ގުޅިގެން މުޅި ދުނިޔެ ވަނީ ހުއްޓުމަކަށް އައިސްފައެވެ. ޒަރޫރީ ބޭނުމަށް ނޫނީ ދަތުރުފަތުރު ނުކުރުމަށް، ޤައުމުތަކުން އަންނަނީ އެ ޤައުމުތަކުގެ ރައްޔިތުންނަށް އިލްތިމާސް ކުރަމުންނެވެ. ބައެއް ޤައުމުތަކުން މީހުން އެތެރެވުން ވަގުތީގޮތުން ވަނީ ބަންދުވެސް ކޮށްފައެވެ. މިހާލަތުގައި އެންމެ ބޮޑު ހާސްކަމެއް ލިބޭނެ އެއްބަޔަކީ ކުރިއާލާ ޗުއްޓީ އަދި އެހެނިހެން ދަތުރުތައް ރާވައިގެން ޓިކެޓް ނަގައިގެން ތިބިމީހުންނަށެވެ. ދެން ޓިކެޓަށްވާނީ ކިހިނެއްތޯއާއި ތާރީޚް ބަދަލުކޮށް ނުވަތަ ކެންސަލްކުރުމުގައި އެއަރލައިން އިން ގެންގުޅޭނެ އުސޫލަކީ ކޮބައިކަން ނޭނގި ގިނަ ބަޔަކު ތިބީ ސުވާލު މާރކް ޖެހިފައެވެ. މިއަދު މި ބަލާލަނީ، ކޮވިޑް-19 އާއި ގުޅިގެން ބައެއް އެއަރލައިންގެ ކެންސަލޭޝަން އަދި ތާރީޚް ބަދަލުކުރުން ފަދަ ޚިދުމަތްތަކަށް އަގު ނަގާ އުސޫލަށް ގެނެވިފައިވާ ބަދަލު ތަކަށެވެ.\nއެއަރ ކެނެޑާއިން ވަނީ 31 މާރޗްގެ ކުރިން ހަދާ ބުކިންތަކުގައި ދަތުރު ކުރާ ތާރީޚް އަގަކާއި ނުލާ ބަދަލުކޮށްދޭން ނިންމާފައެވެ. މި އާ ތާރީޚް ވާންޖެހޭނީ 31 ޑިސެމްބަރ 2020 ގެ ކުރީގެ ތާރީޚަކަށެވެ. އަދި4މަރޗް 2020 ގެ ކުރިން ހަދާފައިވާ ބުކިންތަކަށް، އޭޕްރިލް 30 ގެ ކުރިން ދަތުރު ކުރާ މީހުން އެއް ފަހަރު ތާރީޚް ބަދަލު ކުރާނަމަ އެކަންވެސް ހިލޭ ކޮށްދޭގޮތަށް ވަނީ ހަމަޖައްސާފައެވެ.\n6 މަރޗް 2020 ގެ ކުރިން ބުކިން ހަދާ، 30 މޭ 2020 ގެ ނިޔަލަށް ދަތުރުކުރާ ފަރާތްތަކަށް އެއްވެސް އިތުރު އަގަކާއި ނުލާ ތާރީޚަށް ބަދަލު ގެނެވޭނެކަމަށް މި އެއަރލައިނުންވަނީ ބުނެފައެވެ.\nއެއަރ ފްރާންސް އިން 31 މަރޗް 2020 ގެ ކުރިން ހަދާފައިވާ ބައިނަލް އަޤްވާނީ އަދި އެތެރޭގެ އުދުހުންތަކުގެ ބުކިންތައް، 31 މޭ 2020 ގެ ނިޔަލަށް ދަތުރުކުރާ ނަމަ، ހިލޭ ތާރީޚް ބަދަލު ކުރެވޭނެއެވެ. ކުރިން ބުކްކޮށްފައިވާ ކްލާސް ފުލްވެއްޖެ ނަމަ މަތީ ކްލާހަކަށް ބުކިން ހަދާނަމަ އެއަށް އަގު ނަގާނެއެވެ.\nއިޓަލީގެ ޤައުމީ އެއަރލައިނުން 30 ޖޫން ގެ ނިޔަލަށް ދަތުރުކުރުމަށް ނަގާފައިވާ ޓިކެޓްތަކުގެ މަންޒިލް އަދި ތާރީޚްވެސް އިތުރު އަގަކާއި ނުލާ ބަދަލު ކުރެވޭނެއެވެ. އާ ޓިކެޓް ނަގަން ޖެހޭ އެންމެ ފަހު ތާރީޚަކީ3އޭޕްރިލް 2020 އެވެ.\nއޯލް ނިޕޮން އެއަރވޭސް\nމި އެއަރލައިނުން ޖަޕާން، ޗައިނާ، ސައުތު ކޮރެއާ އަދި އިޓަލީގެ ސިޓީތަކަށް، 30 އޭޕްރިލް 2020 ގެ ނިޔަލަށް ކުރާ ދަތުރުތަކުގެ ތާރީޚް، 30 ޖޫން 2020 ގެ ނިޔަލަށް ދަތުރުކުރާ ގޮތަށް ހިލޭބަދަލު ކޮށްދޭނެއެވެ.\nއެމެރިކަން އެއަރލައިންސް އިން ބުނީ، 30 އޭޕްރިލްގެ ކުރިން ދަތުރުކުރުމަށް، 1 މަރޗް ގެ ކުރިން ޓިކެޓް ގަނެފައިވާ ފަރާތްތަކުގެ ޓިކެޓް، 31 ޑިސެމްބަރ 2020 ގެ ކުރީގެ ތާރީޚަކަށް ނަމަ ހިލޭ ބަދަލު ކޮށްދޭނެއެވެ. ހަމަ މިއާއި އެކު، އިޓަލީ އަދި ސައުތު ކޮރެއާއަށް ދަތުރުކުރުމަށް، 24 ފެބްރުއަރީގެ ކުރިން ޓިކެޓް ނެގި ފަރާތްތަކަށާއި، ހޮންގކޮންގއަށް ދަތުރުކުރުމަށް 28 ޖެނުއަރީ ގެ ކުރިން ޓިކެޓް ނެގި ފަރާތްތަކުގެ އިތުރުން، ޗައިނާއަށް ދަތުރު ކުރުމަށް 24 ފެބްރުއަރީގެ ކުރިން ޓިކެޓް ނެގި ފަރާތްތަކުގެ ތާރީޚް ބަދަލުކުރުމާއި ރިފަންޑްވެސް ހަމަޖައްސާދެވޭނެ ކަމަށް އެއަރލައިނުން ބުނެއެވެ.\nމި އެއަރލައިން އިން3މަރޗް އިން 31 މާރޗްގެ ނިޔަލަށް ހަދާފައިވާ ބުކިންގތަކުގެ ތާރީޚް ހިލޭ ބަދަލު ކޮށްދޭނެއެވެ. އިންޓަރނޭޝަނަލް އަދި ޑޮމެސްޓިކް ކަސްޓަމަރުން ހިމެނޭގޮތަށް،ފުރަތަމަ ބުކިންގ ހެދި ތާރީޚުން ފެށިގެން 12 މަސް ދުވަހުގެ ތެރޭގައި ދަތުރުކުރުމަށް ބޭނުންވާ ފަރާތްތަކަށް މިފުރުސަތު އޮތީ ހުޅުވިފައެވެ.\nހޮންގކޮންގެ ގެ މި އެއަރލައިނުން، 20 އޭޕްރިލްގެ ނިޔަލަށް ދަތުރުކުރުމަށް ހަދާފައިވާ ބުކިންގތަކުގެ ތާރީޚް ހިލޭ ބަދަލު ކުރެވޭނެއެވެ. އަދި9މަރޗްގެ ކުރިން ޓިކެޓް ގަނެފައިވާ ފަރާތްތަކަށް ކުޑަ ފީ އަކާއި އެކުގައި ތާރީޚް ބަދަލު ކުރެވޭނެއެވެ. ހޮންގކޮންގ އިން ނުވަތަ ހޮންގކޮންގަށް 31 މޭ ގެ ނިޔަލަށް ދަތުރުކުރަން ހަމަޖެހިފައި ތިބި މީހުންގެ ޓިކެޓް، 10 ޑިސެމްބަރ 2020 ގެ ކުރިން ބަދަލު ކުރާނަމަ އެއްވެސް ފީ އަކާއި ނުލާ ބަދަލު ކުރެވޭނެއެވެ.\nޑެލްޓާއިން 30 އޭޕްރިލްގެ ނިޔަލަށް ދަތުރު ކުރުމަށް،9މަރޗްގެ ކުރިން ޓިކެޓް ގަނެފައިވާ ހުރިހާ ފަރާތްތަކުގެ ޓިކެޓް ހިލޭ ބަދަލު ކުރެވޭނެއެވެ. އަދި ޔޫރަޕް، ބެއިޖިންގ، ޝަންގްހާއީ އަދި ސޯލް އަށް 31 މޭގެ ނިޔަލަށް ދަތުރުކުރުމަށް ހަމަޖެހިފައިވާ މީހުންގެ ޓިކެޓްވެސް ހިލޭ ބަދަލުކޮށްދޭނެއެވެ.\nބްރިޓިޝްގެ ބަޖެޓް އެއަރލައިނުން މިހާރު ހަދާފައިވާ ބުކިންތަކާއި އާ ބުކިންތައް ވެސް އެއް ފަހަރު ތާރީޚް ބަދަލު ކުރާ ނަމަ ހިލޭ ކޮށްދޭނެކަމަށް ވަނީ ބުނެފައެވެ. މިކަމަށް ވަކި ތާރީޚެއް ބަޔާންކޮށްފައެއް ނުވެއެވެ.\nއެމިރޭޓްސް އިން 31 މާރޗްގެ ކުރިން ހަދާފައިވަ ބުކިންތައް އިތުރު އެއްވެސް ފީއަކާ ނުލާ ބަދަލު ކުރެވޭނެ ކަމަށް އެ އެއަރލައިނުން ބުނެއެވެ.\nއެތިހާދް މެދުވެރިކޮށް ބުކްކޮށްފައިވާ ޗުއްޓީ އަދި ފްލައިޓް ޓިކެޓްތަކުގެ ތެރެއިން 8 މަރޗް އިން7އެޕްރިލް ހަދާފައިވާ ބުކިންގތައް އިތުރު ފީ އަކާއި ނުލާ ބަދަލު ކުރެވޭނެއެވެ. އަދި 30 ޖޫންގެ ކުރިން ދަތުރުކުރަން ހަމަޖެހި، ފްލައިޓް ކެންސަލްވެފައިވާ ފަރާތްތަކަށްވެސް އިތުރު ޗާޖަކާއި ނުލާ އާ ބުކިން ހެދޭނެއެވެ.\nމި އެއަރ ލައިން އިން 11 މަރޗްގެ ކުރިން ބުކްކޮށްފައިވާ ޓިކެޓްތަކުގެ ތެރެއިން 1 މަރޗް 2020 އާއި 30 އޭޕްރިލްއާއި ދެމެދު، މެޑްރިޑް، ޖަޕާން، ޝަންގްހާއީ އަދި އިޓަލީ އަށް ދަތުރުކުރަން ހަމަޖެހިފައިވާ ފަރާތްތަކުގެ ޓިކެޓް އިތުރު ފީއަކާ ނުލާ ބަދަލު ކުރެވޭނެއެވެ. 31 ޑިސެމްބަރު 2020 ގެ ކުރިއަށް ބައެއް ތާރީޚްތައް އުނިކޮށްފައި ދެން ހުރި ތާރީޚްތަކަށް ބަދަލު ކުރެވޭނެއެވެ.\n30 އޭޕްރިލް 2020 ގެ ނިޔަލަށް ދަތުރުކުރުމަށް ހަދާފައިވާ ބުކިންގްތައް ކެންސަލްކުރުމާއި ބަދަލުކުރުމަށް އެއްވެސް ފީ އެއް މި އެއަރލައިނުން ނުނަގާނެއެވެ. އަދި 1 ޖޫންގެ ކުރިން ދަތުރުކުރުމަށް، ފެބްރުއަރީ 27 އިން5މާރޗް އާއި ދެމެދު ޓިކެޓް ގަނެފައިވާ ފަރާތްތަކަށް ޓިކެޓް ކެންސަލްކުރުމާއި ބަދަލުކުރުންވެސް ހިލޭ ކޮށްދޭނެއެވެ. 8 ސެޕްޓެމްބަރު 2020 ގެ ކުރިން ދަތުރުކުރުމަށް،6އަދި 31 މަރޗް އާއި ދެމެދު އަލަށް ހަދާ ބުކިންތަކަށް ވެސް ކެންސަލޭޝަން ފީ އެއް ނުވަތަ ތާރީޚް ބަދަލު ކުރުމަށް އަގެއް ނުނަގާނެއެވެ.\nޖެޓްސްޓަރ އިން ހާމަކުރިގޮތުގައި، 31 މާރޗްގެ ނިޔަލަށް ހަދާފައިވަ ބުކިންގތަކުގެ ތެރެއިން، 30 ޖޫންގެ ނިޔަލަށް ދަތުރުކުރަން ހަމަޖެހިފައިވާ ޓިކެޓްތައް އިތުރު އަގަކާއި ނުލާ ބަދަލުކޮށްދޭނެއެވެ. މިގޮތަށް ބަދަލު ކުރެވޭނީ އެއްފަހަރުއެވެ.\n30 ޖޫންގެ ނިޔަލަށް ދަތުރުކުރުމަށް ހަދާފައިވާ، އިންޓަނޭޝަނަލް އަދި ޑޮމެސްޓިކް ބުކިންގްތައް އިތުރު އަގަކާއި ނުލާ، ބަދަލު ކުރެވޭނެއެވެ. އެންމެ ފުރަތަމަ ބުކިންގް ހެދި ތާރީޚުން ފެށިގެން 12 މަސް ދުވަހު ތެރޭގެ ކޮންމެ ތާރީޚަކަށް ވެސް ބަދަލު ކުރެވިދާނެއެވެ.\nމާރޗް 1 ގެ ކުރިން ބުކްކޮށްފައިވާ ޓިކެޓްތަކުގެ ތެރެއިން، ނޯތު އެމެރިކާ އަދި ކޮރެއާ އަށް ނުވަތަ ކޮރެއާގައި ޓްރާންސިޓްކޮށްފައި ދާ ގޮތަށް ހުރި ބުކިންގތައް އެއްވެސް ފީ އަކާ ނުލާ ބަދަލުކޮށްދޭނެއެވެ. އާ ޓިކެޓް ނަގަން ޖެހެނީ 30 ޖޫން 2020 ގެ ކުރިންނެވެ. ސައުތު އީސްޓް އޭޝިޔާގެ ފަސިންޖަރުންގެ ތެރެއިން ކޮވިޑް-19 ގެ ސަބަބުން ޤައުމުތަކަށް ވަންނަން ހުރަސްތައް ހުރި ފަރާތްތަކާއި، ކޮވިޑް-19 ގެ ސަބަބުން ދަތުރު ނުކުރެވުނު ފަރާތްތަކަށް ވެސް މި ކަހަލަ ލުއި ގޮތްތަކެއް ވަނީ ހަމަޖައްސާފައެވެ.\nކޭ. އެލް. އެމް\nކޭ. އެލް. އެމް އިންވަނީ އެ އެއަރ ލައިން އިން،4މަރޗް އިން 31 މޭ އާއި ދެމެދު ދަތުރުކުރުމަށް 31 މަރޗްގެ ކުރިން ޓިކެޓް ނަގާފައިވާ މީހުންގެ ޓިކެޓް އެއްވެސް ފީ އަކާއި ނުލާ ބަދަލު ކޮށްދޭން ނިންމާފައެވެ.